**ΔΙΑΓΡΑΜΜΑ ΥΛΗΣ – ΠΕΡΙΕΧΟΜΕΝΑ**

**I. ΓΕΝΙΚΕΣ ΑΡΧΕΣ ΑΣΤΙΚΟΥ ΔΙΚΑΙΟΥ**

1. **ΕΝΝΟΙΑ ΚΑΙ ΛΕΙΤΟΥΡΓΙΑ ΔΙΚΑΙΟΥ**
   1. Έννοια του Δικαίου
   2. Διαίρεση του Δικαίου
   3. Κανόνες του Δικαίου και οι πηγές τους
   4. Ιστορική Εξέλιξη του Αστικού Δικαίου
2. **ΤΑ ΠΡΟΣΩΠΑ**
   1. Τα υποκείμενα των εννόμων σχέσεων: τα Πρόσωπα, Έννοια, Ιδιότητες, Προστασία Ονόματος, Προστασία Πνευματικής Ιδιοκτησίας
   2. Έννοια, φύση και διακρίσεις των νομικών προσώπων
   3. Σύσταση, δράση λύση των Νομικών Προσώπων
3. **ΤΟ ΔΙΚΑΙΩΜΑ**
   1. Έννοια
   2. Διακρίσεις Δικαιωμάτων
   3. Κτήση, αλλοίωση και απώλεια δικαιώματος
   4. Άσκηση, σύγκρουση και κατάχρηση δικαιωμάτων
   5. Ένδικη και αυτοδύναμη προστασία του δικαιώματος
4. **Η ΔΙΚΑΙΟΠΡΑΞΙΑ**
   1. Έννοια Δικαιοπραξίας
   2. Είδη Δικαιοπραξιών
   3. Προϋποθέσεις για κατάρτιση Δικαιοπραξιών

4.3.1 Δικαιοπρακτική ικανότητα

4.3.2 Δήλωση Βούλησης

4.3.3 Συμφωνία, Τήρηση τύπου

* 1. Κατάρτιση Συμβάσεων
  2. Ελαττωματικές Δικαιοπραξίες

1. **ΑΙΡΕΣΗ ΚΑΙ ΠΡΟΘΕΣΜΙΑ**
   1. Αίρεση-Έννοια
   2. Προθεσμία-Έννοια
   3. Αντιπροσώπευση
   4. Πληρεξουσιότητα
   5. Παραγραφή

**ΙΙ. ΕΝΟΧΙΚΟ ΔΙΚΑΙΟ**

1. **ΕΙΣΑΓΩΓΙΚΑ-ΕΝΝΟΙΑ ΕΝΟΧΗΣ-ΠΗΓΕΣ ΚΑΙ ΔΙΑΚΡΙΣΕΙΣ ΕΝΟΧΩΝ**
   1. Έννοια της ενοχής-Η ενοχική έννομη σχέση 6.1.1. Ενοχή και Ευθύνες. Ατελείς ενοχές 6.1.2. Η αρχή της σχετικότητας των ενοχών και οι εξαιρέσεις 6.1.3. Πηγές των ενοχών 6.1.4. Είδη ενοχών
   2. Αστική Ευθύνη 6.2.1. Γενικά 6.2.2. Έννοια και διακρίσεις αστικής ευθύνης 6.2.3. Προϋποθέσεις αστικής ευθύνης 6.2.4. Ευθύνη για πράξεις τρίτων
   3. Παραγωγή Ενοχών

6.3.1 Η Αρχή της ελευθερίας των συμβάσεων

6.3.2 Συμβατικές ενοχικές σχέσεις

6.3.3 Ενοχές από αδίκημα

6.3.4 Ενοχές από αδικαιολόγητο πλουτισμό

1. **ΦΥΣΙΟΛΟΓΙΑ ΤΗΣ ΕΝΟΧΗΣ**
   1. Εκπλήρωση της ενοχής

7.1.1. Καλόπιστη εκπλήρωση

7.1.2. Τόπος και Χρόνος Εκτέλεσης της παροχής 7.1.3. Μερική εκπλήρωση παροχής 7.1.4. Εκπλήρωση παροχής από τρίτο

7.1.5. Δικαίωμα επίσχεσης

* 1. Ανώμαλη εξέλιξη της ενοχής-Περιπτώσεις

7.2.1Αδυναμία παροχής

7.2.2 Υπερημερία οφειλέτη

7.2.3 Πλημμελής εκπλήρωση παροχής

7.2.4 Υπερημερία δανειστή

1. **ΕΝΙΣΧΥΣΗ ΤΗΣ ΕΝΟΧΗΣ**
   1. Μέσα εξασφάλισης εκπλήρωσης ενοχής

8.1.1 Εγγύηση

8.1.2 Αρραβώνας

8.1.3 Ποινική ρήτρα

* 1. Μεταβίβαση της ενοχής

8.2.1 Εκχώρηση

8.2.2 Αναδοχή χρέους

* 1. Απόσβεση της ενοχής-Αποσβεστικοί Λόγοι

8.3.1 Καταβολή

8.3.2 Δόση

8.3.3 Δημόσια Κατάθεση

8.3.4 Συμψηφισμός

8.3.5 Σύγχυση

8.3.6 Άφεση χρέους

1. **ΕΠΩΝΥΜΕΣ ΕΝΟΧΙΚΕΣ ΣΥΜΒΑΣΕΙΣ**
   1. Δωρεά
   2. Πώληση
   3. Μίσθωση
   4. Σύμβαση εργασίας
   5. Σύμβαση έργου
   6. Μεσιτεία
   7. Εντολή
   8. Δάνειο
   9. Χρησιδάνειο
   10. Παρακαταθήκη
   11. Σύγχρονες Μορφές Συμβάσεων 9.11.1. Γενικά 9.11.2. Σύμβαση Χρηματοδοτικής Μίσθωσης 9.11.3. Σύμβαση Πρακτορείων 9.11.4. Σύμαβση Πώλησης επιχειρηματικής απαίτησης 9.11.5. Σύμβαση Χρονομεριστικής Μίσθωσης 9.11.6. Σύμβαση δικαιοχρήσης 9.11.7. Σύμβαση Διαφήμισης 9.11.8. Σύμβαση Διοίκησης Επιχείρησης

**ΙΙΙ. ΕΜΠΡΑΓΜΑΤΟ ΔΙΚΑΙΟ**

1. **ΒΑΣΙΚΕΣ ΑΡΧΕΣ ΕΜΠΡΑΓΜΑΤΟΥ**
   1. Το εμπράγματο δικαίωμα

10.1.1 Το πράγμα ως αντικείμενο του εμπράγματος δικαιώματος Έννοια του πράγματος

10.1.2. Νομή-Κατοχή

10.1.3 Κτήση-απώλεια νομής

* 1. Η κυριότητα

10.2.1 Έννοια

10.2.2 Περιορισμοί της Κυριότητας 10.2.3. Κτήση της κυριότητας: πρωτότυπη-παράγωγη

10.2.4. Συγκυριότητα 10.2.5. Οριζόντια και Κάθετη ιδιοκτησία 10.2.6. Προστασία

10.2.7. Απώλεια

1. **ΟΙ ΔΟΥΛΕΙΕΣ**
   1. Έννοια-Διακρίσεις
   2. Πραγματικές Δουλείες
   3. Προσωπικές Δουλείες
2. **Η ΕΜΠΡΑΓΜΑΤΗ ΑΣΦΑΛΕΙΑ**
   1. Έννοια
   2. Το ενέχυρο
   3. Η υποθήκη

**ΔΙΚΑΙΟ**

**Α.ΕΣΩΤΕΡΙΚΟ**

* ***Δημόσιο:***
* Συνταγματικό
* Διοικητικό
* Ποινικό
* Εκκλησιαστικό
* Δικονομικό
* ***Ιδιωτικό:***
* Αστικό: *(α) Γενικές Αρχές (β) Ενοχικό (γ) Εμπράγματο (δ) Οικογενειακό (ε) Κληρονομικό*
* Εργατικό***:***  *(α) Ατομικό (β) Συλλογικό*
* Πνευματικής Ιδιοκτησίας
* Εμπορικό*:* *(α) Αεροπορικό (β) Αξιόγραφα (γ) Γενικό (δ) Εταιρικό (ε) Πτωχευτικό (στ) Ασφαλιστικό (ζ) Ναυτικό*

**Β.ΔΙΕΘΝΕΣ**

* ***Δημόσιο:***
* Διεθνές Ποινικό
* Ευρωπαϊκό
* ***Ιδιωτικό***

**ΠΗΓΕΣ ΤΩΝ ΚΑΝΟΝΩΝ ΔΙΚΑΙΟΥ**

* Νόμοι
* Έθιμα
* Γενικά παραδεδεγμένοι κανόνες διεθνούς δικαίου *(π.χ., κανόνες Ευρωπαϊκού δικαίου)*
* Γενικές Ρήτρες όπως: καλή πίστη, χρηστά συναλλακτικά ήθη *(π.χ. 281ΑΚ)*
* Δευτερογενείς πηγές *(π.χ. συλλογικές συμβάσεις εργασίας)*

**Α. ΓΕΝΙΚΗ ΕΙΣΑΓΩΓΗ ΣΤΟ ΔΙΚΑΙΟ**

**1. ΔΙΚΑΙΟ-ΗΘΙΚΗ-ΚΟΙΝΩΝΙΚΑ ΗΘΗ**

**1. Έννοια του δικαίου**

Η κοινωνία αποτελεί πράγματι το φυσικό πλαίσιο μέσα στο οποίο η ανθρώπινη προσωπικότητα διαμορφώνεται μέσω των εμπειριών που προέρχονται από την ομαδική συμβίωση. Η κοινωνική όμως συμβίωση δεν είναι κατά κανόνα ομαλή. Είναι γεμάτη αντιθέσεις και διαφορές και για να μπορέσουν οι άνθρωποι να συνυπάρξουν αρμονικά, πρέπει να προσαρμόσουν τη συμπεριφορά τους προς ορισμένους κανόνες. Οι κανόνες αυτοί, είτε θεσπίζονται και επιβάλλονται στους ανθρώπους από την κάθε σε κράτος **οργανωμένη κοινωνία**, είτε προέρχονται από τη **συνείδηση του ανθρώπου**, είτε αποτελούν **συνήθειες της κοινωνικής ζωής**. α. Οι πρώτοι αποτελούν το δίκαιο της κάθε πολιτείας. β. Οι δεύτεροι αποτελούν τους κανόνες ηθικής. γ. Οι τρίτοι, τους κανόνες των κοινωνικών ηθών. Η εξαναγκαστικότητα των κανόνων του δικαίου κινείται σε ορισμένα πλαίσια, σαφώς προδιαγεγραμμένα και σκοπός της είναι **ο ομαλός διακανονισμός των αντιθέτων συμφερόντων**.

***Ορισμός***

«Δίκαιο είναι σύνολο κανόνων, που θεσπίζονται από την κάθε οργανωμένη σε κράτος κοινωνία κατά μια ορισμένη διαδικασία και ρυθμίζουν επιτακτικά την οργάνωση και λειτουργία της και την εξωτερική συμπεριφορά των ανθρώπων ως μελών της». Τα κύρια χαρακτηριστικά των κανόνων δικαίου είναι:

α) Θεσπίζονται από το **κράτος** κατά μια ορισμένη διαδικασία. β) Αφορούν στην **εξωτερική συμπεριφορά του ανθρώπου** και όχι στην εσωτερική του διάθεση, καθώς μόνο η εξωτερική συμπεριφορά επηρεάζει την κοινωνική συμβίωση. γ) Ρυθμίζουν την εξωτερική συμπεριφορά του ανθρώπου κατά **τρόπο επιτακτικό**, αφού η μη συμμόρφωση προς τους κανόνες αυτούς συνεπάγεται διάφορες κυρώσεις π.χ. χρηματική αποζημίωση, φυλάκιση, κ.λπ.

**2. Δίκαιο και ηθική**

Η ηθική αναφέρεται στον άνθρωπο ως ατομικό στοιχείο και επιδιώκει τη βελτίωση και καλλέργεια των εσωτερικών του διαθέσεων. Τα κύρια χαρακτηριστικά των κανόνων της ηθικής είναι:

α) Οι κανόνες της ηθικής πηγάζουν από τον ίδιο τον άνθρωπο, από τη συνείδηση του.

β) Οι κανόνες της ηθικής απευθύνονται στον εσωτερικό κόσμο του ανθρώπου, στη σκέψη του, στη συνείδηση του και επιδιώκουν να κάνει ο άνθρωπος το καλό.

γ) Οι κανόνες της ηθικής δεν είναι επιτακτικοί. Η παράβαση τους δεν έχει ως συνέπεια την επιβολή κυρώσεων κατά του παραβάτη. Η μόνη συνέπεια της παράβασης των κανόνων της ηθικής είναι οι τύψεις συνειδήσεως.

**Δίκαιο και ηθική δεν ταυτίζονται**. Στην ελληνική νομοθεσία πολλές φορές κανόνες δικαίου παραπέμπουν ρητά σε κανόνες ηθικής, οπότε οι τελευταίοι, που στη νομική ορολογία ονομάζονται **«χρηστά ήθη»**, παίρνουν το χαρακτήρα υποχρεωτικών κανόνων δικαίου π.χ. το **άρθρο 178 ΑΚ** που ορίζει ότι διακιοπραξία που έρχεται σε αντίθεση με τα χρηστά ήθη είναι άκυρη.

**3. Δίκαιο και κοινωνικά ήθη**

Η εξωτερική συμπεριφορά των ανθρώπων μέσα στο κοινωνικό σύνολο, εκτός από τους κανόνες δικαίου και τους κανόνες ηθικής, διέπεται και από άλλους κανόνες που αποτελούν τα κοινωνικά ήθη, την εθιμοτυπία, τις συνήθειες που διαμορφώνονται σε κάθε συγκεκριμένη κοινωνία (π.χ. χαιρετισμός, προσφορά δώρων, εκδηλώσεις πένθους κ.λπ.). **Κύριος σκοπός των κανόνων αυτών είναι η ευπρεπισμένη συμπεριφορά των ανθρώπων.** Η παράβαση των κανόνων αυτών δε συνεπάγεται κυρώσεις παρά μόνο την κοινωνική αποδοκιμασία.

Στην ελληνική νομοθεσία πολλές φορές κανόνες δικαίου παραπέμουν ρητά στις συνήθειες που επικρατούν στις συναλλαγές κάνοντας χρήση του όρου **«συναλλακτικά ήθη»** και έτσι οι συνήθειες αυτές μεταβάλλονται έμμεσα σε υποχρεωτικούς κανόνες δικαίου, π.χ. το **άρθρο 200 ΑΚ** που ορίζει ότι οι συμβάσεις ερμηνεύονται όπως απαιτεί η καή πίστη, αφού ληφθούν υπόψη και τα συναλλακτικά ήθη.

**2. ΔΙΑΙΡΕΣΗ ΤΟΥ ΔΙΚΑΙΟY**

**5. Εσωτερικό και διεθνές δίκαιο**

*Εσωτερικό δίκαιο* είναι το δίκαιο που θεσπίζεται από τα **νομοθετικά όργανα ενός κράτους** και ρυθμίζει τις έννομες σχέσεις που δημιουργούνται μέσα στα όριά του.

*Διεθνές δίκαιο* είναι το δίκαιο που πηγάζει από **τις διεθνείς συνθήκες ή τα διεθνή έθιμα** και ρυθμίζει τις σχέσεις μεταξύ των διαφόρων κρατών και των υπηκόων τους.

**Ι. Κλάδοι του εσωτερικού δικαίου**

**Το δημόσιο και το ιδιωτικό**.

α. **Εσωτερικό δημόσιο δίκαιο** είναι το δίκαιο που ρυθμίζει την οργάνωση και τη λειτουργία του κράτους και των κρατικών οργανισμών (π.χ. δήμων, κοινοτήτων, νομικών προσώπων δημοσίου δικαίου), καθώς και τις σχέσεις του κράτους, όταν αυτό ασκεί εξουσία προς τους πολίτες (π.χ. κανόνες υποχρεωτικής στράτευσης, φορολογίας κ.λπ.). β. **Εσωτερικό ιδιωτικό δίκαιο** είναι το δίκαιο που ρυθμίζει τις σχέσεις των ανθρώπων μεταξύ τους (π.χ. που ρυθμίζουν τις αγοραπωλησίες, τα δάνεια, το γάμο, την κληρονομική διαδοχή). Οι κανόνες του δημοσίου δικαίου χαρακτηρίζονται ως «κανόνες αναγκαστικού δικαίου ή κανόνες δημόσιας τάξης».

**Iα) Εσωτερικό δημόσιο δίκαιο**

Κλάδοι:

α) **Tο συνταγματικό δίκαιο**, το οποίο είναι σύνολο κανόνων που αναφέρονται στο σύνταγμα ενός κράτους.

β) **Το διοικητικό δίκαιο**, το οποίο ρυθμίζει την οργάνωση και λειτουργία των υπηρεσιών της Δημόσιας Διοίκησης.

γ) **Το ποινικό δίκαιο**, το οποίο καθορίζει ποιες είναι οι αξιόποινες πράξεις και ποιες ποινές επισύρουν.

δ) **Το εκκλησιατικό δίκαιο**, το οποίο ρυθμίζει την οργάνωση και λειτουργία της εκκλησίας.

ε) **Το δικονομικό δίκαιο**, το οποίο αναφέρεται στα όργανα και στη διαδικασία απονομής της δικαιοσύνης.

**Iβ) Εσωτερικό ιδιωτικό δίκαιο**

Οι βασικοί **κλάδοι** του εσωτερικού ιδιωτικού δικαίου είναι:

α) **Το αστικό δίκαιο**, ρυθμίζει έννομες σχέσεις των προσώπων ως ιδωτών.

β) **Το εργατικό δίκαιο**, που ρυθμίζει τις σχέσεις εξαρτημένης εργασίας, υποδιακρίνεται σε ατομικό εργατικό δίκαιο, που ρυθμίζει αυτή καθ’ αυτή τη σχέση εξαρτημένης εργασίας σε συλλογικά εργατικά θέματα, όπως οι συλλογικές συμβάσεις εργασίας και ο συνδικαλισμός.

γ) **Το δίκαιο της πνευματικής ιδιοκτησίας**, που ρυθμίζει τις έννομες σχέσεις, των προσώπων ως δημιουργών πνευματικών έργων, π.χ. συγγραφείς, μουσικοί. Το εμπορικό δίκαιο, που ρυθμίζει τις έννομες σχέσεις, που απορρέουν το εμπόριο. Το εμπορικό δίκαιο διακρίνεται στους εξής ειδικότερους κλάδους:

* Γενικό εμπορικό δίκαιο
* Δίκαιο των εμπορικών εταιρειών
* Πτωχευτικό δίκαιο
* Ασφαλιστικό δίκαιο
* Ναυτικό δίκαιο
* Αεροπορικό δίκαιο
* Δίκαιο των αξιογράφων

**II. Κλάδοι του διεθνούς δικαίου**

Το διεθνές δίκαιο διακρίνεται και αυτό σε δύο μεγάλες κατηγορίες, στο δημόσιο και στο ιδιωτικό.

Α. ***Δημόσιο διεθνές δίκαιο*** είναι το δίκαιο, που ρυθμίζει τις σχέσεις μεταξύ των κρατών και την οργάνωση και λειτουργία των διεθνών οργανισμών. Βασικοί κλάδοι του δημοσίου διεθνούς δικαίου είναι:

* *Το διεθνές ποινικό δίκαιο*
* *Το δίκαιο της Ευρωπαϊκής Ένωσης ή Ευρωπαϊκό Κοινοτικό δίκαιο*

Β. ***Ιδιωτικό διεθνές* *δίκαιο*** είναι το σύνολο των κανόνων, που ρυθμίζουν ποιο εσωτερικό δίκαιο θα εφαρμοστεί σε έννομες σχέσεις ιδιωτών, οι οποίοι συνδέονται με δύο ή περισσότερα κράτη. (π.χ. λύση γάμου Έλληνα με Γαλλίδα)

**6. Αστικό Δίκαιο και Αστικός Κώδικας**

Το μεγαλύτερο μέρος του ιδιωτικού δικαίου αποτελεί **το αστικό δίκαιο**, το οποίο ρυθμίζει όλες τις σχέσεις και καταστάσεις του ανθρώπουως απλού ιδιώτη από τη γέννηση του μέχρι το θάνατο του. Ειδικότερα το αστικό δίκαιο καθορίζει την έναρξη και τη λήξη της προσωπικότητας του ανθρώπου, τη δικαιοπρακτική του ικανότητα, τις συναλλακτικές του σχέσεις, τις οικογενειακές του σχέσεις, καθώς και την τύχη της περιουσίας του μετά το θάνατο του. Υποδιαιρείται σε πέντε τμήματα:

α) *Γενικές αρχές*

β) Ενοχικό δίκαιο, που ρυθμίζει τις λεγόμενες «ενοχικές σχέσεις», δηλαδή τις σχέσεις που δημιουργούνται από τις συναλλαγές του ανθρώπου.

γ) *Εμπράγματο δίκαιο* που ρυθμίζει τις λεγόμενες «εμπράγματες σχέσεις», δηλαδή τις σχέσεις του ανθρώπου με τα πράγματα.

δ) *Οικογενειακό δίκαιο*, που ρυθμίζει τις οικογενειακές σχέσεις και

ε) *Κληρονομικό δίκαιο*

Ο όρος *«αστικό δίκαιο»* έχει ιστορική προέλευση. Αποτελεί μετάφραση του λατινικού όρου **«jus civile».** Το δίκαιο αυτό ρύθμιζε τις σχέσεις μόνο μεταξύ Ρωμαίων πολιτών. Το «jus civile» αποδόθηκε σ’ εμάς αρχικά με τον όρο «πολιτικό δίκαιο» (στο βασιλικό διάταγμα της 23ης Φεβρουαρίου 1835) και αργότερα με τον όρο «αστικό δίκαιο» (στον Αστικό Νόμο του 1835) και αργότερα με τον όρο «αστικό δίκαιο» (στον Αστικό Νόμο του 1856) και φυσικά ρύθμιζε θέματα μόνο ιδιωτικού δικαίου.

Το κυριότερο νομοθέτημα πάνω στο οποίο βασίζεται το αστικό μας δίκαιο, είναι ο αναγκαστικός **νόμος 2250 της 30 Ιανουαρίου / 15 Μαρτίου 1940, ο οποίος φέρει τον τίτλο *«Αστικός Κώδικας»*.**

Ο Αστικός μας Κώδικας, άρχισε να ισχύει από 23 Φεβρουαρίου 1946. Στα χρόνια που πέρασαν η πρόοδος της επιστήμης και της τεχνολογίας επέφεραν τέτοιες σημαντικές μεταβολές στο δίκαιο, που έκαναν τον ΑΚ στις περισσότερες διατάξεις του ένα ξεπερασμένο πλέον νομοθέτημα. Νεότεροι νόμοι, σύγχρονοι, τον τροποποίησαν όπως π.χ. ο Ν 1250/82, με τον οποίο καθιερώθηκε ο πολιτικός γάμος, ως ισότιμος με τον θρησκευτικό.

**Τελικά, η μεταρρύθμιση του ΑΚ επιβλήθηκε από το Σύνταγμα του 1975. Το Σύνταγμα του 1975 με τη διάταξη του άρθρου 4 παρ. 2 θέσπισε την ισότητα δικαιωμάτων και υποχρεώσεων μεταξύ Ελλήνων και Ελληνίδων.** Ήδη από το τέλος του 1975 είχαν ξεκινήσει οι εργασίες για την προσαρμογή του αστικού μας δικαίου στην καθιερούμενη από το Σύνταγμα ισονομία των δύο φύλων και σε άλλες συνταγματικές διατάξεις. Το νομοσχέδιο αυτό ψηφίστηκε από τη Βουλή ως κώδικας με τη διαδικασία του άρθρου 76 παρ. 6 του Συντάγματος και δημοσιεύτηκε ως Ν 1329 στις 18-2-1983, άρχισε όμως να ισχύει, λόγω της προθεσμίας του άρθρου 116 του Συντάγματος, από 1-1-1983.

Ο **Ν 1329/83** δεν περιορίστηκε μόνο στην υλοποίηση της συνταγματικής επιταγής της ισότητας ανδρών και γυναικών, αλλά αναμόρφωσε και εκσυγχρόνισε το μεγαλύτερο μέρος του αστικού μας δικαίου. Ο εκσυγχρονισμός του αστικού μας δικαίου ολοκληρώθηκε με το **Ν 2447/1996**, με τον οποίο αναμορφώθηκαν οι οικογενειακοί θεσμοί της υιοθεσίας και της επιτροπείας ανηλίκων, με ένα νέο θεσμό, το θεσμό της δικαστικής συμπαράστασης.

Σημαντικές τροποποιήσεις στον ΑΚ επέφεραν και νεότεροι νόμοι, όπως ο **Ν 3403/2002** για την ευθύνη του πωλητή για πραγματικά ελαττώματα και ο **Ν 3089/2002** για την ιατρική υποβοήθηση στην ανθρώπινη αναπαραγωγή, που επέφερε σημαντικές αλλαγές στο δίκαιο της συγγένειας.

Ο Αστικός μας Κώδικας διαιρείται σε πέντε μέρη: α. Οι γενικές αρχές β. Το ενοχικό δίκαιο γ. Το εμπράγματο δίκαιο δ. Το οικογενειακό δίκαιο ε. Το κληρονομικό δίκαιο

**3.ΟΙ ΚΑΝΟΝΕΣ ΔΙΚΑΙΟΥ ΚΑΙ ΟΙ ΠΗΓΕΣ ΤΟΥΣ**

**7. Έννοια και είδη κανόνων δικαίου**

Κανόνες δικαίου είναι οι ετερόνομοι κανόνες, που ρυθμίζουν επιτακτικά, δηλαδή υποχρεωτικά τη συμβίωση των μελών μιας κοινωνίας. Διακρίνονται σε διάφορα είδη τα σπουδαιότερα των οποίων είναι:

α) ***Κανόνες αυστηρού δικαίου ή δημόσιας τάξης και κανόνες ενδοτικού δικαίου*.** Στο αστικό δίκαιο κανόνες αναγκαστικού δικαίου περιέχονται κυρίως στο οικογενειακό και στο εμπράγματο δίκαιο (π.χ. οι κανόνες που ρυθμίζουν τα του γάμου, του διαζυγίου, της μεταβίβασης ακινήτων κ.λ.π.), ενώ το ενοχικό δίκαιο περιέχει κυρίως κανόνες ενδοτικού δικαίου.

β) ***Κανόνες γενικοί και κανόνες ειδικοί***ανάλογα με το αν εφαρμόζονται σε ερύ ή σε στενό κύκλο προσώπων ή σχέσεων.

γ) ***Κανόνες με κυρώσεις*** (οι περισσότεροι) και κανόνες χωρίς κυρώσεις.

δ) Μια ειδικότερη κατηγορία κανόνων θεωρούνται και οι λεγόμενες ***«γενικές ρήτρες»***.

**8. Πηγές των κανόνων δικαίου**

Κανόνες δικαίου είναι δυνατόν να παραχθούν από δύο πηγές. **Από τους *νόμους* και τα *έθιμα*.** Αυτό ορίζεται ρητά στο άρθρο 1 του ΑΚ, «οι κανόνες του δικαίου περιλαμβάνονται στους νόμους και τα έθιμα».

Οι νόμοι και τα έθιμα αποτελούν τους βασικούς γενεσιουργούς λόγους δικαίου. Παράλληλα το άρθρο 28 παρ. 1 του Συντάγματος καθιερώνει ως πηγές του εσωτερικού μας δικαίου **και τους γενικά παραδεδεγμένους κανόνες του διεθνούς δικαίου.** Τους γενικά παραδεδεγμένους κανόνες του διεθνούς δικαίου, ποιοι είναι δηλαδή αυτοί, καθορίζει το Δημόσιο Διεθνές Δίκαιο.

Άμεση πηγή του εσωτερικού δικαίου για την Ελλάδα ως μέλος της Ευρωπαϊκής Ένωσης αποτελούν και **οι κανόνες του Ευρωπαϊκού Κοινοτικού Δικαίου**.

Κανόνες δικαίου είναι δυνατόν να παραχθούν και από τις λεγόμενες **«γενικές ρήτρες»** όπως η καλή πίστη, τα χρηστά και τα συναλλακτικά ήθη, π.χ. το άρθρο 281 ΑΚ ορίζει ότι «η άσκηση του δικαιώματος απαγορεύεται, αν υπερβαίνει προφανώς τα όρια που επιβάλλουν η καλή πίστη ή τα χρηστά ήθη ή ο κοινωνικός ή ο οικονομικός σκοπός του δικαιώματος».

Δευτερογενείς πηγές του δικαίου θεωρούνται και οι συλλογικές συμβάσεις εργασίας, δηλαδή οι συμβάσεις που καταρτίζονται μεταξύ συνδικαλιστικών οργανώσεων εργοδοτών και εργαζομένων και οι διαιτητικές αποφάσεις.

**9. Τα έθιμα ως πηγές δικαίου**

Τα έθιμα είναι **άγραφοι κανόνες δικαίου**, που καθιερώθηκαν κοινωνικά με την μακροχρόνια και ομοιόμορφη τήρηση συγκεκριμένης συμπεριφοράς με την πεποίθηση ότι η εφαρμογή τους είναι υποχρεωτική.

Τα έθιμα διακρίνονται σε **γενικά** που εφαρμόζονται σε ολόκληρη την επικράτεια, ***τοπικά***, που έχουν εφαρμογή σε ορισμένη περιοχή και *ειδικά* που ισχύουν για ένα ορισμένο κύκλο προσώπων ή σχέσεων (π.χ. εμπορικά έθιμα).

Με το άρθρο 1 του ΕισΝΚ καταργήθηκαν όλα τα έθιμα που ίσχυαν στη Χώρα μας μέχρι την ισχύ του Αστικού Κώδικα.

**10. Οι νόμοι ως πηγές δικαίου**

**I. Έννοια και είδη**

Οι ***νόμοι*** αποτελούν το γραπτό δίκαιο και είναι κανόνες που θεσπίζονται από τα αρμόδια πολιτειακά όργανα κατά μια ορισμένη διαδικασία. Η νομοθετική λειτουργία ασκείται μόνο από τη Βουλή.

Οι νόμοι διακρίνονται σε ***τυπικούς*** και ***ουσιαστικούς***. Κριτήριο της διάκρισης είναι η μορφή με την οποία εξωτερικεύονται οι νόμοι και το περιεχόμενο τους. Τυπικός νόμος είναι η πράξη της πολιτείας, που καταρτίζεται από τα αρμόδια νομοθετικά όργανα της πολιτείας, αδιάφορα με το περιεχόμενο της. Ουσιαστικά νόμος είναι η πράξη της πολιτείας που θέτει κανόνα δικαίου αδιάφορα από το πολιτειακό όργανο που προέρχεται.

Ο τυπικός νόμος είναι κατά κανόνα και ουσιαστικός, εφόσον θεσπίζει κανόνα δικαίου. Εξαίρεση όταν δεν περιέχει κανόνα δικαίου (π.χ. ο τυπικός νόμος για τον προϋπολογισμό.)

Η διάκριση των νόμων σε τυπικούς και ουσιατικούς έχει πρακτική σημασία ως προς τον τρόπο της κατάργησης τους.

**II. Έναρξη της ισχύος του νόμου**

Σύμφωνα με το άρθρο 103 του ΕισΝΑΚ ο νόμος αρχίζει να ισχύει δέκα ημέρες μετά τη δημοσίευση του στην Εφημερίδα της Κυβερνήσεως, εκτός αν στο κείμενο του ορίζεται διαφορετικά. Συνήθως οι νόμοι ορίζουν στερεότυπα ότι «η ισχύς του παρόντος αρχίζει από τη δημοσίευση του στην Εφημερίδα της Κυβερνήσεως».

**III. Kατάργηση του νόμου**

Το άρθρο 2 ΑΚ ορίζει ότι «ο νόμος εξακολουθεί να ισχύει μέχρις ότου ένας νεότερος κανόνας δικαίου τον καταργήσει ρητά ή σιωπηρά». Η κατάργηση είναι ρητή, όταν ο νεότερος νόμος με ειδική διάταξη του καταργεί τον παλαιότερο. Η κατάργηση είναι *σιωπηρή*, όταν ο νεότερος νόμος ρυθμίζει τα ίδια θέματα με τον παλαιό, αλλά κατά διαφορετικό τρόπο.

Στην κορυφή των κανόνων δικαίου βρίσκονται οι κανόνες του Συντάγματος. Διατάξεις των κοινών νόμων που έρχονται σε αντίθεση με το Σύνταγμα είναι αντισυνταγματικές και τα δικαστήρια υποχρεώνονται να μην τις εφαρμόσουν.

Για να εφαρμοστεί γενικά ένας κανόνας δικαίου θα πρέπει να μην έρχεται σε αντίθεση με ιεραρχικά ανώτερο κανόνα.

**11. Ερμηνεία των κανόνων δικαίου**

Σε πολλές περιπτώσεις συμβαίνει οι κανόνες δικαίου να παρουσιάζουν κατά την εφαρμογή τους **ασάφειες ή κενά**, οπότε η εξακρίβωση του αληθινού νοήματος τους απαιτεί ορισμένη εργασία, που ονομάζεται ***ερμηνεία του δικαίου*** και αποτελεί σήμερα αντικείμενο ειδικού κλάδου της νομικής επιστήμης, της νομικής μεθοδολογίας.

Διακρίνουμε δύο βασικά είδη ερμηνείας: *Την* ***αυθεντική*** *και την* ***επιστημονική***.

*Αυθεντική* είναι η ερμηνεία που γίνεται από τη νομοθετική εξουσία (άρθρο 77 του Συντάγματος) με την έκδοση ενός μεταγενέστερου ερμηνευτικού νόμου.

*Επιστημονική* είναι η ερμηνεία που επιχειρείται από τους εφαρμοστές του δικαίου και είναι η συνηθέστερη στην πράξη. Κατά την επιστημονική ερμηνεία διακρίνουμε: α) Τη γραμματική ερμηνεία που βασίζεται στο γράμμα του νόμου, β) τη λογική ερμηνεία που είναι η αναζήτηση του αληθινού νοήματος ενός νόμου.

**Η λογική ερμηνεία περιλαμβάνει:**

1) Έρευνα της ιστορικής καταγωγής του ερμηνευόμενου κανόνα,

2) έρευνα της θέσης του ερμηνευόμενου κανόνα στο δικαιϊκό σύστημα στο οποίο ανήκει και εξαγωγή συμπερασμάτων για το νόημα,

3) έρευνα του σκοπού για τον οποίο θεσπίστηκε ο ερμηνευόμενος κανόνας και εξαγωγή συμπερασμάτων για το νόημα του κανόνα με βάση τον καλύτερο τρόπο εξυπηρέτησης αυτού του σκοπού (τελολογική ερμηνεία).

**B. ΓΕΝΙΚΕΣ ΑΡΧΕΣ ΑΣΤΙΚΟΥ ΔΙΚΑΙΟY**

**1. ΤΑ ΥΠΟΚΕΙΜΕΝΑ ΤΩΝ ΕΝΝΟΜΩΝ ΣΧΕΣΕΩΝ**

**12. Φυσικά και Νομικά πρόσωπα**

Υποκείμενα των εννόμων σχέσεων είναι τα πρόσωπα. Στο δίκαιο μας διακρίνουμε δύο ειδών πρόσωπα: τα φυσικά και τα *νομικά* πρόσωπα.

**13. Έναρξη και τέλος του φυσικού προσώπου**

***Φυσικό πρόσωπ*o είναι ο άνθρωπος**. Ο άνθρωπος αποκτά την ικανότητα δικαίου, δηλαδή προσωπικότητα, με τη γέννηση του. Όπως ορίζει το άρθρο 35 ΑΚ «το πρόσωπο αρχίζει να υπάρχει από τη στιγμή που θα γεννηθεί ζωντανό». Το άρθρο 36 ΑΚ καθιερώνει «πλάσμα δικαίου» ορίζοντας ότι, ως προς τα δικαιώματα που μπορεί να αποκτήσει, το κυοφορούμενο θεωρείται σαν να είχε ήδη γεννηθεί, αν τελικά γεννηθεί ζωντανό. Δηλαδή και το κυοφορούμενο θεωρείται κληρονόμος του πατέρα του με την αίρεση ότι θα γεννηθεί ζωντανό.

Με το θάνατο του ανθρώπου παύει και η προσωπικότητα του, παύει να υπάρχει το πρόσωπο όπως ορίζει το άρθρο 35 ΑΚ.

Ο ακριβής χρονικός προσδιορισμός του θανάτου έχει μεγάλη σημασία για τη διαμόρφωση ορισμένων έννομων σχέσεων, του κληρονομικού κυρίως δικαίου.

Για να διευκολυνθεί η απόδειξη του θανάτου, συντάσσεται ληξιαρχική πράξη θανάτου, βάσει του πιστοποιητικού θανάτου που συντάσσουν οι γιατροί. Σε εξαιρετικές περιπτώσεις που η επέλευση του θανάτου ή ο ακριβής χρονικός προσδιορισμός της είναι δύσκολο να αποδειχθούν, ο νόμος τάσσει ορισμένα μαχητά τεκμήρια. Μαχητα τεκμήρια είναι αυτά που μπορούν να ανατραπούν με ανταπόδειξη, ενώ αμάχητα αυτά που δεν μπορούν να ανατραπούν. *(άρθρο 39 ΑΚ) (άρθρο 38 ΑΚ)*

Υπάρχουν όμως περιπτώσεις που ο θάνατος ενός ανθρώπου είναι πολύ πιθανός αλλά όχι βέβαιος. Στις περιπτώσεις αυτές μπορεί να επέλθει η λήξη της προσωπικότητας του ανθρώπου με τη λεγόμενη **αφάνεια**. (άρθρο 40ΑΚ)

**Η αφάνεια κηρύσσεται με δικαστική απόφαση**, αφού το δικαστήριο βεβαιωθεί ότι πέρασε μακρός χρόνος τουλάχιστον πέντε συνεχή χρόνια από την εξαφάνιση κάποιου προσώπου. (άρθρο 41 ΑΚ)

Η δικαστική απόφαση που κηρύσσει την αφάνεια, εκδίδεται βάσει αιτήσεως που μπορούν να υποβάλλουν κληρονόμοι του άφαντου στο Μονομελές Πρωτοδικείου του τόπου της τελευταίας κατοικίας. *(άρθρο 42 ΑΚ)*

Εάν ο άφαντος εμφανισθεί μετά την κήρυξη του σε αφάνεια, έχει δικαίωμα να ανακτήσει την περιουσία του *(άρθρο 50 ΑΚ)*, γι’ αυτό και ο νόμος *(άρθρο 49 ΑΚ)* υποχρεώνει τους κληρονόμους του να παρέχουν ασφάλεια για μια χρονική περίοδο 10 χρόνων από την απόκτηση της περιουσίας του άφαντου.

**14. Ιδιότητες ή καταστάσεις των φυσικών προσώπων**

**α) Το φύλο**

Όλα τα νεότερα δίκαια των προηγμένων χωρών καθιερώνουν την **αρχή της ισότητας** των δύο φύλων (αρ.4 παρ. 2 του Συντάγματος). Αλλά η διαφορά του φύλου συνεπάγεται και διαφορετική αντιμετώπιση, συνήθως ευνοϊκότερη για τη γυναίκα σε ορισμένες σχέσεις π.χ. στις εργασιακές σχέσεις.

**β) Η ηλικία**

Η ηλικία κάθε προσώπου έχει μεγάλη σπουδαιότητα, γιατί ανάλογα με αυτήν διαβαθμίζεται η δικαιοπρακτική του ικανότητα ή ικανότητα για καταλογισμό των άδικων πράξεων.

**γ) Η υγεία**

Η υγεία, όπως και η ηλικία, αποτελεί τη βάση για τη δικαιοπρακτική ικανότητα και την ικανότητα για καταλογισμό. Η ελαττωματική υγεία μπορεί να οφείλεται σε σωματικές ή ψυχικές παθήσεις. Ο νόμος προβλέπει ορισμένα προστατευτικά μέτρα, όπως η θέση του συγκεκριμένου προσώπου σε δικαστική συμπαράσταση.

**δ) Η τιμή**

Η τιμή είναι ηθική αξία που αποδίδεται από την κοινωνία σε κάθε άνθρωπο για το ήθος του και την προσωπικότητα του γενικά και προστατεύεται με ειδικές διατάξεις τόσο του ΠΚ όσο και του ΑΚ.

**ε) Η θρησκεία**

Λόγω της καθιερωμένης από το Σύνταγμα *(άρθρο 13)* αρχής της ανεξιθρησκείας, το ιδιωτικό δίκαιο ελάχιστα επεμβαίνει σε θέματα θρησκευτικής πίστης.

**στ) Η συγγένεια**

Η συγγένεια είναι η σχέση που δημιουργείται μεταξύ των ανθρώπων με τη γέννηση ή το γάμο και αποτελεί την προϋπόθεση για τη δημιουργία δικαιωμάτων και υποχρεώσεων π.χ. κληρονομικό δικαίωμα, υποχρέωση για διατροφή, κωλύματα γάμου λόγω συγγένειας κ.λπ.

**ζ) Το όνομα**

Ο ΑΚ με τον όρο *όνομα* εννοεί το ονοματεπώνυμο.

Οι τρόποι κτήσης του επωνύμου προβλέπονται στις διατάξεις των άρθρων 1505, 1506 και 1573 ΑΚ.

Οι γονείς προσδιορίζουν με αμετάκλητη απόφαση τους πρίν από το γάμο και όταν πρόκειται για ελεύθερη συμβίωση με το σύμφωνο συμβίωσης το επίθετο που επιθυμούν να φέρουν τα παιδιά τους. Σε περίπτωση που οι γονείς δεν κάνουν τέτοια δήλωση, τα γεννημένα σε γάμο παιδιά παίρνουν το επώνυμο του πατέρα τους.

Τα παιδιά που γεννιούνται χωρίς γάμο των γονέων τους, αποκτούν το επώνυμο της μητέρας τους.

Το υιοθετημένο παιδί παίρνει το επώνυμο του θετού γονέα.

Τα έκθετα παιδιά αποκτούν το επώνυμο που θα τους δώσει ο ληξίαρχος.

**η) Η κατοικία**

Κατοικία είναι ο νομικός δεσμός κάθε ανθρώπου με τον τόπο που μόνιμα και κύρια έχει εγκατασταθεί. Για την ύπαρξη κατοικίας είναι απαραίτητο να συνυπάρχουν δύο στοιχεία: α) πραγματική εγκατάσταση σ’ ένα ορισμένο τόπο και β) πρόθεση μονιμότητας αυτής της εγκατάστασης. Αν υπάρχει μόνο το (α) στοιχείο δεν πρόκειται για κατοικία αλλά για *διαμονή*.

Η κατοικία διακρίνεται σε *εκούσια* και *νόμιμη* ή *αναγκαία.*

Τα φυσικά πρόσωπα μπορούν να έχουν *μία μόνο κατοικία*.

Η κατοικία των φυσικών προσώπων έχει μεγάλη πρακτική σημασία σε πολλούς κλάδους του δικαίου, κυρίως όμως στην πολιτική δικονομία.

**θ) Η ιθαγένεια**

Ιθαγένεια είναι ο νομικός δεσμός του προσώπου προς ορισμένη πολιτεία στο λαό της οποίας ανήκει. Από το δεσμό αυτό πηγάζει η διάκριση μεταξύ ημεδαπών και αλλοδαπών.

**15. Το δικαίωμα της προσωπικότητας και η προστασία του**

Το δίκαιο αφού αναγνωρίζει τον άνθρωπο ως υποκείμενο δικαιωμάτων και υποχρεώσεων, επόμενο είναι να αναλαμβάνει και την προστασία της προσωπικότητας του. *Το δικαίωμα της προσωπικότητας* εκτείνεται πάνω σε όλα τα στοιχεία που συνθέτουν τη σωματική, ψυχική και κοινωνική ατομικότητα του ανθρώπου. Ειδικότερες εκδηλώσεις της προσωπικότητας, η προσβολή των οποίων θεμελιώνει προστατευτικές αξιώσεις, είναι η ζωή, η σωματική ακεραιότητα, η υγεία, η τιμή, η ελεύθερη ανάπτυξη της προσωπικότητας, οι κοινωνικές σχέσεις, η ελεύθερη διαμόρφωση της ατομικής θέλησης, η ατομική ζωή και η σφαίρα του απόρρητου.

Το Σύνταγμα έχει αναγάγει σε βασική υποχρέωση της Πολιτείας την προστασία της προσωπικότητας. Ο ΑΚ προβλέπει γενική προστασία της προσωπικότητας *(άρθρα 57 & 59)* και ειδική προστασία του ονόματος *(άρθρα 58 & 59)* και των προϊόντων της διάνοιας *(πνευματική ιδιοκτησία, άρθρο 60)*.

Το πρόσωπο του οποίου εθίγει παράνομα η προσωπικότητα μπορεί να εγείρει τις εξής **αξιώσεις**:

Α. ***Αξίωση για άρση της προσβολής***, δηλαδή αξίωση για άμεση ανατροπή της πράξης που αποτελεί την προσβολή.

Β. ***Αξίωση για παράλειψη της προσβολής στο μέλλον.***

Γ. ***Αξίωση για αποζημίωση***.

Δ. ***Αξίωση για ικανοποίηση ηθικής βλάβης***. Όταν λέμε *«ηθική βλάβη»* νοούμε τη ζημιά που προκαλείται στην προσωπικότητα του ανθρώπου, π.χ. η τιμή, η ελευθερία κ.λπ.

Με το άρθρο 57 παρ. 2 ΑΚ προστατεύεται και η προσωπικότητα του νεκρού.

**16. Προστασία του ονόματος**

Το *δικαίωμα του ονόματος* είναι και αυτό ειδική εκδήλωση του δικαιώματος της προσωπικότητας και προστατεύεται βάσει της γενικής διάταξης του άρθρου 57 ΑΚ. Εκτός όμως από αυτή τη γενική προστασία, προβλέπεται με το άρθρο 58 ΑΚ και ειδική προστασία.

**17. Προστασία της πνευματικής ιδιοκτησίας**

Ο νόμος προστατεύει και εκείνον του οποίου προσβάλλεται το *δικαίωμα* στα *προϊόντα της διάνοιας* του ή, όπως συνήθως λέγεται, το *δικαίωμα της πνευματικής του ιδιοκτησίας*. Η προστασία του προβλέπεται στην ειδική διάταξη του άρθρου 60 ΑΚ αλλά και σε άλλους ειδικούς νόμους, όπως ο Ν 2121/93.

Πάνω στα πνευματικά του έργα ένας δημιουργός έχει περιουσιακά και ηθικά δικαιώματα. Έτσι π.χ. αν ένας εκδοτικός οίκος εκδώσει το έργο κάποιου συγγραφέα χωρίς προηγούμενη συμφωνία ή παρά τους όρους της συμφωνίας, ο συγγραφέας ή οι κληρονόμοι του μπορούν να απαιτήσουν την άρση της κυκλοφορίας των αντιτύπων και τώρα και στο μέλλον, αποζημίωση και αν προκύπτει από τις περιστάσεις και ικανοποίηση ηθικής βλάβης.

**18. Προστασία του ατόμου από την επεξεργασία προσωπικών δεδομένων**

*Προσωπικά δεδομένα* είναι διάφορες πληροφορίες που αφορούν τις ειδικότερες πλευρές της ανθρώπινης προσωπικότητας.

Για την αντιμετώπιση των κινδύνων που συνεπάγεται η επεξεργασία και ελεύθερη κυκλοφορία των προσωπικών δεδομένων, εκδόθηκε η κοινοτική οδηγία 95/46 με την οποία εναρμονίστηκε η ελληνική νομοθεσία με την ψήφιση του Ν 2472/1997 «για την προστασία του ατόμου από την επεξεργασία δεδομένων προσωπικού χαρακτήρα».

Κατά κανόνα η επεξεργασία προσωπικών δεδομένων **επιτρέπεται μόνον εφόσον ο άνθρωπος στον οποίο αφορούν δώσει τη ρητή συγκατάθεση του.** Χωρίς τη συγκατάθεση του φορέα των πληροφοριών η επεξεργασία αυτών επιτρέπεται όλως εξαιρετικά στις περιπτώσεις που αναφέρει ο νόμος ότι είναι αναγκαία, όπως όταν πρόκειται για εκπλήρωση υποχρέωσης του υπεύθυνου της επεξεργασίας που επιβάλλεται από το νόμο, όταν πρόκειται για εκτέλεση έργου δημοσίου συμφέροντος κλπ.

Ο νόμος διακρίνει τα δεδομένα προσωπικού χαρακτήρα στα ***κοινά* ή *απλά,* και στα *ευαίσθητα***. Ευαίσθητα δεδομένα κατά το νόμο είναι αυτά που αφορούν τη φυλετική ή εθνική προέλευση, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε ένωση, σωματείο και συνδικαλιστική οργάνωση, την υγεία, την κοινωνική πρόνοια και την ερωτική ζωή, καθώς και τα σχετικά με ποινικές διώξεις ή καταδίκες. Η συλλογή και επεξεργασία τους κατ’ αρχήν απαγορεύεται και επιτρέπεται όλως εξαιρετικά, ύστερα από άδεια της Αρχής Προστασίας Προσωπικών Δεδομένων όταν είναι απαραίτητη για λόγους εθνικής ασφάλειας ή εγκληματικής ή σωφρονιστικής πολιτικής, όταν αφορά δεδομένα δημοσίων προσώπων, τα οποία συνδέονται με την άσκηση δημοσίου λειτουργήματος κ.λπ.

Ο νομοθέτης ανέθεσε τον προληπτικό και κατασταλτικό έλεγχο της εφαρμογής των διατάξεων του νόμου στην Αρχή Προστασίας Προσωπικών Δεδομένων, που κατοχυρώθηκε και συνταγματικά κατά την αναθεώρηση του Συντάγματος το 2001 με το άρθρο 101 Α.

**19. Έννοια, φύση και διακρίσεις των νομικών προσώπων**

Σύμφωνα με το άρθρο 61 ΑΚ ***νομικά πρόσωπα* είναι διαρκείς ενώσεις προσώπων, που επιδιώκουν ένα ορισμένο σκοπό** ή σύνολα περιουσίας που έχουν ταχθεί για ένα ορισμένο σκοπό και που, εφόσον τηρηθούν οι προβλεπόμενες από το νόμο προϋποθέσεις, αποκτούν προσωπικότητα.

Τα νομικά πρόσωπα διακρίνονται σε δύο βασικές κατηγορίες: **σε νομικά πρόσωπα *δημοσίου*** και σε **νομικά πρόσωπα *ιδιωτικού δικαίου***.

Τα νομικά πρόσωπα δημοσίου δικαίου ιδρύονται με πράξη της πολιτείας (συνήθως με νόμο), που καθορίζει άμεσα και τη φύση τους ως ΝΠΔΔ, ασκούν δημόσια εξουσία και διέπονται γενικά από κανόνες δημοσίου δικαίου (π.χ. Πανεπιστήμια. Τ.Ε.Ι., ΣΕΛΕΤΕ, Δικηγορικοί σύλλογοι, Ταμεία κοινωνικής ασφάλισης κ.λπ.).

Νομικά πρόσωπα ιδιωτικού δικαίου είναι εκείνα που ιδρύονται με ιδιωτική πρωτοβουλία, αποβλέπουν στην πραγματοποίηση ιδιωτικών σκοπών και διέπονται από κανόνες ιδιωτικού δικαίου. Ο νόμος καθορίζει περιοριστικά τις μορφές που αυτά μπορούν να έχουν. Συγκεκριμένα ο αστικός κώδικας ως ΝΠΙΔ αναγνωρίζει και ρυθμίζει τα σωματεία, τα ιδρύματα, τις επιτροπές εράνων και την αστική εταιρία. Ο εμπορικός νόμος ως ΝΠΙΔ ρυθμίζει τις εμπορικές εταιρίες: την ομόρρυθμη, ετερόρρυθμη, ανώνυμη εταιρία, την εταιρία περιορισμένης ευθύνης και τους συνεταιρισμούς.

Ο ΑΚ ρυθμίζει τα περί νομικών προσώπων στις διατάξεις των άρθρων 61-77, που εφαρμόζονται γενικά στα νομικά πρόσωπα ιδιωτικού δικαίου και ορισμένες από αυτές και στα νομικά πρόσωπα δημοσίου δικαίου.

**20. Σύσταση, έδρα, διοίκηση, δράση διάλυση των νομικών προσώπων**

Για τη σύσταση γενικά κάθε νομικού προσώπου απαιτείται **έγγραφη *συστατική πράξη,*** καθώς και έγγραφη πράξη που να περιέχει τους όρους διοίκησης και λειτουργίας του νομικού προσώπου *(καταστατικό ή οργανισμός).*

Κάθε νομικό πρόσωπο πρέπει να έχει μια ορισμένη ***«έδρα»****.*

Κάθε νομικό πρόσωπο πρέπει να έχει μια ***επωνυμία***.

Κάθε νομικό πρόσωπο *διοικείται* από ένα ή περισσότερα φυσικά πρόσωπα, τα οποία φροντίζουν για τις υποθέσεις του και το εκπροσωπούν δικαστικά και εξώδικα.

Η συστατική πράξη και το καταστατικό καθορίζουν και τη **διαδικασία λήψης αποφάσεων** της διοίκησης.

Σύμφωνα με την οργανική θεωρία που έμμεσα υιοθετεί και ο ΑΚ, όπως ήδη αναφέρθηκε, το νομικό πρόσωπο δραστηριοποιείται *διά* των **οργάνων διοίκησης** του.

Επομένως το νομικό πρόσωπο *ευθύνεται* για πράξεις ή παραλείψεις των οργάνων που το αντιπροσωπεύουν, εφόσον έγιναν κατά την εκτέλεση των καθηκόντων τους.

Τη *διάλυση* του νομικού προσώπου διαδέχεται αυτόματα το στάδιο της εκκαθάρισης.

***Εκκαθάριση***είναι το σύνολο των εργασιών, σκοπός των οποίων είνια η ρευστοποίηση του ενεργητικού της περιουσίας του νομικού προσώπου και η πληρωμή των υποχρεώσεων και των χρεών του. Όσο διαρκεί η εκκαθάριση και *μόνο για τις ανάγκες της,* διατηρείται η προσωπικότητα του νομικού προσώπου.

Μετά το τέλος της εκκαθάρισης η περιουσία του νομικού προσώπου περιέρχεται στο δημόσιο, εφόσον δεν έχει οριστεί διαφορετικά στο καταστατικό. *(άρθρο 77 ΑΚ)*

**21. Τα μη κερδοσκοπικά νομικά πρόσωπα του αστικού δικαίου**

**α) Σωματείο**

Σωματείο κατά το άρθρο 78 ΑΚ είναι ένωση **είκοσι τουλάχιστον** φυσικών προσώπων που έχει αποκτήσει νομική προσωπικότητα και επιδιώκει **σκοπό *μη κερδοσκοπικό*.**

Το σωματείο μπορεί να έχει πνευματικό, φιλανθρωπικό, ιδεολογικό κ.λπ. σκοπό, αλλά και οικονομικό π.χ. μπορεί να εκμεταλλεύεται την περιουσία του ή να ενδιαφέρεται για την προάσπιση των οικονομικών ή επαγγελματικών συμφερόντων των μελών του, χωρίς να θεωρείται ότι κερδοσκοπεί.

Ανάλογα με τη φύση του σκοπού τους τα σωματεία διακρίνονται σε διάφορα είδη, όπως επαγγελματικά, αθλητικά, ναυτικά, αλληλοβοηθητικά.

**Για να συσταθεί ένα σωματείο απαιτείται:**

1) ένωση τουλάχιστον είκοσι προσώπων.

2) Συστατική πράξη και καταστατικό που μπορούν να ενωθούν και σε ένα έγγραφο. Το καταστατικό πρέπει να περιέχει τουλάχιστον τα στοιχεία που ορίζει το άρθρο 80 ΑΚ.

3) Απόφαση του Μονομελούς Πρωτοδικείου για την εγγραφή του σωματείου στο δημόσιο βιβλίο σωματείων, ύστερα από σχετική αίτηση, που υποβάλλουν οι ιδρυτές ή η προσωρινή διοίκηση του σωματείου.

4) Εγγραφή του σωματείου στο δημόσιο βιβλίο σωματείων. Το σωματείο αποκτά νομική προσωπικότητα μόνο από την εγγραφή του στο βιβλίο σωματείων. **Απαραίτητο όργανο του σωματείου σύμφωνα με τον ΑΚ είναι το *διοικητικό συμβούλιο* και η *συνέλευση*.**

Το *διοικητικό συμβούλιο* αποτελεί το εκτελεστικό όργανο του σωματείου και το όργανο που επιμελείται τις υποθέσεις του και το εκπροσωπεί δικαστικά και εξώδικα. Η *συνέλευση* των μελών του σωματείου είναι το ανώτατο όργανο αυτού.

Το σωματείο μπορεί να **διαλυθεί** με τους εξής τρόπους: α) όταν το αποφασίσει η συνέλευση με την ειδική απαρτία και πλειοψηφία που ορίζει ο νόμος, β) όταν τα μέλη του μειωθούν σε λιγότερα από δέκα, γ) στις περιπτώσεις που προβλέπει το καταστατικό και δ) με απόφαση του Μονομελούς Πρωτοδικείου της έδρας του, ύστερα από αίτηση της διοίκησης του σωματείου ή του 1/5 των μελών του ή της εποπτεύουσας αρχής, για το λόγο ότι εκπληρώθηκε ο σκοπός του ή ο σκοπός του στην πράξη είναι διαφορετικός από αυτόν που ορίζει το καταστατικό ή η λειτουργία του σωματείου είνια παράνομη ή ανήθικη ή όταν είναι αδύνατη η ανάδειξη διοίκησης και η εξακολούθηση του σωματείου.

**β) Ίδρυμα**

Ίδρυμα είναι το σύνολο περιουσίας που έχει αποκτήσει νομική προσωπικότητα και έχει αφιερωθεί για κάποιο συγκεκριμένο σκοπό. Για να συσταθεί ένα ίδρυμα απαιτούνται:

1) ***Ιδρυτική πράξη***, που μπορεί να είναι είτε δικαιοπραξία εν ζωή (π.χ. δωρεά), είτε δικαιοπραξία αιτία θανάτου (διαθήκη). Η εν ζωή δικαιοπραξία πρέπει να γίνεται πάντα με συμβολαιογραφικό έγγραφο.

2) ***Έγκριση* της σύστασης του ιδρύματος από την Πολιτεία**, που γίνεται με προεδρκό διάταγμα. Το ίδρυμα αποκτά νομική προσωπικότητα από τη στιγμή της δημοσίευσης του προεδρικού διατάγματος που εγκρίνει τη σύσταση του στην Εφημερίδα της Κυβερνήσεως. Η λήξη του ιδρύματος επέρχεται αυτοδίκαια στις περιπτώσεις που ορίζει η ιδρυτική του πράξη ή ο οργανισμός του, οπότε επακολουθεί και η εκκαθάριση του. Μπορεί όμως να διαλυθεί και με προεδρικό διάταγμα, όταν εκπληρωθεί ο σκοπός του ή ο σκοπός του θεωρηθεί μη πραγματοποιήσιμος.

**γ) Επιτροπή εράνων**

Επιτροπή εράνων είναι ένωση πέντε τουλάχιστον φυσικών προσώπων που έχει αποκτήσει νομική προσωπικότητα και αποβλέπει στη συλλογή χρημάτων ή άλλων αντικειμένων για την εξυπηρέτηση ορισμένου δημοσίου ή κοινωφελούς σκοπού. Για τη σύσταση της επιτροπής εράνων απαιτείται:

1) ***Συστατική πράξη***, έγγραφη δηλαδή συμφωνία πέντε τουλάχιστων προσώπων.

2) ***Εγκριτικό προεδρικό διάταγμα***. Το προεδρικό αυτό διάταγμα, καθορίζει τα μέλη της επιτροπής και αποτελεί τον οργανισμό της, δηλαδή καθορίζει την έδρα, το έργο της, καθώς επίσης και το χρονικό διάστημα που απαιτείται για να τελειώσει το έργο της. Κάθε επιτροπή εράνων διαλύεται αυτοδίκαια όταν περάσει το χρονικό διάστημα που έχει οριστεί. Με το δημοσίευση του Π.Δ. σε Φ.Ε.Κ. αποκτά νομική προσωπικότητα.

**δ) Αστική εταιρία**

Αστική εταιρία είναι η σύμβαση μεταξύ δύο ή περισσοτέρων προσώπων, τα οποία καταβάλλοντας κοινές εισφορές επιδιώκουν ένα σκοπό κυρίως οικονομικό όχι όμως κερδοσκοπικό. Η αστική εταιρία διαλύεται όταν περάσει η προθεσμία διάρκειας της σύμβασης ή όταν πραγματοποιηθεί ο σκοπός.

**2. ΤΟ ΔΙΚΑΙΩΜΑ**

**22. Έννοια του δικαιώματος**

Κατά τον ορισμό που επικρατεί στην επιστήμη ***δικαίωμα* είναι** η εξουσία που απονέμεται από το δίκαιο σε κάθε άνθρωπο να προστατεύσει και να ικανοποιήσει τα νόμιμα βιοτικά του συμφέροντα.

Σε κάθε δικαίωμα αντιστοιχεί κατά κανόνα μία ή περισσότερες υποχρεώσεις. Η **υποχρέωση** μπορεί επίσης να σημαίνει για εκείνον που τον βαρύνει και την ενέργεια ορισμένων πράξεων υπέρ άλλου δικαιούχου (π.χ. οι γονείς που έχουν τη γονική μέριμνα των ανηλίκων παιδιών τους είναι υποχρεωμένοι και να τα διαθρέψουν).

Από το δικαίωμα διαφέρει η ***αξίωση*.** Σύμφωνα με το άρθρο 247 ΑΚ **αξίωση είναι η εξουσία** που έχει ο δικαιούχος ενός δικαιώματος να ζητήσει από ορισμένο πρόσωπο να πράξει ή να παραλείψει κάτι. Από το ίδιο δικαίωμα μπορεί να απορρέουν περισσότερες της μιας αξιώσεις, υπάρχουν δε και δικαιώματα (τα διαπλαστικά) που δε γεννούν αξίωση. Η διάκριση δικαιώματος-αξίωσης φαίνεται καλύτερα στα λεγόμενα απόλυτα δικαιώματα (π.χ. δικαίωμα κυριότητας). Στα δικαιώματα αυτά η αξίωση γεννιέται με την προσβολή τους και είναι οι ενέργειες του δικαιούχου σε περίπτωση προσβολής τους.

**23. Διακρίσεις των δικαιωμάτων**

Τα δικαιώματα ανάλογα με τη διαφορετική φύση της εξουσίας τους και επομένως τη διαφορετική τους λειτουργία διακρίνονται σε δύο κατηγορίες:***Δημόσια* και *ιδιωτικά* δικαιώματα.**

***Δημόσια* δικαιώματα** είναι τα δικαιώματα που έχει ο πολίτης απέναντι στο κράτος και στους κρατικούς οργανισμούς.

***Ιδιωτικά* δικαιώματα** είναι τα δικαιώματα που παρέχονται από κανόνες του ιδιωτικού δικαίου (π.χ. δικαίωμα κυριότητας, δικαίωμα επικαρπίας, κληρονομικό δικαίωμα κ.λπ.) Τα ιδιωτικά δικαιώματα διακρίνονται κυρίως σε: Α. **Δικαιώματα *εξουσιαστικά* και δικαιώματα *διαπλαστικά***.

*Εξουσιαστικά* είναι τα δικαιώματα που παρέχουν στο δικαιούχο εξουσία πάνω σ’ ένα πράγμα ή την εξουσία να επεμβαίνει στη σφαίρα άλλου προσώπου. Τα εξουσιαστικά δικαιώματα υποδιαιρούνται σε ***απόλυτα* και *σχετικά***. Απόλυτα είναι τα δικαιώματα που παρέχουν άμεση και αποκλειστική εξουσία πάνω στο αντικείμενο τους, (π.χ. δικαίωμα κυριότητας) ή σε άϋλα αγαθά (π.χ. δικαίωμα πνευματικής ιδιοκτησίας) ή πάνω στην ίδια την προσωπικότητα του δικαιούχου (π.χ. δικαίωμα προσωπικότητας). Τα σχετικά δικαιώματα στρέφονται κατά ορισμένου προσώπου από το οποίο και μπορεί να προσβληθούν (π.χ. δικαίωμα διατροφής).

*Διαπλαστικά* είναι τα δικαιώματα που παρέχουν την εξουσία στο δικαιούχο να επιφέρει μόνος του και άμεσα την κτήση, σύσταση, αλλοίωση ή κατάργηση ορισμένου δικαιώματος ή έννομης σχέσης ή κατάστασης.

Β. **Δικαιώματα *περιουσιακά, προσωπικά* και *μικτά****.*

*Περιουσιακά* δικαιώματα είναι αυτά που γεννιούνται από τις περιουσιακές σχέσεις (π.χ. δικαίωμα κυριότητας, δικαίωμα επικαρπίας). *Προσωπικά* είναι τα δικαιώματα που γεννιούνται από τις προσωπικές σχέσεις.

Γ. **Δικαιώματα *ενοχικά, εμπράγματα, οικογενειακά, κληρονομικά***

***Ενοχικά***είναι τα δικαιώματα που παρέχουν στο δικαιούχο την εξουσία να στραφεί κατά ορισμένου προσώπου και **να απαιτήσει πράξη ή παράλειψη**. ***Εμπράγματα*** είναι τα δικαιώματα που παρέχουν στο δικαιούχο **άμεση και απόλυτη εξουσία** σ’ ένα πράγμα. *Οικογενειακά* είναι αυτά που πηγάζουν από τις οικογενειακές σχέσεις. ***Κληρονομικά***είναι τα δικαιώματα που παρέχουν εξουσία πάνω στην κληρονομιά.

Δ. ***Προσωποπαγή* και *πραγματοπαγή* δικαιώματα.**

*Προσωποπαγή* είναι τα δικαιώματα που συνδέονται αποκλειστικά με το δικαιούχο τους. *Πραγματοπαγή* είναι τα δικαιώματα που συνδέονται με κάποιο πράγμα και έμμεσα.

Ε. **Δικαιώματα *διαιρετά* και *αδιαίρετα***.

Τα *διαιρετά* μπορούν να αποκτηθούν, να ασκηθούν ή να χαθούν διακρινόμενα σε **μέρη.** *Αδιαίρετα* είναι αυτά που δεν επιδέχονται διαίρεση.

**24. Κτήση, αλλοίωση και απώλεια του δικαιώματος**

***Κτήση του δικαιώματος* είναι η σύνδεση του δικαιώματος μ’ ένα συγκεκριμένο φορέα** (υποκείμενο) του δικαιώματος. Η κτήση του δικαιώματος επέρχεται όταν συντρέξουν όλες οι προϋποθέσεις που απαιτεί ο νόμος για τη γέννηση του. Στις περισσότερες περιπτώσεις η κτήση του δικαιώματος γίνεται με τη θέληση εκείνου που το αποκτά, γίνεται αυτοδίκαια.

Η κτήση του δικαιώματος διακρίνεται σε ***πρωτότυπη* και *παράγωγη***. *Πρωτότυπη* είναι η κτήση του δικαιώματος που γεννιέται στο πρόσωπο ενώ η *παράγωγη* στηρίζεται στο δικαίωμα άλλου προσώπου.

***Αλλοίωση* του δικαιώματος είναι η μεταβολή του φορέα του ή η μεταβολή του αντικειμένου του.** *Απώλεια, απόσβεση ή κατάργηση του δικαιώματος* είναι η λύση του δεσμού μεταξύ δικαιούχου και δικαιώματος, ολική ή μερική και ονομάζεται *διάθεση ή απόκτηση ή απαλλοτρίωση.* Από την απώλεια του δικαιώματος διαφέρει η αδράνεια αυτού.

**25. Άσκηση, σύγκρουση και κατάχρηση δικαιωμάτων**

***Άσκηση* του δικαιώματος είναι η εξουσία του δικαιούχου να ενεργεί για την πραγματοποίηση του περιεχομένου του**. Το δικαίωμα μπορεί να ασκηθεί, είτε αυτοπρόσωπα από τον ίδιο το δικαιούχο, είτε από τον αντιπρόσωπο του. Σε ορισμένες περιπτώσεις είναι δυνατόν η άσκηση δικαιωμάτων που έχουν το ίδιο αντικείμενο ή αποβλέπουν στο ίδιο αποτέλεσμα να οδηγεί σε σύγκρουση. Αν πρόκειται για εμπράγματα δικαιώματα η σύγκρουση λύνεται με βάση **την αρχή της χρονικής προτεραιότητας.** (π.χ. υποθήκες στο ίδιο ακίνητο ισχύει η αρχή της χρονικής προτεραιότητας) Αν πρόκειται για ενοχικά δικαιώματα η σύγκρουση λύνεται με βάση την ***αρχή της πρόληψης***. (π.χ. δανειστική οφειλή σε πολλούς)

Θέτει όμως ο νόμος κάποιους **περιορισμούς στην άσκηση** των δικαιωμάτων; Απαγορεύει μόνο, όπως και το Σύνταγμα στο άρθρο 25 παρ. 3, την κατάχρηση δικαιώματος. **Κατάχρηση δικαιώματος** υπάρχει όταν η άσκηση αυτού υπερβαίνει προφανώς τα όρια που επιβάλλουν η καλή πίστη, τα χρηστά ήθη και ο κοινωνικός και οικονομικός σκοπός του δικαιώματος (άρθρο 281 ΑΚ).

**Τα κριτήρια** τα οποία θεσπίζει το άρθρο 281 ΑΚ για να διερευνήσει τα όρια άσκησης του δικαιώματος, δηλαδή η **καλή πίστη**, τα **χρηστά ήθη** και ο **κοινωνικός** και **οικονομικός σκοπός του δικαιώματος** είναι κριτήρια αντικειμενικά, αποτελούν νομικές έννοιες και έτσι υπόκεινται στον έλεγχο του Αρείου Πάγου.

**Η νομολογία** έχει διαμορφώσει μέχρι σήμερα πολλούς κανόνες καταχρηστικής άσκησης δικαιωμάτων. ΄Ετσι π.χ. αποτελεί κατάχρηση δικαιώματος του εργοδότη η απόλυση εργαζομένου ο οποίος προηγούμενα είχε διεκδικήσει επιτυχώς νόμιμα δικαιώματα του ή ανέπτυξε συνδικαλιστική δραστηριότητα ή η απόλυση εγκύου γυναίκας κ.λπ. Η καταχρηστική άσκηση δικαιώματος είναι πράξη παράνομη.

**26. Ένδικη και αυτοδύναμη προστασία του δικαιώματος**

Για την ικανοποίηση των αιτημάτων μας συνήθως ζητούμε τη **συνδρομή της Πολιτείας**. Η συνδρομή αυτή, είτε παρέχεται **εξώδικα** από τα αρμόδια διοικητικά όργανα, είτε είναι **ένδικη** και παρέχεται κυρίως από τα δικαστήρια.

Σύμφωνα με το άρθρο 20 παρ. 1 του Συντάγματος, κάθε άνθρωπος δικαιούται παροχής έννομης προστασίας από τα δικαστήρια. Τα δικαστήρια στη χώρα μας διακρίνονται κυρίως σε πολιτικά δικαστήρια, σε ποινικά δικαστήρια και σε διοικητικά δικαστήρια.

Η διάγνωση και ικανοποίηση των ιδιωτικών δικαιωμάτων γίνεται κυρίως από τα *πολιτικά δικαστήρια*, τα οποία δεικρίνονται σε πρωτοβάθμια, δευτεροβάθμια και Άρειο Πάγο. Τα πολιτκά δικαστήρια δικάζουν είτε κατά τη λεγόμενη *αμφισβητούμενη δικαιοδοσία*, είτε κατά την *εκούσια δικαιοδοσία*. Στην αμφισβητούμενη δικαιοδοσία η αίτηση που υποβάλλεται στα πολτικά δικαστήρια ονομάζεται ***αγωγή*,** αυτός που την υποβάλλει ονομάζεται *ενάγων* και αυτός εναντίον του οποίου στρέφεται ονομάζεται *εναγόμενος*.

***Αναγκαστική εκτέλεση***, μπορεί δηλαδή ο Α να επιδιώξει την **κατάσχεση** και τον πλειστηριασμό περιουσιακών στοιχείων του Β, από τη ρευστοποίηση των οποίων θα ικανοποιηθεί η απαίτηση του.

***Διαδικασία των ασφαλιστικών μέτρων***, οι αποφάσεις των οποίων ισχύουν, προσωρινά. Εξαιρετικά ο νόμος επιτρέπει και την αυτοδύναμη προστασία του δικαιώματος. Ο ΑΚ προβλέπει τρεις περιπτώσεις αυτοδύναμης προστασίας: την *αυτοδικία*, την *άμυνα* και την *κατάσταση ανάγκης*.

**i) Αυτοδικία**

Ο ΑΚ στο άρθρο 282 ορίζει την αυτοδικία ως την αυτοδύναμη από το δικαιούχο και χωρίς βοήθεια της αρχής ικανοποίηση της αξίωσης του. Προϋποθέσεις: α) να υπάρχει αξίωση ιδωτικού δικαίου. β) να μη μπορεί να φτάσει έγκαιρα η βοήθεια της αρχής. γ) να υπάρχει κίνδυνος από την αναβολή να ματαιωθεί ή να γίνει πολύ δύσκολη η ικανοποίηση της αξίωσης. (π.χ. θύμα κλοπής σε απόμερο μέρος δικαιολογείται η άσκηση βίας για να πάρει πίσω τα κλοπιμαία)

**ii) Άμυνα**

Η άμυνα αποβλέπει στο να διατηρηθεί η κατάσταση που υπάρχει. Σύμφωνα με το άρθρο 284 ΑΚ άμυνα είναι η υπεράσπιση που επιβάλλεται για να αποτραπεί μια παρούσα και άδικη επίθεση. Προϋποθέσεις: α) Επίθεση . β) η επίθεση να είναι παρούσα. γ) η επίθεση να ίναι άδικη δηλαδή παράνομη. δ) η ενέργεια του αμυνόμενου να στρέφεται κατά του επιτιθέμενου. ε) ο αμυνόμενος να χρησιμοποιήσει τα κατάλληλα για τη περίπτωση μέσα άμυνας.

**iii) Κατάσταση ανάγκης**

Σύμφωνα με το άρθρο 285 ΑΚ **κατάσταση ανάγκης** είναι η καταστροφή ξένου πράγματος, όταν αυτή είναι αναγκαία για να αποτραπεί κίνδυνος που απειλεί δυσανάλογα μεγαλύτερη ζημιά σ’ αυτόν που επιχειρεί την καταστροφή. Π.χ. κόβω τα οπωροφόρα δέντρα του διπλανού, για να εμποδίσω εξάπλωση της φωτιάς στην ιδιοκτησία μου. Προϋποθέσεις: α) να υπάρχει κίνδυνος που να απειλεί βλάβη σε αγαθό. β) να είναι πολύ πιθανή η βλάβη που θα προκαλέσει. γ) ο κίνδυνος να αφορά αγαθό. δ) η αποτροπή του κινδύνου να μην είναι δυνατή παρά μόνο με την καταστροφή του ξένου πράγματος. ε) η αξία του αγαθού που πρόκειται να προστατευτεί να είναι δυσανάλογα μεγαλύτερη από τη ζημιά που προκαλείται.

**ΔΙΑΚΡΙΣΕΙΣ ΔΙΚΑΙΩΜΑΤΩΝ**

* ***ΔΗΜΟΣΙΑ***
* ***ΙΔΙΩΤΙΚΑ***

1. Δικαιώματα εξουσιαστικά *(Απόλυτα & Σχετικά)* και δικαιώματα διαπλαστικά
2. Δικαιώματα περιουσιακά, προσωπικά, μικτά
3. Δικαιώματα ενοχικά, εμπράγματα, οικογενειακά, κληρονομικά
4. Δικαιώματα προσωποπαγή – δικαιώματα πραγματοπαγή
5. Δικαιώματα διαιρετά – αδιαίρετα

**ΚΤΗΣΗ – ΑΛΛΟΙΩΣΗ – ΑΠΩΛΕΙΑ ΔΙΚΑΙΩΜΑΤΟΣ**

1. **ΚΤΗΣΗ:** Σύνδεση του δικαιώματος με ένα συγκεκριμένο φορέα του δικαιώματος (υποκείμενο) όταν συντρέχουν οι προϋποθέσεις που απαιτώνται. Διακρίνεται σε ***πρωτότυπη***:

* Γεννιέται στο πρόσωπο του δικαιούχου (π.χ. κτήση κυριότητας με χρησικτησία)

Και ***παράγωγη:***

* Στηρίζεται στο δικαίωμα άλλου προσώπου (π.χ. κτήση κυριότητας με πώληση)

1. **Αλλοίωση *είναι η μεταβολή του φορέα του δικαιώματος, π.χ. μεταβίβαση.***

**III. Απώλεια, απόσβεση, κατάργηση. *Είναι η λύση του δεσμού μεταξύ δικαιούχου και δικαιώματος.***

**3. ΔΙΚΑΙΟΠΡΑΞΙΕΣ**

**27. Έννοια νομικής πράξης και δικαιοπραξίας**

**Έννοια**: Δήλωση βουλήσεως προσώπου που υπό τις προϋποθέσεις που τάσσει ο νόμος παράγει έννομα αποτελέσματα*.* ***Δικαιοπραξία*** είναι το σύνολο των νομικών γεγονότων (**δήλωση βουλήσεως** ή και πράξη βουλήσεως), από τα οποία εξαρτάται το αν θα επέλθουν οι έννομες συνέπειες στις οποίες αποβλέπει αυτός που δικαιοπρακτεί. Π.χ. ο διαθέτης με τη δήλωση της τελευταίας βούλησης του, τη διαθήκη του δηλαδή, αποβλέπει στη μεταβίβαση της περιουσίας του στα πρόσωπα που ο ίδιος επιθυμεί και ορίζει. **Κύρια στοιχεία** που αποτελούν την έννοια της είναι: α) **η δήλωση** ή οι δηλώσεις βουλήσεως και β) **η δημιουργία του έννομου αποτελέσματος** ή της κατάστασης, την οποία επιδίωκε εκείνος που δήλωνε τη θέληση του.

Οι δικαιοπραξίες αποτελούν το κυριότερο μέσο, με το οποίο επιτυγχάνεται η κυκλοφορία των αγαθών και η παροχή υπηρεσιών από πρόσωπο σε πρόσωπο. Ο ΑΚ αποβλέποντας στην κατοχύρωση της ασφάλειας των συναλλαγών, ρυθμίζει λεπτομερειακά τα θέματα που αφορούν τις δικαιοπραξίες στις διατάξεις των άρθρων 127-200.

**28. Είδη δικαιοπραξιών**

**I. Aνάλογα με τα πρόσωπα που μετέχουν στην κατάρτιση τους Μονομερείς και πολυμερείς δικαιοπραξίες**

1. ***Μονομερείς* δικαιοπραξίες** είναι αυτές που περιέχουν τη δήλωση της βουλήσεως ενός μόνου προσώπου π.χ. διαθήκη, καταγγελία σύμβασης.

2. ***Πολυμερείς* δικαιοπραξίες** είναι αυτές που περιέχουν δηλώσεις βουλήσεως δύο ή περισσοτέρων προσώπων και διακρίνονται σε: α) *Κοινές δικαιοπραξίες ή συνδικαιοπραξίες*, (π.χ. καταγγελία μίσθωσης πράγματος από συνεκμισθωτές) β) *Συμβάσεις,* (π.χ. πώληση, μίσθωση).

Μεγάλη πρακτική σημασία έχει και η επιπλέον διάκριση των συμβάσεων σε ***αμφοτεροβαρείς* και *ετεροβαρείς***. ***Αμφοτεροβαρείς*** είναι οι συμβάσεις που γεννούν δικαιώματα και υποχρεώσεις και για τα δύο συμβαλλόμενα μέρη, π.χ. αγοραπωλησία. ***Ετεροβαρείς*** είναι οι συμβάσεις που γεννούν δικαιώματα μόνο για τον ένα συμβαλλόμενο, ενώ ο άλλος βαρύνεται με υποχρεώσεις, π.χ. το δάνειο.

γ) *Καταστατικές συμφωνίες*, (π.χ. σύσταση σωματείου). δ) *Συλλογικές πράξεις* με τις οποίες εκφράζονται οι δηλώσεις βουλήσεως ενώσεως προσώπων.

**II. Ανάλογα με το περιεχόμενο τους και τον τρόπο που καταρτίζονται: Δικαιοπραξίες «εν ζωή» και «αιτία θανάτου»**

Δικαιοπραξία «αιτία θανάτου» είναι μόνο η διαθήκη. «δικαιοπραξίες εν ζωή», δημιουργούν δηλαδή έννομα αποτελέσματα, όσο αυτός που δικαιοπρακτεί είναι ζωντανός.

**III. Ανάλογα με το αν αφορούν την περιουσία προσώπου ή το ίδιο το πρόσωπο: Δικαιοπραξίες περιουσιακού ή προσωπικού δικαίου**

***Περιουσιακές* δικαιοπραξίες** είναι αυτές με τις οποίες ρυθμίζονται περιουσιακά θέματα αυτού που δικαιοπρακτεί. Περιουσιακές είναι κυρίως οι ενοχικές δικαιοπραξίες, (π.χ. πώληση, δάνειο), οι εμπράγματες δικαιοπραξίες δηλαδή αυτές με τις οποίες παράγονται, μεταβιβάζονται, τροποποιούνται ή καταργούνται εμπράγματα δικαιώματα (π.χ. σύσταση υποθήκης) και οι δικαιοπραξίες του κληρονομικού δικαίου (π.χ. διαθήκη).

***Προσωπικές* δικαιοπραξίες** είνια αυτές που αναφέρονται στο πρόσωπο αυτού που δικαιοπρακτεί και είναι οι περισσότερες δικαιοπραξίες του οικογενειακού δικαίου (π.χ. γάμος).

**IV. Ανάλογα με τις έννομες συνέπειες που επιδιώκονται Δικαιοπραξίες διαθέσεως ή εκποιητικές και υποσχετικές**

**Δικαιοπραξίες *διαθέσεως ή εκποιητικές*** είναι εκείνες οι οποίες αμέσως μεταβιβάζουν, αλλοιώνουν ή καταργούν ένα δικαίωμα (π.χ. άφεση χρέους). **Δικαιοπραξίες *υποσχετικές*** είναι εκείνες που περιέχουν απλά υπόσχεση παροχής.

**V. Aνάλογα με την επίδραση που έχει ο σκοπός της δικαιοπραξίας στο κύρος της: Δικαιοπραξίες αιτιώδεις και αναιτιώδεις**

Κάθε δικαιοπραξία έχει και μια αιτία. Η αιτία αυτή αποτελεί βασικό στοιχείο, σε τρόπο ώστε τα έννομα αποτελέσματα τους να εξαρτώνται από την ύπαρξη και το κύρος αυτής της αιτίας. Αν επομένως δεν υπάρχει αιτία ή η αιτία είναι παράνομη ή αθέμιτη, δεν υπάρχει και έγκυρη δικαιοπραξία. Οι δικαιοπραξίες αυτές ονομάζονται ***αιτιώδεις***. Έτσι π.χ. η μεταβίβαση κυριότητας ακινήτου όπως ορίζει το άρθρο 1033 ΑΚ πρέπει να γίνεται για κάποια νόμιμη αιτία (δικαιοπραξία αιτιώδης), ενώ από το αμέσως επόμενο άρθρο 1034 ΑΚ προκύπτει ότι, για τη μεταβίβαση κινητού πράγματος δεν απαιτείται η ύπαρξη και το κύρος κάποιας αιτίας. (αναιτιώδης)

**VI. Ανάλογα με την εξωτερική μορφή τους: Δικαιοπραξίες τυπικές και άτυπες**

***Τυπικές*** είναι οι δικαιοπραξίες για το κύρος των οποίων απαιτείται η τήρηση ορισμένου τύπου. Ο νόμος προβλέπει τρία είδη τύπου: Το ιδιωτικό έγγραφο Το συμβολαιογραφικό έγγραφο Τη δήλωση ενώπιον κάποιας αρμόδιας αρχής

Ο τύπος απαιτείται είτε για να προφυλάξει τους συμβαλλομένους από απερίσκεπτες αποφάσεις είτε για να εξασφαλίσει την απόδειξη κατάρτισης της δικαιοπραξίας.

**29. Προϋποθέσεις για την κατάρτιση των δικαιοπραξιών**

Για να καταρτιστεί έγκυρα μια δικαιοπραξία απαιτείται να υπάρχουν ορισμένοι όροι, ορισμένες προϋποθέσεις. Αυτές είναι:

1. Δικαιοπρακτική ικανότητα.
2. Δήλωση βουλήσεως.
3. Συμφωνία μεταξύ δηλώσεως και βουλήσεως.
4. Τήρηση του απαιτούμενου τύπου.
5. Περιεχόμενο σύμφωνο με το νόμο και τα χρηστά ήθη.

**I. Δικαιοπρακτική ικανότητα i) Έννοια και διακρίσεις**

Ανάλογα με την ηλικία και τη σωματική και πνευματική υγεία, ο νόμος διακρίνει τα πρόσωπα σε *απόλυτα ικανά για δικαιοπραξία*, σε απόλυτα *ανίκανα* και σε *περιορισμένα ικανά*.

**ii) Ικανοί για δικαιοπραξία**

Απαραίτητη προϋπόθεση για την απόκτησηπλήρους δικαιοπρακτικής ικανότητας είναι η **ενηλικίωση** και η **καλή σωματική και πνευματική υγεία**. Σύμφωνα με το άρθρο 127 ΑΚ, οι ενήλικοι, δηλαδή όσοι συμπλήρωσαν το 18ο έτος της ηλικίας τους είναι «ικανοί για κάθε δικαιοπραξία», εφόσον βέβαια δεν συντρέχει κάποιος άλλος λόγος δικαιοπρακτικής ανικανότητας.

Για την εξεύρεση της ενηλικίωσης υπολογίζεται και η ημέρα της γέννησης, πρέπει δε να περάσει και ολόκληρη η τελευταία ημέρα του 18ου έτους.

Οι ανήλικοι διακρίνονται σε ανίκανους για δικαιοπραξία και περιορισμένα ικανούς για δικαιοπραξία (αρθ. 128 & 129). Ο νόμος κατατάσσει τα πρόσωπα που πάσχουν από σωματική ή πνευματική ασθένεια, με βάση τη βαρύτητα της σε πρόσωπα ανίκανα και περιορισμένα ικανά για δικαιοπραξία.

**iii) Ο θεσμός της δικαστικής συμπαράστασης**

***Δικαστική συμπαράσταση*** είναι η κατάσταση στην οποία μπορεί ένα πρόσωπο να τεθεί με δικαστική απόφαση, κατά τη διάρκεια της οποίας, είτε είναι ανίκανο για όλες ή για ορισμένες δικαιοπραξίες, είτε για να δικαιοπρακτήσει απαιτείται σε όλες ή σε ορισμένες περιπτώσεις η συναίνεση του δικαστικού συμπαραστάτη του. Η δικαστική συμπαράσταση διακρίνεται σε:

1. *Πλήρη στερητική δικαστική συμπαράσταση* (για όλες τις δικαιοπραξίες)
2. *Μερική στερητική δικαστική συμπαράσταση* (για ορισμένες δικαιοπραξίες)
3. *Πλήρη επικουρική δικαστική συμπαράσταση* (συναίνεση του δικαστικού συμπαραστάτη του για όλες τις δικαιοπραξίες)
4. *Μερική επικουρική δικαστική συμπαράσταση* (συναίνεση του δικαστικού συμπαραστάτη του για ορισμένες δικαιοπραξίες)

**Σύμφωνα με το νέο άρθρο 1666 ΑΚ σε δικαστική συμπαράσταση υποβάλλεται ο ενήλικος:** 1. Όταν λόγω ψυχικής ή διανοητικής ταραχής ή λόγω σωματικής αναπηρίας αδυνατεί εν όλω ή εν μέρει να φροντίζει μόνος για τις υποθέσεις του. 2. Όταν λόγω ασωτίας, τοξικομανίας ή αλκοολοσμού εκθέτει στον κίνδυνο της στέρησης τον εαυτό του, το σύζυγο του, τους κατιόντες ή τους ανιόντες του.

Σε δικαστική συμπαράσταση μπορούν να υποβληθούν με δικαστική απόφαση και τα άτομα που εκτίουν ποινή στερητική της ελευθερίας τους, τουλάχιστον για δύο χρόνια, αλλά μόνο εφόσον το ζητήσουν οι ίδιοι.

Την υποβολή προσώπου σε δικαστική συμπαράσταση μπορεί να ζητήσει ο ίδιος ο πάσχων, ο σύζυγος του, οι γονείς του, τα τέκνα του, ο εισαγγελέας και ο επίτροπος ανηλίκου.

**iv) Ανίκανοι για δικαιοπραξία**

Πρόσωπα απολύτως ανίκανα για δικαιοπραξία είναι όποιοι δεν έχουν συμπληρώσει το δέκατο έτος και όποιοι βρίσκονται σε πλήρη *στερητική δικαστική συμπαράσταση.*

**v) Περιορισμένα ικανοί για δικαιοπραξία**

1. Οι ανήλικοι που συμπλήρωσαν το δέκατο έτος. 2. Όποιοι βρίσκονται σε μερική στερητική δικαστική συμπαράσταση και 3. Όποιοι βρίσκονται σε επικουρική δικαστική συμπαράσταση.

Έτσι, ο ανήλικος, που έχει συμπληρώσει το 10ο έτος της ηλικίας του και μέχρι το 14ο, είναι ικανός μόνο για δικαιοπραξίες από τις οποίες μόνο έννομο όφελος μπορεί να έχει. Μπορεί π.χ. ο ανήλικος από τα 10 μέχρι τα 14 χρόνια του να αποδεχτεί δωρεά.

Ο ανήλικος, που συμπλήρωσε το 14ο έτος της ηλικίας του έχει την ικανότητα να διαθέτει ελεύθερα ό,τι κερδίζει από την εργασία του ή ό,τι του έχει δοθεί για δική του χρήση ή ελεύθερη διάθεση.

Επίσης ο ανήλικος που συμπλήρωσε το 15ο έτος της ηλικίας του έχει την ικανότητα να συνάπτει σύμβαση εργασίας ως μισθωτός.

**II. Δήλωση βούλησης**

Απαραίτητη προϋπόθεση για να καταρτιστεί μια δικαιοπραξία είναι **η δήλωση,** **δηλαδή η εξωτερίκευση της βουλήσεως**, της θελήσεως εκείνου που δικαιοπρακτεί. Η δήλωση της βουλήσεως μπορεί να είναι ρητή και σιωπηρή (ή έμμεση).

Η δήλωση της βούλησης για να ενεργήσει, να παράγει δηλαδή το έννομο αποτέλεσμα στο οποίο αποβλέπει ο δηλών, πρέπει να περιέλθει σ’ εκείνον προς τον οποίο απευθύνεται.

Για να αποφεύγονται αμφισβητήσεις ως προς τον ακριβή χρόνο που ένα έγγραφο που περιέχει δήλωση βουλήσεως περιήλθε στη γνώση του προσώπου προς το οποίο απευθύνεται ή στις πειπτώσεις που ο αποδέκτης ενός εγγράφου αρνείται να το παραλάβει, ο νόμος προβλέπει την **επίδοση του με δικαστικο επιμελητή**.

**III. Συμφωνία μεταξύ δήλωσης και βούλησης**

Για να καταρτιστεί έγκυρα μια δικαιοπραξία είναι απαραίτητο η δήλωση αυτή να συμφωνεί και με τη θέληση του, διαφορετικά υπάρχει διάσταση μεταξύ δήλωσης και βούλησης. Η διάσταση αυτή μπορεί να είναι **εκούσια** (ηθελημένη) ή **ακούσια** (αθέλητη).

**Εκούσια**

Η κυριότερη όμως περίπτωση ηθελημένης διάστασης μεταξύ δήλωσης και βούλησης είνια η περίπτωση της **εικονικότητας**. *Εικονική* δήλωση της βούλησης ή *εικονική δικαιοπραξία* είναι αυτή που γίνεται φαινομενικά, όχι στα σοβαρά. Η εικονική δικαιοπραξία είναι απολύτως άκυρη. Π.χ. ο Α πωλεί στον Β το αυτοκίνητο του για να αποφύγει την κατάσχεση του από δανειστές του και συγχρόνως συμφωνεί μαζί του ότι η πώληση αυτή είναι εικονική. Η πώληση αυτή είναι άκυρη.

**Ακούσια**

*Ακούσια*, αθέλητη δηλαδή διάσταση μεταξύ δήλωσης και βούλησης είναι εκείνη που δεν γίνεται ενσυνείδητα. Αυτό συμβαίνει όταν υπάρχει πλάνη, απάτη ή απειλή. Ειδικότερα:

1. Πλάνη Η πλάνη διακρίνεται σε *ουσιώδη* και *επουσιώδη*. Στην περίπτωση που υπάρχει ουσιώδης πλάνη η δικαιοπραξία είναι *ακυρώσιμη*, όταν δηλ. έχουμε άγνοια ή λανθασμένη γνώση της πραγματικότητας.

2. Απάτη Ακούσια διάσταση μεταξύ δήλωσης και βούλησης υπάρχει και όταν η θέληση αυτού που δικαιοπρακτεί διαμορφώθηκε υπό το κράτος *απάτης ή απειλής*. Και στην περίπτωση αυτή η δικαιοπραξία είναι ακυρώσιμη και θεμελιώνει και αξίωση για αποζημίωση. Απάτη είναι η δόλια παραπλάνηση του δικαιοπρακτούντος.

3. Απειλή *Απειλή* είναι ο εκφοβισμός, η βία που ασκείται σ’ αυτόν που δικαιοπρακτεί.

**IV. Τήρηση του απαιτούμενου τύπου**

Συνήθως οι δικαιοπραξίες είναι άτυπες (άρθρο 158 ΑΚ). Ως τύπος κατά την έννοια της ανωτέρω διατάξεως νοείται το μέσο με το οποίο εξωτερικεύονται, διατυπώνονται οι δηλώσεις βουλήσεως.

Ανάλογα με το αν ο τύπος επιβάλλεται από το νόμο ή τον θέλησαν οι συμβαλλόμενοι διακρίνεται σε τύπο *από το νόμο και σε εκούσιο*. Ο τύπος διακρίνεται σε συστατικό και αποδεικτικό.

Το απλούστερο είδος τύπου που απαιτεί ο νόμος είναι το ***ιδιωτικό έγγραφο***, το οποίο μπορεί να είναι δακτυλογραφημένο ή να έχει γραφεί από τρίτον, αρκεί να φέρει ιδιόγραφη υπογραφή.

Θεσπίστηκε Κοινοτική Οδηγία, η 1999/93/ΕΚ, με την οποία εναρμονίστηκε η ελληνική νομοθεσία, η οποία **εξομοιώνει την ιδιόχειρη υπογραφή με την ηλεκτρονική**, εφόσον συντρέχουν ορισμένες προϋποθέσεις, που εξασφαλίζουν την προέλευση και γνησιότητα του ηλεκτρονικού εγγράφου.

Σε ορισμένες περιπτώσεις ο νόμος απαιτεί ***συμβολαιογραφικό έγγραφο***. Συμβολαιογραφικός τύπος απαιτείται κυρίως στις συμβάσεις που έχουν αντικείμενο τη σύσταση, μετάθεση, αλλοίωση ή κατάργηση εμπράγματων δικαιωμάτων επί ακινήτων, π.χ. στη δωρεά, στην αγορά ακινήτου. Αν δεν τηρηθεί ο συστατικός τύπος που επιβάλλεται από το νόμο η δικαιοπραξία είναι άκυρη.

**V. Περιεχόμενο σύμφωνο με το νόμο και τα χρηστά ήθη**

Για να είναι έγκυρη μια δικαιοπραξία πρέπει το περιεχόμενο της να μην έρχεται σε αντίθεση με το *νόμο* και τα *χρηστά ήθη*.

Άκυρες είναι οι δικαιοπραξίες που αντιβαίνουν σε απαγορευτικές διατάξεις του νόμου π.χ. άκυρη είναι η σύμβαση πωλήσεως ναρκωτικών. Επίσης άκυρες, είναι οι δικαιοπραξίες που έρχονται σε αντίθεση με τα χρηστά ήθη, π.χ. άκυρη είναι η συμφωνία για την αλλαγή θρησκεύματος έναντι χρηματικής αμοιβής.

**30. Κατάρτιση των συμβάσεων**

Είναι δυνατόν πριν από την τελική κατάρτιση μιας σύμβασης να προηγηθούν το **στάδιο των *διαπραγματεύσεων***και το **στάδιο του *προσυμφώνου***, για να επακολουθήσει η οριστική σύμβαση.

Κατά το στάδιο των διαπραγματεύσεων, δημιουργείται μια σχέση εμπιστοσύνης μεταξύ των προσώπων. Η υπαίτια παράβαση αυτής της συμπεριφοράς μπορεί να προκαλέσει ζημιά σε κάποιον από τους διαπραγματευόμενους, οπότε αυτός που προκάλεσε τη ζημιά υποχρεούται να αποζημιώσει αυτόν που ζημιώθηκε.

***Προσύμφωνο*** είναι η σύμβαση με την οποία τα μέρη υποχρεούνται να συνάψουν ορισμένη σύμβαση. Το προσύμφωνο είναι μια σύμβαση υποσχετική για την κατάρτιση της οριστικής σύμβασης.

Η οριστική σύμβαση καταρτίζεται με τη σύμπτωση δύο αντιθέτων δηλώσεων βουλήσεως: **της πρότασης** που προηγείται χρονικά και **της αποδοχής** που ακολουθεί.

Στη σύγχρονη συναλλακτική οι μεγάλες επιχειρήσεις έχουν καταρτίσει τυποποιημένους όρους, ως περιεχόμενο μεγάλου αριθμού ομοιόμορφων συμβάσεων. Αυτοί ονομάζονται **γενικοί όροι των συναλλαγών** (ΓΟΣ) και έχουν πλέον κατοχυρωθεί νομοθετικά με το Ν 2251/94.

**31. Ελαττωματικές δικαιοπραξίες**

Είναι αυτές κατά την κατάρτιση των οποίων έλειπε κάποια απαραίτητη για την εγκυρότητα τους προϋπόθεση. Διακρίνουμε τις ακόλουθες μορφές ελαττωματικών δικαιοπραξιών. α) Ανυπόστατες, β) ανενεργείς, γ) άκυρες και δ) ακυρώσιμες δικαιοπραξίες.

**α) Ανυπόσπαστες δικαιοπραξίες**

*Ανυπόσπαστη* είναι η δικαιοπραξία της οποίας λείπουν βασικά στοιχεία, ο ανυπόστατος γάμος ή π.χ. σύμβαση πωλήσεως που δεν έχει συμφωνηθεί το τίμημα. Οι ανυπόστατες δικαιοπραξίες θεωρούνται ανύπαρκτες.

**β) Ανενεργείς δικαιοπραξίες**

*Ανενεργείς ή ατελείς* δικαιοπραξίες είναι αυτές που για την ολοκλήρωση τους απαιτείται η ύπαρξη ορισμένων ακόμη στοιχείων, που δεν είναι σίγουρο ότι θα συμπληρωθούν. Η ανενεργής δικαιοπραξία αποκτά ισχύ μόνο όταν συμπληρωθούν τα στοιχεία που της λείπουν π.χ. κάποιος σε πώληση πράγματος δηλώνει ότι είναι πληρεξούσιος του πωλητή χωρίς να συμβαίνει στην πραγματικότητα.

**γ) Άκυρες δικαιοπραξίες**

*Άκυρη* είναι η δικαιοπραξία, η οποία λόγω κάποιου ελαττώματος δεν παράγει κανένα έννομο αποτέλεσμα. Η ακυρότητα της δικαιοπραξίας μπορεί να είναι *ολική ή μερική, αρχική ή μεταγενέστερη, απόλυτη ή σχετική.*

**δ) Ακυρώσιμες δικαιοπραξίες**

*Ακυρώσιμες* δικαιοπραξίες είναι αυτές που παράγουν έννομα αποτελέσματα, αλλά λόγω κάποιου ελαττώματος αυτά μπορούν να ακυρωθούν ύστερα από προσβολή της με αγωγή, ανταγωγή ή ένσταση. Είναι οι δικαιοπραξίες που έγιναν λόγω πλάνης, απάτης ή απειλής.

Την προσβολή μιας ακυρώσιμης δικαιοπραξίας έχει δικαίωμα να ζητήσει μόνον αυτός που πλανήθηκε, απατήθηκε ή απειλήθηκε και οι κληρονόμοι του. Σε οποιαδήποτε όμως περίπτωση, ακύρωση της δικαιοπραξίας δεν χωρεί μετά εικοσαετία από την κατάρτιση της.

Η ακυρωσία μιας δικαιοπραξίας μπορεί να μην είναι ολική, αλλά να πλήττει ένα μέρος μόνον αυτής π.χ. έναν όρο (μερική ακυρωσία).

**32. Ερμηνεία των δικαιοπραξιών**

Για την ερμηνεία των δικαιοπραξιών ο ΑΚ καθιερώνει δύο βασικούς κανόνες. Σύμφωνα με τον πρώτο κατά την ερμηνεία της δήλωσης της βούλησης αναζητείται το αληθινό νόημα της χωρίς προσήλωση στις λέξεις (άρθρο 173 ΑΚ). Σύμφωνα με τον δεύτερο κανόνα, οι συμβάσεις ερμηνεύονται όπως απαιτεί η καλή πίστη λαμβανομένων υπόψη και των συναλλακτικών ηθών (άρθρο 200ΑΚ). Με τον τρόπο αυτό αναζητείται η αληθινή θέληση των προσώπων που δικαιοπρακτούν.

**ΕΙΔΗ ΔΙΚΑΙΟΠΡΑΞΙΩΝ**

1. **Ανάλογα με τα πρόσωπα που μετέχουν στην κατάρτιση τους**

* Μονομερείς
* Πολυμερείς
* Κοινές δικαιοπραξίες
* Συμβάσεις *(Αμφοτεροβαρείς & Ετεροβαρείς)*
* Καταστατικές συμφωνίες
* Συλλογικές πράξεις

1. **Ανάλογα με το περιεχόμενο της**

* Εν ζωή
* Αιτία θανάτου

1. **Ανάλογα με το αν αφορούν την περιουσία προσώπου ή το ίδιο το πρόσωπο**

* Περιουσιακές
* Ενοχικές
* Εμπράγματες
* Κληρονομικού δικαίου
* Προσωπικές
* Οικογενειακού δικαίου

1. **Ανάλογα με τις έννομες συνέπειες που επιδιώκονται**

* Εκποιητικές
* Υποσχετικές

1. **Ανάλογα με την επίδραση που έχει ο σκοπός της δικαιοπραξίας στο κύρος της**

* Αιτιώδεις
* Αναιτιώδεις

1. **Ανάλογα με την εξωτερική μορφή τους**

* Τυπικές (συμβόλαιο, ιδιωτικό έγγραφο, δήλωση ενώπιον αρχής)
* Άτυπες

**4. ΑΙΡΕΣΗ ΚΑΙ ΠΡΟΘΕΣΜΙΑ**

**33. Αίρεση: Έννοια**

Είναι δυνατόν σε μια δικαιοπραξία να περιληφθεί ο όρος ότι τα αποτελέσματα της εξαρτώνται από ένα γεγονός μελλοντικό και αβέβαιο. Βασικές διακρίσεις είναι σε αναβλητικές και διαλυτικές. ***«Αναβλητική αίρεση****»,* γιατί τα αποτελέσματα της δικαιοπραξίας αναβάλλονται μέχρι την υλοποίηση του όρου (π.χ. την απόκτηση πτυχίου για να γίνει η δωρεά αυτοκινήτου) . ***«Διαλυτική αίρεση»*,** αμέσως μόλις πραγματοποιηθεί το μελλοντικό και αβέβαιο γεγονός η σχετική δικαιοπραξία ανατρέπεται και επανέρχεται η προηγούμενη κατάσταση. (π.χ. γίνεται πώληση ακινήτου η οποία προβλέπεται ότι θα ακυρωθεί αν χτιστεί δίπλα εργοστάσιο σε 6 μήνες)

Οι αιρέσεις, εκτός από αναβλητικές και διαλυτικές, διακρίνονται επίσης σε ***εξουσιαστικές****,* ***τυχαίες*** *και* ***μικτές****.* ***Εξουσιαστική*** είνια η αίρεση της οποίας η πραγματοποίηση εξαρτάται από ορισμένη μελλοντική συμπεριφορά αυτών που δικαιοπρακτούν (π.χ. η αίρεση αγαμίας). ***Τυχαία***είναι η αίρεση της οποίας η πραγματοποίηση δεν εξαρτάται από τη θέληση αυτών που δικαιοπρακτούν αλλά από τυχαία περιστατικά, π.χ. υπόσχομαι στον Α δώρο ένα ακίνητο αν κερδίσει το λαχείο μου. ***Μικτή*** είναι η αίρεση, η πραγματοποίηση της οποίας εξαρτάται και από τυχαία περιστατικά και από τη θέληση αυτών που δικαιοπρακτούν.

Οι δικαιοπραξίες που περιέχουν αιρέσεις λειτουργούν σε **δύο στάδια**: στο στάδιο κατά το οποίο η αίρεση εκκρεμεί και στο στάδιο κατά το οποίο η αίρεση είτε πραγματοποιείται, είτε ματαιώνεται. Κατά το δεύτερο στάδιο στην περίπτωση της πλήρωσης της αίρεσης **επέρχονται** (στην αναβλητική) ή **ανατρέπονται** (στη διαλυτική) αυτοδίκαια για το μέλλον και όχι αναδρομικά τα αποτελέσματα της δικαιοπραξίας.

Ορισμένες αιρέσεις δεν επιτρέπονται, επειδή είναι *παράνομες ή ανήθικες* και αν περιληφθούν σε μια δικαιοπραξία επιφέρουν την ολική ακυρότητα της. Π.χ. αν ο Α αφήσει κληρονόμο του την Β υπό την αίρεση να μείνει ανύπαντρη, η αίρεση αυτή θεωρείται σαν να μην έχει γραφτεί.

**34. Προθεσμία**

***Προθεσμία*** είναι ο όρος που μπορεί να περιέχεται σε μια δικαιοπραξία, βάσει του οποίου η δικιαοπραξία εξαρτά τα αποτελέσματα της από ένα μελλοντικό αλλά βέβαιο χρονικό σημείο ή γεγονός. Π.χ. ο εκμισθωτής συμφωνεί με το μισθωτή ότι θα του παραδώσει το μίσθιο πέντε μήνες από τη σύναψη της μίσθωσης.

Η προθεσμία, όπως και η αίρεση, μπορεί να είναι ***αναβλητική ή διαλυτική***, αναλόγως του αν τα αποτελέσματα της δικαιοπραξίας επέρχονται ή ανατρέπονται από ένα ορισμένο μελλοντικό χρονικό σημείο.

Οι αιρέσεις και οι προθεσμίες αποτελούν εκδήλωση της αρχής της ελευθερίας της θελήσεως που διέπει το ιδιωτικό δίκαιο.

**35. Αντιπροσώπευση**

***Αντιπροσώπευση*** είναι ο νομικός δεσμός με τον οποίο ένα πρόσωπο, που ονομάζεται αντιπρόσωπος καταρτίζει δικαιοπραξίες όχι για τον εαυτό του αλλά για λογαριασμό κάποιου άλλου, που λέγεται *αντιπροσωπευόμενος*.

Η αντιπροσώπευση διακρίνεται σε άμεση και *έμμεση,* *εκούσια* και *νόμιμη,* *ενεργητική* και *παθητική*.

***Άμεση αντιπροσώπευση*** υπάρχει όταν ο αντιπρόσωπος δικαιοπρακτεί στο όνομα και για λογαριασμό του αντιπροσωπευόμενου, έτσι ώστε τα αποτελέσματα της δικαιοπραξίας να επέρχονται άμεσα στο πρόσωπο του αντιπροσωπευόμενου.

***Έμμεση αντιπροσώπευση*** υπάρχει όταν ο αντιπρόσωπος δικαιοπρακτεί μεν για λογαριασμό του αντιπροσωπευόμενου του αλλά στο όνομα του, έτσι ώστε τα αποτελέσματα της δικαιοπραξίας αρχικά επέρχονται στο πρόσωπο του και μετά με ιδιαίτερη δικαιοπραξία μεταξύ αντιπροσώπου και αντιπροσωπευόμενου μεταβιβάζονται στον δεύτερο.

***Εκούσια*** είναι η αντιπροσώπευση, η σχέση της οποίας βασίζεται στη θέληση του αντιπροσωπευόμενου και παρέχεται στον αντιπρόσωπο με πληρεξουσιότητα. *Νόμιμη ή ακούσια* είναι η αντιπροσώπευση, η σχέση της οποίας πηγάζει απευθείας από το νόμο. (π.χ. η αντιπροσώπευση του ανίκανου για δικαιοπραξία)

***Ενεργητική***είνια η αντιπροσώπευση, όταν ο αντιπρόσωπος προβαίνει σε δήλωση βουλήσεως για λογαριασμό του αντιπροσωπευόμενου. ***Παθητική*** είναι η αντιπροσώπευση, όταν ο αντιπρόσωπος δέχεται για λογαριασμό του αντιπροσωπευόμενου δήλωση βουλήσεως άλλου προσώπου. (π.χ. ο Β δηλώνει στον Α ότι αγοράζει το αυτοκίνητο του Γ)

Το περιεχόμενο και η έκταση της εξουσίας αντιπροσώπευσης στη μεν εκούσια προσδιορίζεται από την πληρεξουσιότητα στη δε νόμιμη από ειδικές διατάξεις του νόμου.

**36. Πληρεξουσιότητα**

*Πληρεξουσιότητα* είναι η μονομερής δικαιοπραξία με την οποία παρέχεται στον αντιπρόσωπο από τον αντιπροσωπευόμενο εξουσία για αντιπροσώπευση.

Ο αντιπρόσωπος που έχει πληρεξουσιότητα ονομάζεται πληρεξούσιος και ανάλογα με την εξουσία που του έχει ανατεθεί διακρίνεται σε ***γενικό*,** όταν μπορεί να ενεργεί για όλες τις δικαιοπραξίες του αντιπροσωπευόμενου και ***ειδικό*,** όταν μπορεί να ενεργεί για ένα ορισμένο κύκλο δικαιοπραξιών.

Η πληρεξουσιότητα είναι κατ’ αρχήν ***άτυπη* δικαιοπραξία**. Σύμφωνα όμως με το άρθρο 217 παρ. 2 ΑΚ υποβάλλεται στον τύπο που απαιτείται για τη δικαιοπραξία για την οποία αφορά. Π.χ. η πληρεξουσιότητα για την εκποίηση ακινήτων είναι τυπική, δίνεται με συμβολαιογραφικό έγγραφο.

**Η ανάκληση** της πληρεξουσιότητας γίνεται οποτεδήποτε με σχετική δήλωση του αντιπροσωπευόμενου προς τον πληρεξούσιο ή προς τον τρίτο που θα συμβληθεί μαζί του.

Με την παύση της πληρεξουσιότητας παύει η εξουσία για αντιπροσώπευση και στην περίπτωση που έχει δοθεί εγγράφως, ο πληρεξούσιος είναι υποχρεωμένος να αποδώσει το πληρεξούσιο έγγραφο.

**37. Έννοια και υπολογισμός των προθεσμιών**

Είναι δυνατόν κάποια δικαιοπραξία ή διάταξη νόμου ή δικαστική απόφαση να εξαρτά τα αποτελέσματα της από κάποια προθεσμία. ***Προθεσμί****α*, επομένως, είναι το χρονικό σημείο ή διάστημα από ή μέσα στο οποίο ή μετά την πάροδο του οποίου θα συμβεί κάποιο γεγονός.

Οι προθεσμίες προσδιορίζονται με τις παραδεκτές χρονικές μονάδες, το χρόνο, το μήνα, την εβδομάδα κ.λπ.

Για τον υπολογισμό των προθεσμιών ισχύουν ορισμένοι γενικοί ερμηνευτικοί κανόνες. Έτσι π.χ. ορίζεται ότι, αν αφετηρία της προθεσμίας είναι ορισμένο γεγονός (π.χ. κοινοποίηση εγγράφου) η προθεσμία αρχίζει την επόμενη ημέρα του γεγονότος.

Η προθεσμία λήγει με την πάροδο ολόκληρης της τελευταίας ημέρας και αν αυτή είναι Κυριακή ή άλλη επίσημη αργία λήγει με την πάροδο ολόκληρης της επόμενης εργάσιμης ημέρας.

Αν η προθεσμία προσδιορίζεται σε χρόνια λήγει μόλις περάσει η αντίστοιχη ημερομηνία του τελευταίου χρόνου. Προθεσμία μισού χρόνου υπολογίζεται ως προθεσμία έξι μηνών. Προθεσμία μισού μηνός υπολογίζεται ως προθεσμία δεκαπέντε ημερών.

**38. Παραγραφή**

***Παραγραφή***είναι η απόσβεση της αξίωσης του δικαιούχου, λόγω του ότι η αξίωση αυτή δεν ασκήθηκε για ορισμένο χρονικό διάστημα που ορίζεται από το νόμο.

Κατά κανόνα όλες οι αξιώσεις παραγράφονται εκτός από ορισμένες εξαιρέσεις που λόγω της ιδιαίτερης σημασίας τους θεωρούνται αξιώσεις ***απαράγραπτες****.* Τέτοιες είναι:

α) Αξιώσεις που πηγάζουν σπό οικογεννειακές έννομες σχέσεις π.χ. αξίωση των συζύγων για συμβίωση.

β) Η αξίωση για λύση της κοινωνίας (άρθρο 805 ΑΚ).

γ) Ορισμένες αξιώσεις που απορρέουν από νόμιμους περιορισμούς της κυριότητας (άρθρα 1012 ΑΚ).

δ) Ορισμένες αξιώσεις του Δημοσίου. (π.χ. εμπράγματες αξιώσεις για ακίνητα)

Ο συνήθης χρόνος παραγραφής των αξιώσεων είναι **είκοσι χρόνια**. Υπάρχουν όμως πολλές εξαιρέσεις ειδικών διατάξεων στον ΑΚ, (π.χ. η διετής ή πενταετής παραγραφή των αξιώσεων των δημισίων υπαλλήλων κατά του Δημοσίου).

Ο χρόνος παραγραφής κατά κανόνα αρχίζει να τρέχει από τη στιγμή που γεννήθηκε η αξίωση και είναι δυνατή η δικαστική της επιδίωξη.

Οι διατάξεις για την παραγραφή είναι διατάξεις δημόσιας τάξης, αναγκαστικού δικαίου, επομένως δεν μπορούν να τροποποιηθούν ή να καταργηθούν με την ιδιωτική θέληση.

Ο δικαιολογητικός λόγος της καθιέρωσης του θεσμού της παραγραφής είναι ότι το κοινωνικό συμφέρον απαιτεί εκκαθάριση των εκκρεμών υποθέσεων που ανάγονται στο παρελθόν.

**II. Αναστολή και διακοπή της παραγραφής**

***Αναστολή* της παραγραφής** είναι ο υπολογισμός για κάποιο συγκεκριμένο λόγο στο χρόνο παραγραφής ενός χρονικού διαστήματος μετά την πάροδο του οποίου η παραγραφή συνεχίζεται. (π.χ. ο Α που είχε αξίωση κατά της Β την παντρεύεται. Κατά τη διάρκεια του γάμου αναστέλλεται η παραγραφή της αξίωσης για τα χρήματα που είχε δανείσει και δεν είχαν επιστραφεί)

Η αναστολή της παραγραφής διακρίνεται: **Σε *απόλυτη* αναστολή** και ***αναστολή συμπληρώσεως****.* ***Απόλυτη αναστολή*** είναι η περίπτωση κατά την οποία το ανασταλτικό γεγονός μπορεί να συμβεί σε οποιοδήποτε στάδιο της παραγραφής. Περιπτώσεις απόλυτης αναστολής, έχουμε στις αξιώσεις μεταξύ συζύγων όσο διαρκεί ο γάμος.

***Αναστολή συμπληρώσεως*** είναι η περίπτωση κατά την οποία το ανασταλτικό γεγονός συμβαίνει κατά το τελευταίο **εξάμηνο** της παραγραφής και εμποδίζει την παραγραφή να συμπληρωθεί. Π.χ. λόγω ανωτέρας βίας, πυρκαγιάς, σεισμού, ασθενείας κ.λπ.

***Διακοπή* της παραγραφής** έχουμε, όταν για ορισμένους λόγους, που προβλέπονται από το νόμο, διακόπτεται η παραγραφή και ο χρόνος που πέρασε δεν λαμβάνεται υπόψη. Π.χ. ο Α χρωστά στον Β ένα ποσό. Η αξίωση του Β να απαιτήσει το ποσό παραγράφεται στις 30-1-2004. Αν στις 20-1-2004 ο Β εγείρει αγωγή και απαιτεί την εξόφληση του χρέους η παραγραφή διακόπτεται και αρχίζει νέα παραγραφή από την επόμενη ημέρα της ασκήσεως της αγωγής.

**39. Αποσβεστική προθεσμία**

***Αποσβεστική προθεσμία*** είναι η χρονική προθεσμία, που τάσσεται από το νόμο (νόμιμη) ή από δικαιοπραξία, κυρίως σύμβαση (δικαιοπρακτική), μέσα στην οποία πρέπει να ασκηθεί ένα δικαίωμα, διαφορετικά το δικαίωμα αυτό χάνεται, καταργείται.

**7. ΦΥΣΙΟΛΟΓΙΑ ΤΗΣ ΕΝΟΧΗΣ**

*7.1. Εκπλήρωση της ενοχής*

*7.1.1. Καλόπιστη εκπλήρωση ως εvoxήs*

Βασική υποχρέωση, που πηγάζει από κάθε ενοχική σχέση, είναι η εκ­πλήρωση της ενοχής ή συνηθέστερα η **εκπλήρωση της παροχής, σύμφωνα** με **τους όρους τnς σύμβασης ή του νόμου που τη διέπουν.** Παράδειγμα: Στην πώληση ακινήτου η μεταβίβαση της κυριότητας αυτού αποτελεί την εκπλήρωση της παροχής του πωλητή και η καταβολή του τμήματος την εκπλήρωση της παροχής του αγοραστή.

Εκτός όμως από τις υποχρεώσεις που προβλέπουν ειδικά οι συμβαλλόμενοι ή αυτές που επιβάλλονται από το νόμο, υποχρεώσεις κατά την εκπλήρωση της παροχή επιβάλλονται **και από την καλή πίστη.**

Σύμφωνα με το άρθρο 288 ΑΚ «ο οφειλέτης έχει υποχρέωση να εκπληρώσει την παροχή, όπως απαιτεί η καλή πίστη, αφού ληφθούν υπόψη και τα συναλλακτικά ήθη».

Η **καλή πίστη σημαίνει την ευθύ**­**τητα και εντιμότητα** που απαιτείται στις συναλλαγές. Ως συναλλακτικά ήθη κατά την έννοια του άρθρου 288 ΑΚ νοούνται οι συνήθειες που επικρατούν στις συναλλαγές. Η καλή πίστη υπερέχει των συναλλακτικών ηθών. Η διάταξη του άρθρου 288 ΑΚ, καίτοι αναφέρεται στην καλόπιστη εκ- πλήρωση της παροχής του οφειλέτη, έχει γίνει δεκτό ότι αφορά και το δανειστή. Η διάταξη του άρ­θρου 288 ΑΚ εφαρμόζεται γενικά σε κάθε ενοχική σχέση, είτε αυτή πηγάζει από τη δικαιοπραξία, είτε από το νόμο και είναι αναγκαστικού δικαίου.

*7.1.2. Τόπoς και χρ*όνος εκτέλεσης της παροχ*ής (άρθ. 323-324)*

Ο τόπος της παροχής συνήθως προσδιορίζεται από αυτή την ίδια τη δικαιοπραξία, αφού οι συμβαλλόμενοι βάσει της αρχής της ελευθερίας των συμβάσεων μπορούν οι ίδιοι να επιλέξουν τον τόπο εκπλήρωσης της παροχής.

Αν ο τόπος της παροχής δεν προσδιορίζεται στη δικαιοπραξία, ούτε προκύπτει από τις περιστάσεις ή τη φύση της ενοχικής σχέσης,

Παράδειγμα: Η Α προσλαμβάνεται ως οικιακή βοηθός της Β, χωρίς στη σχετική σύμβαση να αναφέρεται ο τόπος εργασίας της. Είναι σαφές ότι ως τόπος παροχής των υπηρεσιών της Α είναι η κατοικία της Β., Τότε δια­κρίνουμε:

α) **Αν η παροχή δεν είναι χρηματική** καταβάλλεται στον τόπο, στον οποίο ο οφειλέτης είχε την κατοικία του κατά τη γένεση της ενοχής ή στον τόπο της επαγγελματικής του εγκατάστασης, αν η υποχρέωσή του προέρχεται από την άσκηση του επαγγέλματός του. Σε περίπτωση ελλείψεως κατοικίας θα ληφθεί υπόψη η **διαμονή** του οφειλέτη.

β) Αν η παροχή είναι χρηματική, ο οφειλέτης υποχρεούται να την καταβάλλει στον τόπο όπου ο δανειστής είχε την κατοικία του κατά το χρόνο της καταβολής.

Η παροχή πρέπει να εκπληρώνεται και στον κατάλληλο χρόνο. Ο χρόνος παροχής συνήθως προσδιορίζεται από την ίδια τη δικαιοπραξία,

Αν ο χρόνος παροχής δεν προσδιορίζεται στη δικαιοπραξία, μπορεί ενδεχομένως να προκύπτει από τις περιστάσεις ή τη φύση της ενοχικής σχέσης. Ορισμένες φορές ο χρόνος παροχής προσδιορίζεται από ειδική διάταξη νόμου

Αν ο χρόνος παροχής δεν προσδιορίζεται στη δικαιοπραξία, ούτε προκύπτει από τις περιστάσεις ή από κάποια ειδική διάταξη νόμου, ο δανειστής έχει δικαίωμα να απαιτήσει και ο οφειλέτης έχει υποχρέωση να εκπληρώσει την παροχή **αμέσως** (π.χ. παράδοση γούνας πριν τον χειμώνα).

*7.1.3. Μερική εκπλήρωση τnς παροχής*

Κατ' αρχήν ο οφειλέτης δεν έχει δικαίωμα από το νόμο να εκπληρώσει μερικά την παροχή του. Μερική εκπλήρωση της παροχής επιτρέπεται μόνο όταν συμφωνήθηκε κάτι τέτοιο εκ των προτέρων (π.χ. σε περίπτωση πώλησης, καταβολή του τιμήματος με δόσεις) ή αν ο δανειστής συμφωνεί εκ των υστέρων στη μερική καταβολή.

Ο δανειστής δεν μπορεί να αρνηθεί τη μερική εκπλήρωση της παροχής, αν η άρνησή του αντίκειται στην αρχή της καλής πίστης, αν ο οφειλέτης καταβάλλει 95 κιλά ελιές από τα 100 οφειλόμενα.

*7.1.4. Εκπλήρωση* της παροχής από τρίτο

Η παροχή εκπληρώνεται έγκυρα όχι μόνο από τον ίδιο τον οφειλέτη, αλλά και από τρίτα πρόσωπα με συνέπεια την απαλλαγή του (άρθρο 317 ΑΚ). Για παράδειγμα, αντιπροσώπους ή βοηθούς του που ενεργούν για λογαριασμό του. Ο δανειστής μπορεί να αρνηθεί την οφειλόμενη παροχή που προσφέρει τρίτος, μόνον όταν έχει συμφέρον να εκπληρωθεί αυτή από τον ίδιο (π.χ., ο Α συμφωνεί με τον Β τη διδασκαλία ξένης γλώσσας γιατί αυτό εμπιστεύεται)

*7.1.5. Δικαίωμα επίσχεσης*

Αν ο οφειλέτης έχει κατά του δανειστή ληξιπρόθεσμη αξίωση συναφή με την οφειλή του, έχει δικαίωμα, εφόσον δεν προκύπτει κάτι άλλο, να αρνηθεί την εκπλήρωση της παροχής μέχρι ο δανειστής να εκπληρώσει την υποχρέωση που τον βαρύνει. Το δικαίωμα αυτό του οφειλέτη ονομάζεται δικαίωμα επίσχεσης.

Δικαίωμα επίσχεσης έχουν π.χ. οι εργαζόμενοι για καθυστερούμενες αποδοχές από τον εργοδότη.

Συνέπεια της άσκησης του δικαιώματος της επίσχεσης είναι η αναβολή της εκπλήρωσης της ληξιπρόθεσμης παροχής του οφειλέτη μέχρι να εκπληρωθεί και η υποχρέωση του δανειστή.­

*7.2. Ανώμαλη εξέλιξη της ενοχής – Περιπτώσεις ανώμαλης εξέλιξης της ενοχής*

Σε ορισμένες περιπτώσεις η ενοχή δεν εξελίσσεται ομαλά. Η ανωμαλία αυτή μπορεί να οφείλεται: Ι. Σε αδυναμία παροχής από τον οφειλέτη. ΙΙ. Σε καθυστέρηση του οφειλέτη για παροχή (υπερημερία οφειλέτη), ΙΙΙ. Στη μη αποδοχή της παροχής από το δανειστή (υπερημερία δανειστή). IV. Σε πλημμελή (κακή) εκπλήρωση της παροχής.

***7.2.1. Αδυναμία παροχής***

Αδυναμία παροχής υπάρχει όταν ο οφειλέτης δεν μπορεί να εκπληρώ­σει την παροχή του. Η αδυναμία παροχής διακρίνεται:

α) Σε υποκειμενική και αντικειμενική (π.χ., πώληση οικίας που καταστράφηκε από φωτιά)

β) Σε ολική ή μερική (π.χ., καταστροφή όλης ή μέρους της συλλογής πινάκων)

γ) Σε αρχική και μεταγενέστερη

δ) Σε υπαίτια και ανυπαίτια ή τυχαία αδυναμία

ε) Σε φυσική (π.χ., πώληση ανύπαρκτου πράγματος), νομική (π.χ., πώληση πράγματος εκτός συναλλαγής, λ.χ, κοινόχρηστου χώρου), οικονομική ή ηθική αδυναμία (π.χ., ματαίωση παράστασης λόγω θανάτου προσφιλούς προσώπου ηθοποιού)

Η αδυναμία παροχής έχει ορισμένες συνέπειες για τον οφειλέτη που διαφέρουν ανάλογα με το αν η αδυναμία είναι ανυπαίτια ή υπαίτια.

Αν η αδυναμία της παροχής είναι ανυπαίτια, δηλαδή δεν οφείλεται σε γεγονός για το οποίο ευθύνεται ο οφειλέτης και αφορά ολόκληρη την πα­ροχή, τότε ο οφειλέτης απαλλάσσεται από την υποχρέωση να εκπληρώσει την παροχή, αλλά έχει όμως τις εξής υποχρεώσεις προς το δανειστή:

α) Οφείλει αμέσως να ειδοποιήσει το δανειστή για την αδυναμία να εκπληρώσει την παροχή του.

β) Οφείλει να αποδώσει στο δανειστή το «περιελθόν»

Αν πρόκειται για μερική ανυπαίτια αδυναμία παροχής, ο οφειλέτης απαλλάσσεται για το μέρος που έγινε αδύνατη η παροχή. Είναι όμως υποχρεωμένος να καταβάλει το υπόλοιπο.

Αν η αδυναμία της παροχής είναι υπαίτια, δηλαδή οφείλεται σε υπαιτιότητα του οφειλέτη και είναι ολική, ο οφειλέτης έχει υποχρέωση να αποκαταστήσει τη ζημιά που υπέστη ο δανειστής από τη μη εκπλήρωση της παροχής.

Σε περίπτωση μερικής υπαίτιας αδυναμίας ο οφειλέτης υποχρεούται να εκπληρώσει το μέρος της παροχής που μπορεί και για το υπόλοιπο που αδυνατεί θα καταβάλει αποζημίωση. Ο δανειστής όμως μπορεί να την αρνηθεί αν θεωρήσει την υπαίτια αδυναμία ολική. Παράδειγμα: Ο Α πωλεί στον Β ένα σερβίτσιο φαγητού 6 ατόμων μεγάλης συλλεκτικής αξίας. Μετά τη συμφωνία και πριν την παράδοση καταστράφηκαν ορισμένα κομμάτια που του προσφέρει ο Α και να θεωρήσει ολική την αδυναμία παροχής, ζητώντας πλήρη αποζημίωση.

*7.2.2. Υπερημερία οφειλέτη*

Υπερημερία οφειλέτη υπάρχει όταν αυτός δεν εκπληρώνει έγκαιρα από υπαιτιότητά του τη δυνατή και ληξιπρόθεσμη οφειλή του.

Προϋποθέσεις:

α) Η οφειλόμενη παροχή, που οπωσδήποτε πρέπει να πηγάζει από έγκυρη ενοχική σχέση, να είναι δυνατόν να καταβληθεί.

β) Η οφειλόμενη παροχή να είναι ληξιπρόθεσμη,

γ) Η καθυστέρηση εκπλήρωσης της παροχής να οφείλεται σε υπαιτιότητα του οφειλέτη.

δ) Να υπάρξει δικαστική ή εξώδικη όχληση του οφειλέτη από το δανειστή. Δεν απαιτείται όχληση (πρόσκληση) του δανειστή για να γίνει υπερήμερος ο οφειλέτης, αν για την εκπλήρωση της παροχής έχει οριστεί ορισμένη ημέρα π.χ. εξόφληση δανείου στην 1.1.2014.

**Οι συνέπειες:**

α) Ο υπερήμερος οφειλέτης εκτός από την παροχή του υποχρεούται να καταβάλει στο δανειστή και αποζημίωση για τη ζημιά που αυτός υπέστη.

Η αποζημίωση περιλαμβάνει τόσο τη θετική ζημιά του δανειστή όσο και τα διαφυγόντα κέρδη.

β) Αν ο δανειστής, λόγω της υπερημερίας του οφειλέτη δεν έχει πια συμφέρον στην εκπλήρωση της παροχής, έχει δικαίωμα μέσα σ’ εύλογη προθεσμία αφότου γίνει η προσφορά ή η πρόσκληση από τον οφειλέτη να αποκρούσει την παροχή και να απαιτήσει αποζημίωση για τη μη εκπλήρω­ση, επειδή υπέστει ζημιά. Παράδειγμα: Ο Α οφειλέτης προσφέρει την 1.8.2015 στην Β το παλτό που έπρεπε να της παραδώσει την 1.2.2015. Η Β δικαιούται να αρνηθεί την προσφορά κια να απαιτήσει και αποζημίωση, επειδή λ.χ. αναγκάστηκε να αγοράσει άλλο σε υψηλότερη τιμή.

γ) Κατά τη διάρκεια της υπερημερίας είναι αυξημένη η ευθύνη του οφειλέτη. Συγκεκριμένα ο υπερήμερος οφειλέτης ευθύνεται για κάθε αμέλεια και για τα τυχαία γεγονότα.

Η υπερημερία του οφειλέτη λήγει με τους εξής τρόπους:

ί) Με την εκπλήρωση όλων των τυχόν υποχρεώσεων του οφειλέτη.

ιι. Με συμφωνία δανειστή και οφειλέτη ότι παύουν οι συνέπειες της υπερημερίας­.

iii) Με επερχόμενη υπερημερία του δανειστή, λόγω του ότι αυτός δεν αποδέχτηκε την πραγματική και σωστά προσφερθείσα παροχή του οφειλέτη.

*7.2.3. Πλημμελής εκπλήρωση της παροχής*

Πλημμελής (κακή) εκπλήρωση της ενοχής υπάρχει, όταν ο οφειλέτης δεν εκπληρώνει την παροχή του κατά το σωστό τρόπο (π.χ. παραδίδει πλυντήριο με ελαττωματικό μηχάνημα).

Η ρύθμισή της γίνε­ται με **αναλογική εφαρμογή** των διατάξεων που ισχύουν για την αδυναμία παροχής (ιδίως τη μερική) και την υπερημερία οφειλέτη. Αν η πλημ­μελής εκπλήρωση της παροχής είναι υπαίτια, ο οφειλέτης ευθύνεται και υποχρεούται να εκπληρώσει την παροχή και παράλληλα έχει υποχρέωση για αποζημίωση δανειστή.

*7.2.4. Υπερημερία δανειστή*

Υπερημερία δανειστή υπάρχει στην περίπτωση που ο δανειστής δεν αποδέχεται την πραγματική και κατά το σωστό τρόπο προσφερόμενη από τον οφειλέτη παροχή. Παράδειγμα: Ο Α ειδοποιείται από τον Β (ή γνώριζε ότι έπρεπε συγκεκριμένη ημέρα) να φέρει το αυτοκίνητο του στο συνεργείο του Β για τη συμφωνηθείσα επισκευή και δεν το κάνει.

Οι κυριότερες συνέπειες της υπερημερίας του δανειστή είναι οι εξής:

α) Κατά τη διάρκεια της υπερημερίας του δανειστή μειώνεται η ευθύνη του οφειλέτη, ο οποίος ευθύνεται πλέον μόνο για δόλο και βαρειά αμέ­λεια (π.χ. εάν από ελαφρά αμέλεια οφειλέτη καταστραφεί η παροχή).

β) Ο οφειλέτης έχει δικαίωμα να αποκτήσει από τον υπερήμερο δανει­στή τις δαπάνες που έκανε για τη φύλαξη και τη συντήρηση της παροχής κατά τη διάρκεια της υπερημερίας (π.χ. δαπάνες ενοικίου).

γ) Ο οφειλέτης έχει δικαίωμα επίσης να απαιτήσει από τον υπερήμερο δανειστή τα έξοδα που έκανε για την παροχή (π.χ. μεταφορικά).

δ) Ο οφειλέτης δικαιούται να προβεί σε δημόσια κατάθεση του οφειλόμενου.

*Η υπερημερία του δανειστή* λήγει *με τους εξής τρόπους:*

i) Mε δήλωση του δανειστή ότι αποδέχεται την παροχή

ii) Με συμφωνία δανειστή και οφειλέτη ότι παύουν οι συνέπειες της υπερημερίας του πρώτου.

iii) Με την απόσβεση της ενοχής

iv) Με δήλωση του οφειλέτη ότι ανακαλεί την προσφορά του

**8. ΕΝΙΣΧΥΣΗ ΤΗΣ ΕΝΟΧ**ΗΣ

*8.1. Μέσα εξασφάλισης της εκπλήρωσης της ενοχής*

Συνήθως η ενοχή εκπληρώνεται με την ελεύθερη θέληση του οφειλέτη. Ο νόμος παρέχει στο δανειστή ορισμένα μέσα για την εκ των προτέρων εξασφάλιση της ικανοποίησης της απαίτησής του. Στις περιπτώσεις αυτές λέμε ότι η ενοχή ενισχύεται με την πα­ροχή ορισμένης ασφάλειας για την εκπλήρωση της παροχής. Η ασφάλεια αυτή μπορεί να είναι είτε **προσωπική*,*** όπως η **εγγύηση**, είτε εμπράγματη**,** όπως είναι **το ενέχυρο και η υποθήκη.**

Η ενοχή επίσης ενισχύεται και με τον αρραβώνα **και την** ποινική ρήτρα, που αποτελούν ειδικές συμφωνίες δανειστή και οφειλέτη, με σκοπό τον έμμεσο εξαναγκασμό του οφειλέτη να εκπληρώσει την παροχή του ή να αποκαταστήσει τη ζημιά του δανειστή λόγω μη εκπλήρωσης της παροχής ή κακής εκπλήρωσης. Ειδικότερα:

*8.1.1. Εγγύηση*

Εγγύηση είναι η σύμβαση με την οποία ένα τρίτο πρόσωπο, ο εγγυητή αναλαμβάνει απέναντι του δανειστή την ευθύνη ότι θα καταβληθεί η οφει­λή του οφειλέτη (του πρωτοφειλέτη) (άρθρο 847-870 ΑΚ).

Η εγγύηση είναι δηλαδή μια παρεπόμενη σύμβαση, που καταρτίζεται μεταξύ του δανειστή ως κύριας ενοχικής σχέσης και του εγγυητή, χωρίς μάλιστα να απαιτείται συναίνεση του οφειλέτη. Παράδειγμα: Ο Α οφείλει (πρωτοφειλέτης) στον Β 5.000 €. Ο Β καταρτίζει σύμβαση με τον Γ (εγγυητής) σύμφωνα με την οποία ο Γ αναλαμβάνει την υποχρέωση να εξοφλήσει τον Β, αν δεν τον εξοφλήσει ο Α.

Καταρτίζεται δε πάντα με έγγραφο ιδιωτικό ή συμβολαιογραφικό, διαφορετικά είναι άκυρη. Αν δηλαδή είναι άκυρη ή ακυρώσιμη η κύρια σύμβαση πάσχει και η εγγύηση.

Η εγγύηση δημιουργεί παρεπόμενη υποχρέωση σε σχέση με την κύρια οφειλή, γι' αυτό και προϋποθέτει έγκυρη κύρια σύμβαση.

Ο εγγυητής από τη στιγμή που θα ικανοποιήσει το δανειστή υποκαθίσταται στα δικαιώματα αυτού, αν έχει δικαίωμα αναγωγής κατά του πρωτοφειλέτη, αν δηλαδή έχει δικαίωμα να ζητήσει από τον πρωτοφειλέτη αυτά που κατέβαλε στο δανειστή.

*8.1.2. Αρραβώνας*

Ο αρραβώνας, που στην καθομιλουμένη τον ονομάζουμε «καπάρο», είναι η παρεπόμενη σύμβαση, βάσει της οποίας ο ένας συμβαλλόμενος δίνει στον άλλο ένα αντικείμενο συνήθως χρηματικό ποσό, με την έννοια ότι αν δεν εκτελεστεί η κύρια σύμβαση λόγω υπαιτιότητάς του θα χάσει αυτό που έδωσε προς όφελος του άλλου που το έλαβε.

***8.1.3. Ποινική ρήτρα***

Ποινική ρήτρα είναι η παρεπόμενη σύμβαση με την οποία ο ένας συμβαλλόμενος υπόσχεται στον άλλο ότι θα του καταβάλλει ως ποινή ένα αντικείμενο συνήθως χρηματικό ποσό, σε περίπτωση που δεν εκπληρώνει την κύρια παροχή ή δεν την εκπληρώσει σωστά (π.χ. σε περίπτωση αγοράς ακινήτου που δεν γίνεται στο χρόνο που έχει συμφωνηθεί η παράδοση του καταβάλλεται κάποιο ποσό).

8.2. Μεταβίβαση της ενοχής Έννοια και τρόποι μεταβίβασης της ενοχής

Στην πορεία μιας ενοχής μπορεί να επέλθει από το **νόμο** ή από **δικαιοπραξία** (συνήθως σύμβαση) μεταβολή ως προς το ή τα υποκείμενά της. Πρόκειται δηλαδή για μεταβίβαση της ενοχής σε άλλους φορείς. Αυτή η μεταβίβαση μπορεί να γίνει με καθολική ή ειδική διαδοχή.

**Καθ**ολική διαδοχή είναι η με μια ενιαία πράξη μεταβίβαση μιας περιουσίας ως συνόλου (π.χ κληρονομική διαδοχή).

**Ειδικήδιαδοχή** είναι η μεταβίβαση ενός ή περισσότερων περιουσιακών στοιχείων με ιδιαίτερη πράξη για κάθε ένα από αυτά. H ειδική διαδοχή μπορεί να είναι **ενεργητική**, όταν μεταβάλλεται το πρόσωπο του δανειστή, ενώ ο οφειλέτης παραμένει ο ίδιος (εκχώρηση) ή **παθητική**, όταν μετα­βάλλεται το πρόσωπο του οφειλέτη, ενώ ο δανειστής παραμένει ο ίδιος (αναδοχή χρέους).

*8.2.1. Εκχώρηση*

Εκχώρηση είναι η σύμβαση με την οποία ο δανειστής (εκχωρητής) με­ταβιβάζει σε άλλον (εκδοχέα) την απαίτηση που έχει κατά του οφειλέτη.

Η σύμβαση εκχώρησης είναι αναιτιώδης, είναι δηλαδή ανεξάρτητη από την αιτία και είναι κατά κανόνα άτυπη (π.χ., πώληση). Ανεκχώρητες απαιτήσεις είναι αυτές που ο νόμος θεωρεί ακατάσχετες όπως π.χ. απαιτήσεις διατροφής, απαιτήσεις μισθών, συντάξεων, ασφαλιστικών παροχών. Επίσης ανεκχώρητες είναι και οι προσωποπαγείς απαιτήσεις (απαίτηση για παροχή εργασίας).

Τέλος, δεν μπορούν να εκχωρηθούν οι απαιτήσεις που συμφωνήθηκαν ως ανεκχώρητες μεταξύ δανειστή και οφειλέτη.

Η εκχώρηση δε μεταβάλλει καθόλου τη θέση του οφειλέτη. Ο οφειλέτης, μετά τη γνωστοποίηση όμως της εκχώρησης, μόνο αν καταβάλλει στον εκδοχέα απαλλάσσεται από το χρέος του.

Με την εκχώρηση μεταβιβάζεται στον εκδοχέα η απαίτηση όπως είχε κατά το χρόνο της μεταβίβασης, με όλα δηλαδή τα πλεονεκτήματα ή τα μειονεκτήματά της.

Ο Αστικός Κώδικας ρυθμίζει τη συμβατική εκχώρηση.

*8.2.2. Αναδοχή χρέους*

Αναδοχή χρέους είναι η σύμβαση μεταξύ δανειστή και τρίτου με την οποία ο τελευταίος γίνεται οφειλέτης της απαίτησης του δανειστή, χωρίς να είναι απαραίτητη η συναίνεση του αρχικού οφειλέτη.

Αν ο αρχικός οφειλέτης απαλλάσσεται από τις υποχρεώσεις του η αναδοχή ονομάζεται **στερητική**(π.χ. ο Α οφείλει στον Β 20.000 €. Ο Γ συμφωνεί με τον Β να αναλάβει αυτός την εξόφληση του χρέους και να απαλλαγεί ο Α).

Αν ο αρχικός οφειλέτης δεν απαλλάσσεται, αλλά ευθύνεται παράλ­ληλα με το νέο (τον αναδοχέα), η αναδοχή χρέους ονομάζεται σωρευτική**.**  Παράδειγμα: Ο Α οφείλει στον Β 20.000 € και ο Γ συμφωνεί με τον Β να αναλάβει αυτός την εξόφληση τιου χρέους, χωρίς όμως να απαλλάσσεται και ο Α.

Το αν η αναδοχή χρέους είναι στερητική ή σωρευτική είναι θέμα ερμηνείας της σύμβασης. Σε περίπτωση όμως αμφιβολίας ως προς τη φύση της αναδοχής χρέους, αυτή θεωρείται σωρευτική (άρθρο 477 ΑΚ).

Η σωρευτική αναδοχή χρέους μοιάζει με την εγγύηση, αφού και στις δύο περιπτώσεις ένα τρίτο πρόσωπο αναλαμβάνει την υποχρέωση να εξοφλήσει το δανειστή.

*8.3. Απόσβεση της ενοχής* *Αποσβεστικοί λόγοι των ενοχών*

Απόσβεση της ενοχής είναι η κατάργησή της. Ο πιο συνηθισμένος τρόπoς απόσβεσης της ενοχής είναι η φυσιολογική εκπλήρωσή τnς. Οι κυριότεροι αποσβεστικοί λόγοι των ενοχών είναι:

***8.3.1.*** *Καταβολή*

Καταβολή είναι η αυτούσια εκπλήρωση της παροχής (άρθρο 416 ΑΚ). Η καταβολή για να είναι έγκυρη πρέπει να είναι σωστή και πλήρης.

*8.3.2. Δόση αντί καταβολής*

Δόση αντί καταβολής υπάρχει όταν ο οφειλέτης ύστερα από σχετική συμφωνία με το δανειστή του καταβάλλει διαφορετική παροχή από αυτήν που οφείλει (άρθρο 419 ΑΚ). Π.χ. ο Α οφείλει στον Β 50 κιλά λάδι και συμφωνείται να του παραδώσει 300 κιλά ελιές.

*8.3.3. Δημόσια κατάθεση*

Στις περιπτώσεις υπερημερίας του δανειστή ή στις περιπτώσεις που ο οφειλέτης αδυνατεί να εκπληρώσει την παροχή του με ασφάλεια για λό­γους που αφορούν το δανειστή, ο οφειλέτης δικαιούται να καταθέσει δη­μόσια το οφειλόμενο, αν αυτό είναι πράγμα δεκτικό κατάθεσης. Πράγματα δεκτικά κατάθεσης είναι τα χρήματα, τα αξιόγραφα (συναλλαγματικές, επιταγές, μετοχές, ομόλογα κ.λπ.) και τα. πράγματα μικρού όγκου και μεγάλης αξίας (π.χ. κοσμήματα).

Ο οφειλέτης υποχρεούται αμέσως να ειδοποιήσει το δανειστή για τη δημόσια κατάθεση (άρθρο 430 εδ. 2 ΑΚ). Η δημόσια κατάθεση γίνεται στο Ταμείο Παρακαταθηκών και Δανείων. Η δημόσια κατάθεση καταργεί την ενοχή. Τα έξοδα της δημόσιας κατάθεσης βαρύνουν τον δανειστή.

*8.3.4. Συμψηφισμός*

Συμψηφισμός είναι η αμοιβαία απόσβεση αντίθετων απαιτήσεων κατά το μέρος που συνυπολογίζονται. Παράδειγμα 1: Ο Α χρωστά στον Β από δάνειο 50.000 € και ο Β χρωστά στον Α επίσης 50.000 € από μισθώματα. Οι απαιτήσεις αυτές συνυπολογίζονται και καταργούνται. Παράδειγμα 2: Ο Γ χρωστά στον Δ 50.000 € και ο Δ χρωστά στον Γ 100.000 €. Οι απαιτήσεις αυτές μπορούν να συμψηφιστούν και έκτοτε ο Δ να χρωστά 50.000 €.

Ο συμψηφισμός μπορεί να είναι εκούσιος ή συμβατικός, δηλαδή να συμφωνείται μεταξύ των συμβαλλόμενων ή να είναι νόμιμος ή αναγκαίος, οπότε προβλέπεται από το νόμο (άρθρο 440 επ. ΑΚ).

Ο νόμιμος συμβιβασμός επέρχεται με τη θέληση του ενός και επιβάλλε­ται αναγκαστικά στον άλλον, εφόσον συνυπάρχουν ορισμένες προϋποθέσεις: α) Να υπάρχουν αμοιβαίες απαιτήσεις, β) Οι απαιτήσεις να είναι ομοειδείς, να οφείλονται π.χ. χρήματα, γ) Οι απαιτήσεις να είναι ληξιπρόθεσμες και δ) το ένα μέρος να προτείνει το συμψηφισμό.

Ο συμψηφισμός αποκλείεται στις περιπτώσεις που τον απαγορεύει ο νόμος, π.χ. στις ακατάσχετες απαιτήσεις ή στις απαιτήσεις που αποκλείστηκε ο συμψηφισμός με συμφωνία.

*8.3.5. Σύγχυση*

Σύγχυση υπάρχει όταν συμπέσει η ιδιότητα του δανειστή και του οφειλέτη στο ίδιο πρόσωπο, π.χ. όταν πεθάνει ο δανειστής και τον κληρονομή­σει ο οφειλέτης, οπότε καταργείται η ενοχή.

*8.3.6. ΄Αφεση χρέους*

Η ενοχή καταργείται και όταν ο δανειστής αναγνωρίσει ότι δεν υπάρχει χρέος, ή όταν με σύμβαση μεταξύ δανειστή και οφειλέτη συμφωνηθεί η απαλλαγή του τελευταίου από τις υποχρεώσεις του (άρθρ. 454 ΑΚ). Παράδειγμα: Ο Α οφείλει στον Β 100.000 € και συμφωνείται αργότερα ότι ο Β παραιτείται από την αξίωση να απαιτήσει το χρέος από τον Α για προσωπικούς του λόγους λ.χ. επειδή θέλει να του χαρίσει το χρέος.

**9. ΡΥΘΜΙΣΜΕΝΕΣ H ΕΠΩΝΥΜΕΣ ΣΥΜΒΑΣΕΙΣ**

***Οι κυριότερες επώνυμες συμβάσεις***

Στον Αστικό Κώδικα ρυθμίζονται ορισμένοι τύποι υποσχετικών συμβάσεων, που, επειδή είναι γνωστές με κάποιο όνομα, ονομάζονται «ρυθμισμένες» ή «επώνυμες» συμβάσεις.

**Οι κυριότερες επώνυμες συμβάσεις είναι:**

1. Δωρεά 2. Πώληση 3. Μίσθωση πράγματος 4. Σύμβαση εργασίας 5. Σύμβαση έργου 6. Μεσιτεία 7. Εντολή 8. Δάνειο 9. Χρησιδάνειο 10. Παρακαταθήκη

***9.1. ΔΩΡΕΑ***

**I. Έννοια και χαρακτηριστικά**

Δωρεά είναι η σύμβαση με την οποία ο ένας συμβαλλόμενος (δωρητής) αναλαμβάνει την υποχρέωση να δώσει στον άλλο (δωρεοδόχο) ένα περιουσιακό αντικείμενο, χωρίς να πάρει αντάλλαγμα (άρθρα 496 επ.ΑΚ). (π.χ. ο Α χαρίζει στον Β ένα αυτοκίνητο). Η δωρεά θεωρείται ως σύμβαση, γιατί για την κατάρτιση της απαιτείται η αποδοχή του δωρεοδόχου. Είναι μάλιστα σύμβαση **ενοχική, υποσχετική, ετεροβαρής,** γιατί δημιουργεί υποχρεώσεις μόνο για το δωρητή, *χαριστική*, γιατί δε συμφωνείται αντάλλαγμα και είναι και **τυπική,** δηλαδή για την έγκυρη κατάρτιση της απαιτείται συμβολαιογραφικό έγγραφο.

**II. Υποχρεώσεις και δικαιώματα του δωρητή**

Ο δωρητής υποχρεούται να παραδώσει στο δωρεοδόχο το πράγμα που υποσχέθηκε. Ο δωρητής έχει δικαίωμα να *ανακαλέσει* τη δωρεά σε ορισμένες περιπτώσεις, όπως π.χ. όταν ο δωρεοδόχος διέπραξε βαρύ παράπτωμα, ή παρέβη υποχρεώσεις του. Αν το πράγμα παραδόθηκε δηλ. η δωρεά εκπληρώθηκε και απαιτείται στη συνέχεια ανάκληση, αυτό γίνεται σύμφωνα με τις διατάξεις αδικαιολόγητου πλουτισμού.

***9.2. ΠΩΛΗΣΗ***

**I. Έννοια και χαρακτηριστικά**

Με αυτήν ο ένας από τους συμβαλλόμενοι *(πωλητής)* υποχρεούται να μεταβιβάσει στον άλλο *(αγοραστή)* την κυριότητα ενός πράγματος ή ένα δικαίωμα και να παραδώσει το πράγμα, ο δε άλλος (αγοραστής) να πληρώσει το τίμημα που συμφωνήθηκε (άρθρα 513 επ.) (π.χ. πώληση αυτοκινήτου έναντι 20.000 ευρώ). Αντικείμενο της πώλησης, μπορεί να είναι οποιοδήποτε πράγμα κινητό ή ακίνητο, αντικαταστατό ή αναντικατάστατο, παρόν ή μέλλον. Το τίμημα πρέπει να συνίσταται σε χρήματα. Η πώληση ρυθμίζεται στα άρθρα 513-572 ΑΚ. Η πώληση είναι σύμβαση *επαχθής*, γιατί συμφωνείται αντάλλαγμα και κατά κανόνα *άτυπη*. Σε εξαιρετικές περιπτώσεις ο νόμος απαιτεί τύπο όπως π.χ. συμβολαιογραφικό έγγραφο για την πώληση ακινήτου.

**II. Υποχρεώσεις των συμβαλλόμενων**

**1) Κύριες υποχρεώσεις του πωλητή είναι:**

α) Να **μεταβιβάσει** την κυριότητα του πράγματος που πωλήθηκε. Ο πωλητής κατά κανόνα ευθύνεται για τα νομικά ελαττώματα. β) Να **παραδώσει** το πράγμα χωρίς *πραγματικά ελαττώματα* (π.χ. αυτοκίνητο με ελαττωματικά φρένα). Εκτός από αυτές τις βασικές υποχρεώσεις, ο πωλητής έχει και ορισμένες άλλες δευτερεύουσες, που είτε έχουν συμφωνηθεί, είτε πηγάζουν από το νόμο, είτε είναι συνέπεια της αρχής της καλόπιστης εκπλήρωσης των παροχών. Να πληροφορήσει τον αγοραστή για τις νομικές σχέσεις του πράγματος που πώλησε. [π.χ. δικαιώματα επί του ακινήτου (μισθώματα)]. Υποχρεώσεις που βασίζονται στην καλή πίστη είναι π.χ. η παροχή πληροφοριών για τον τρόπο λειτουργίας του πράγματος που πώλησε ή η υποχρέωση διόρθωσης βλαβών του ή συντήρησης του για ορισμένο χρονικό διάστημα.

**2) Κύριες υποχρεώσεις του αγοραστή είναι:**

Η καταβολή του τιμήματος όπως έχει συμφωνηθεί.

**III. Συνέπειες αθέτησης των υποχρεώσεων των συμβαλλόμενων**

Ο *πωλητής* ευθύνεται για μη εκπλήρωση της σύμβασης σε περίπτωση πώλησης πράγματος με νομικό ελάττωμα, όταν δηλαδή τρίτος έχει δικαιώματα πάνω σ’ αυτό. Ειδική ευθύνη του πωλητή καθιερώνει ο ΑΚ (άρθρα 534-561, όπως τροποποιήθηκαν με το Ν3043/2002), σε περίπτωση πώλησης πράγματος με πραγματικά ελαττώματα ή έλλειψη συνομολογημένων ιδιοτήτων. Συγκεκριμένα, ο πωλητής ευθύνεται για μη εκπλήρωση της σύμβασης, αν το πράγμα που πώλησε «δεν ανταποκρίνεται στη σύμβαση» (άρθρο 535 ΑΚ). Στις περιπτώσεις αυτές παρέχεται στον αγοραστή κατ’ επιλογή το δικαίωμα να απαιτήσει *διόρθωση ή αντικατάσταση πράγματος, μείωση του τιμήματος, υπαναχώρηση από τη σύμβαση ή αποζημίωση.* Τα ανωτέρω δικαιώματα του αγοραστή παραγράφονται μετά την πάροδο πέντε ετών για τα ακίνητα και δύο για τα κινητά.

***9.3. ΜΙΣΘΩΣΗ ΠΡΑΓΜΑΤΟΣ***

**I. Έννοια και χαρακτηριστικά**

Μίσθωση πράγματος είναι η σύμβαση με την οποία ο ένας από τους συμβαλλόμενοι (εκμισθωτής) υποχρεούται να παραχωρήσει στον άλλο (μισθωτή), όσο διαρκεί η μίσθωση, τη χρήση του πράγματος (μίσθιο) και ο μισθωτής να καταβάλει το μίσθωμα που συμφωνήθηκε (άρθρα 574 επ. ΑΚ). Αντικείμενο της μίσθωσης πράγματος είναι η παραχώρηση της χρήσης κινητού ή ακινήτου πράγματος για ορισμένο ή αόριστο χρονικό διάστημα. Το μίσθωμα, που αποτελεί το αντάλλαγμα για την παραχώρηση της χρήσης πράγματος, κατά κανόνα συνίσταται σε χρήματα. Η μίσθωση είναι σύμβαση *διαρκής, επαχθής*, δηλαδή συμφωνείται αντάλλαγμα και είναι *άτυπη* δηλαδή για την έγκυρη κατάρτιση της δεν απαιτείται τύπος. Το έγγραφο το οποίο συντάσσεται κατά την κατάρτιση της έχει απλά *αποδεικτικό* χαρακτήρα. Τέλος, η μίσθωση είναι σύμβαση *αμφοτεροβαρής*.

**II. Υποχρεώσεις και ευθύνη των συμβαλλόμενων**

1. Οι κυριότερες υποχρεώσεις του εκμισθωτή είναι: α) Να παραδώσει στο μισθωτή το μίσθιο έγκαιρα και κατάλληλο για τη χρήση β) Να φέρει τα βάρη και τους φόρους που αναλογούν στο μίσθιο. γ) Να αποδώσει στο μισθωτή τις αναγκαίες δαπάνες που έκανε αυτός για το μίσθιο.

**Οι κυριότερες υποχρεώσεις του μισθωτή είναι:**  α) Να καταβάλλει το μίσθωμα, όπως έχει συμφωνηθεί ή όπως συνηθίζεται. β) Να μεταχειρίζεται το μίσθιο με επιμέλεια ή όπως συμφωνήθηκε και να τηρεί μια σωστή και ευπρεπή συμπεριφορά για τους άλλους ενοίκους. γ) Να γνωστοποιεί έγκαιρα στον εκμισθωτή τα ελαττώματα του μισθίου. δ) Να αποδώσει το μίσθιο κατά τη λήξη της μίσθωσης στην κατάσταση που το παρέλαβε. Εάν ο μισθωτής δεν εκπληρώσει τις υποχρεώσεις του ο εκμισθωτής έχει τα εξής δικαιώματα: Στην περίπτωση καθυστέρησης του μισθώματος να καταγγείλει τη μίσθωση. Στην περίπτωση που γίνεται κακομεταχείριση του μισθίου δικαιούται επίσης να καταγγείλει τη μίσθωση και να απαιτήσει αποζημίωση. Στο μισθωτή επιτρέπεται, αν δεν αποκλείστηκε με ρητή συμφωνία, η υπομίσθωση.

***9.4. ΣΥΜΒΑΣΗ ΕΡΓΑΣΙΑΣ***

**I. Έννοια και χαρακτηριστικά**

Σύμβαση εργασίας είναι η σύμβαση με την οποία ο ένας από τους συμβαλλόμενους (εκμισθωτής, εργαζόμενος ή μισθωτής) αναλαμβάνει την υποχρέωση να παρέχει για ορισμένο ή αόριστο χρόνο την εργασία του στον άλλο συμβαλλόμενο (εργοδότη ή μισθωτή) και αυτός υποχρεούται να του καταβάλλει το συμφωνημένο μισθό (άρθρα 648 επ. ΑΚ). Η σύμβαση εργασίας είναι σύμβαση **διαρκής** και **αμφοτεροβαρής** και κατά κανόνα άτυπη. Αντικείμενο της σύμβασης εργασίας είναι η κάθε είδους ανθρώπινη εργασία, που παρέχεται για ορισμένο ή αόριστο χρονικό διάστημα, έναντι μισθώματος, που κατά κανόνα συνίσταται σε χρήματα. Η σύμβαση εργασίας μπορεί να είναι είτε **ανεξάρτητη**, οπότε ο εργαζόμενος διατηρεί ελευθερία ή **εξαρτημένη**, που παρέχεται κάτω από την εποπτεία και την καθοδήγηση του εργοδότη.

**II. Υποχρεώσεις των συμβαλλόμενων**

Στη σύμβαση εργασίας οι συμβαλλόμενοι έχουν τις εξής κυρίως υποχρεώσεις: Ο **εργαζόμενος** να εκτελεί αυτοπρόσωπα και με επιμέλεια την εργασία του, ευθυνόμενος για κάθε ζημιά που προκάλεσε από δόλο ή αμέλεια στον εργοδότη. Για την **υπερωριακή απασχόληση**, που πρέπει να είναι σύμφωνη με τους ειδικούς εργατικούς νόμους, ο εργαζόμενος δικαιούται συμπληρωματικής αμοιβής, τα ποσοστά της οποίας καθορίζονται επίσης από την εργατική νομοθεσία. Επίσης ο εργαζόμενος έχει και άλλες δευτερεύοντες υποχρεώσεις, όπως π.χ. υποχρέωση πίστης στον εργοδότη κ.λπ. *Βασική υποχρέωση του εργοδότη* είναι να καταβάλει το συμφωνημένο ή το συνηθισμένο μισθό. Ο εργοδότης έχει και άλλες υποχρεώσεις, που πηγάζουν από το νόμο όπως π.χ. υποχρέωση παροχής αδειών, υποχρέωση ίσης μεταχείρισης των εργαζόμενων.

**III. Λήξη της σύμβασης εργασίας**

Ο χρόνος λήξης της σύμβασης εργασίας εξαρτάται από το αν η διάρκεια της συμφωνήθηκε για ορισμένο ή για αόριστο χρονικό διάστημα. 1) Η σύμβαση εργασίας ορισμένου χρόνου λήγει αυτοδίκαια με την πάροδο του χρόνου για τον οποίο συμφωνήθηκε. Εξαιρετικά μπορεί να λήξει και πριν από το χρόνο αυτό, αν την καταγγείλει ο ένας από τους δύο λόγω ύπαρξης σπουδαίου λόγου. Π.χ. η νομολογία έχει ως σπουδαίους λόγους, την παράβαση των συμβατικών υποχρεώσεων, τη διακοπή της επιχείρησης για οικονομικούς λόγους, την υβριστική συμπεριφορά του εργοδότη κ.λπ. 2) Η σύμβαση εργασίας ανεξάρτητων υπηρεσιών αορίστου χρόνου μπορεί να λήξει ύστερα από καταγγελία του ενός των συμβαλλόμενων (αρθ.669 παρ.2 ΑΚ). 3) Η σύμβαση εργασίας, είτε είναι ορισμένου είτε αορίστου χρόνου, λήγει με το θάνατο του εργαζομένου (άρθ.675 ΑΚ).

***9.5. ΣΥΜΒΑΣΗ ΕΡΓΟΥ***

**I. Έννοια, χαρακτηριστικά, διάκριση από τη σύμβαση εργασίας**

Με τη σύμβαση έργου (ή εργολαβία) ο ένας συμβαλλόμενος *(εργολάβος)* αναλαμβάνει την υποχρέωση να εκτελέσει το έργο που συμφωνήθηκε και ο άλλος *(εργοδότης)* να καταβάλει την αμοιβή που συμφωνήθηκε (άρθ.681 επ. ΑΚ). Η σύμβαση έργου είναι σύμβαση *διαρκής, επαχθής, αμφοτεροβαρής* και κατά κανόνα *άτυπη*. Ο σκοπός στον οποίο αποβλέπουν οι συμβαλλόμενοι στη σύμβαση έργου είναι το αποτέλεσμα της εργασίας δηλαδή το *έργο*.

**II. Υποχρεώσεις και ευθύνη των συμβαλλόμενων**

**Α. ΒΑΣΙΚΕΣ ΥΠΟΧΡΕΩΣΕΙΣ**

Για τον **εργολάβο** η έγκαιρη και χωρίς ελαττώματα εκτέλεση του έργου που συμφωνήθηκε. Για τον **εργοδότη** βασική υποχρέωση είναι η καταβολή του εργολαβικού ανταλλάγματος της αμοιβής δηλαδή του εργολάβου. Η αμοιβή του εργολάβου καταβάλλεται κατά την παράδοση του έργου.

**Β. ΔΕΥΤΕΡΕΥΟΥΣΕΣ ΥΠΟΧΡΕΩΣΕΙΣ**

Εκτός από αυτές τις βασικές υποχρεώσεις οι συμβαλλόμενοι έχουν και άλλες δευτερεύουσες, όπως: Ο εργοδότης να χορηγήσει στον εργολάβο την ύλη που απαιτείται για την εκτέλεση του έργου. Ο δε εργολάβος υποχρεούται κατά την εκτέλεση του έργου να χρησιμοποιεί με επιμέλεια την ύλη που του έδωσε ο εργοδότης και να λογοδοτήσει για τον τρόπο χρησιμοποίηση τους, καθώς και να επιστρέφει το τυχόν υπόλοιπο. Τον κίνδυνο του έργου μέχρι να γίνει η παράδοση του φέρει ο εργολάβος.

***9.6. ΜΕΣΙΤΕΙΑ***

**I. Έννοια**

Μεσιτεία είναι η σύμβαση με την οποία ο ένας συμβαλλόμενος (εντολέας) υπόσχεται στον άλλο (μεσίτης) αμοιβή για τη μεσολάβηση του τελευταίου στη σύναψη σύμβασης ή για την υπόδειξη από αυτόν ευκαιρίας για την κατάρτιση σύμβασης. Η αμοιβή όμως καταβάλλεται μόνο αν η σύμβαση καταρτιστεί.

**II. Χαρακτηριστικά και υποχρεώσεις των συμβαλλόμενων**

Η μεσιτεία είναι κατά κανόνα σύμβαση ετεροβαρής, δεδομένου ότι δημιουργεί υποχρέωση μόνο γι’ αυτόν που υποσχέθηκε την αμοιβή. Επίσης η μεσιτεία είναι σύμβαση άτυπη.

***9.7. ΕΝΤΟΛΗ***

**I. Έννοια και χαρακτηριστικά**

Εντολή είναι η σύμβαση με την οποία ο ένας συμβαλλόμενος *(εντελοδόχος)* αναλαμβάνει την υποχρέωση να διεξαγάγει χωρίς αμοιβή την υπόθεση που του ανέθεσε ο άλλος συμβαλλόμενος *(εντολέας)* (άρθρα 713 επ. Π.χ. ο Α αναλαμβάνει την υποχρέωση έναντι του συγχωριανού του Β να του καλλιεργεί το χωράφι του). Η εντολή είναι κατά κανόνα σύμβαση *ετεροβαρής*. Επίσης είναι σύμβαση *χαριστική*, γιατί δε συμφωνείται αντάλλαγμα και κατά κανόνα *άτυπη*. Αντικείμενο της εντολής μπορεί να είναι διεξαγωγή υπόθεσης κάθε είδους (π.χ. πράξη διαχείρισης).

**II. Υποχρεώσεις των συμβαλλόμενων**

*Κύρια υποχρέωση του εντολοδόχου* είναι να διεξαγάγει την υπόθεση που του ανατέθηκε, χωρίς να δικαιούται να υποκαταστήσει άλλον για την εκτέλεση αυτής. Ευθύνεται δε για κάθε πταίσμα του κατά την εκτέλεση της εντολής. Επίσης ο εντολοδόχος έχει υποχρέωση να παρέχει πληροφορίες στον εντολέα. Από τη σύμβαση εντολής έχει και ο εντολέας ορισμένες υποχρεώσεις, όπως να προκαταβάλει τις δαπάνες που απαιτούνται για την εκτέλεση της εντολής.

**III. Ανάκληση της εντολής**

Η εντολή μπορεί να ανακληθεί από τον εντολέα οποτεδήποτε αυτός θελήσει. Αντίθετη συμφωνία είναι άκυρη. Επίσης, ο εντολοδόχος έχει δικαίωμα να καταγγείλει την εντολή οποτεδήποτε.

***9.8. ΔΑΝΕΙΟ***

**I. Έννοια**

Δάνειο είναι η σύμβαση με την οποία ο ένας από τους συμβαλλόμενους (δανειστής) μεταβιβάζει κατά κυριότητα στον άλλο (οφειλέτη) χρήματα ή άλλα αντικαταστατά πράγματα και αυτός υποχρεούται να επιστρέφει άλλα πράγματα της ίδιας ποσότητας και ποιότητας. Συνήθως αντικείμενο δανείου αποτελούν τα χρήματα, (άρθρα 806 επ. ΑΚ). 1. Αντικαταστατά πράγματα είναι κινητά πράγματα που προσδιορίζονται με αριθμούς, π.χ. τρόφιμα, μηχανήματα, ξυλεία.

**II. Χαρακτηριστικά, υποχρεώσεις των συμβαλλόμενων**

Το δάνειο είναι σύμβαση *ετεροβαρής*, αφού δημιουργούνται υποχρεώσεις μόνο σε βάρος του οφειλέτη. Είναι σύμβαση *άτυπη* και *παραδοτική*. Το δάνειο μπορεί να είναι *άτοκο* ή *έντοκο*. Σε περίπτωση υπερημερίας για την απόδοση του δανείου, ο οφειλέτης, υποχρεούται μόνο στην καταβολή του τόκου.

***9.9. ΧΡΗΣΙΔΑΝΕΙΟ***

**I. Έννοια και διαφορές από άλλες συμβάσεις**

Χρησιδάνειο είναι η σύμβαση με την οποία ο ένας συμβαλλόμενος *(χρήστης)* παραχωρεί χωρίς αντάλλαγμα στον άλλο *(χρησάμενο)* τη χρήση κάποιου, κινητού ή ακίνητου πράγματος, το οποίο ο τελευταίος υποχρεούται να αποδώσει μετά τη λήξη της σύμβασης (άρθρα 810 επ. ΑΚ) (π.χ. χρήση ενός διαμερίσματος). Το *χρησιδάνειο διαφέρει από τη μίσθωση πράγματος*, διότι στη μίσθωση η χρήση του πράγματος παραχωρείται με αντάλλαγμα, ενώ στο χρησιδάνειο χωρίς αντάλλαγμα.

**II. Χαρακτηριστικά και υποχρεώσεις των συμβαλλόμενων**

Το χρησιδάνειο είναι σύμβαση ατελώς ετεροβαρής, αφού δημιουργούνται ορισμένες υποχρεώσεις δευτερεύουσας σημασίας και σε βάρος του χρήστη. Είναι επίσης σύμβαση *χαριστική*, αφού δε συμφωνείται αντάλλαγμα, *άτυπη* και *παραδοτική*.

**III. Λήξη της σύμβασης χρησιδανείου**

Το χρησιδάνειο λήγει, αν δεν ορίστηκε διαφορετικά αφού η χρησάμενος χρησιμοποίησε το πράγμα ή αν περάσει ο χρόνος, που μπορούσε να το χρησιμοποιήσει ή με το θάνατο του χρήστη.

***9.10. ΠΑΡΑΚΑΤΑΘΗΚΗ***

**I. Έννοια**

Παρακαταθήκη είναι η σύμβαση με την οποία ο ένας συμβαλλόμενος (θεματοφύλακας) παραλαμβάνει από τον άλλο (παρακαταθέτη) κινητό πράγμα για φύλαξη, το οποίο είναι υποχρεωμένος να αποδώσει μόλις του ζητηθεί, ακόμη και πριν περάσει η προθεσμία φύλαξης που είχε συμφωνηθεί (άρθρα 822 επ. ΑΚ). Αμοιβή για τη φύλαξη οφείλεται μόνο αν συμφωνήθηκε ή προκύπτει από τις περιστάσεις

**II. Χαρακτηριστικά και υποχρεώσεις των συμβαλλόμενων**

Η παρακαταθήκη είναι σύμβαση *παραδοτική, διαρκής, άτυπη* και *ατελώς ετεροβαρής*. Αν όμως συμφωνηθεί αμοιβή, η παρακαταθήκη μετατρέπεται σε αμφοτεροβαρή σύμβαση, αφού δημιουργούνται υποχρεώσεις σε βάρος και των δύο συμβαλλόμενων. Ο θεματοφύλακας οφείλει να δείχνει την επιμέλεια που δείχνει για τα δικά του πράγματα. Ο *παρακαταθέτης* έχει *τις εξής δευτερεύουσες υποχρεώσεις*. Να αποδώσει στο θεματοφύλακα τις δαπάνες που έκανε για τη φύλαξη του πράγματος και να αποζημιώσει αυτόν για την τυχόν ζημιά που έπαθε, εκτός αν αυτή δεν οφείλεται σε πταίσμα του.

***9.11. ΣΥΓΧΡΟΝΕΣ ΜΟΡΦΕΣ ΣΥΜΒΑΣΕΩΝ*  *9.11.1. Γενικά***

Η σύγχρονη οικονομία δημιούργησε νέους χρηματοδοτικούς και επενδυτικούς θεσμούς. Οι θεσμοί αυτοί σταδιακά διέπλασαν στην πράξη νέες μορφές συμβάσεων, που δεν προβλέπονταν και δε ρυθμίζονταν ρητά από τα μέχρι τότε δικαιϊκά συστήματα. Θα αναφερθούμε στις πιο γνωστές μορφές των σύγχρονων αυτών συμβάσεων.

***9.11.2. ΣΥΜΒΑΣΗ ΧΡΗΜΑΤΟΔΟΤΙΚΗΣ ΜΙΣΘΩΣΗΣ (Leasing)***

Η σύμβαση leasing καθιερώθηκε στην Ελλάδα με το Ν 1665/1986, ο οποίος τροποποιήθηκε αργότερα κυρίως με το Ν 2367/1995 αλλά και τους Ν 2250/1997 και 2682/1999 πρόσφατα δε με το Ν 3483/2006. Ο όρος leasing αποδόθηκε στα ελληνικά με τον όρο «σύμβαση χρηματοδοτικής μίσθωσης».

Στο ελληνικό δικαιϊκό σύστημα η έννοια και το περιεχόμενο της σύμβασης χρηματοδοτικής μίσθωσης προσδιορίζεται στο άρθρο 1 παρ.1 του Ν 1665/1986, όπως ισχύει μετά την τροποποίηση του με τους Ν 2367/95 και Ν 3483/2006. Σύμφωνα με αυτό χρηματοδοτική μίσθωση είναι η σύμβαση με την οποία ένα πιστωτικό ίδρυμα ή μια εταιρεία, που έχει συσταθεί αποκλειστικά για το σκοπό αυτό (εκμισθώτρια), υποχρεούται να παραχωρεί στον αντισυμβαλλόμενο επαγγελματία ή επιχείρηση (μισθωτή) έναντι μισθώματος τη χρήση κινητού ή ακινήτου πράγματος ή και των δυο, που προορίζονται αποκλειστικά για επαγγελματική χρήση για ορισμένο χρονικό διάστημα και δίνοντας του ταυτόχρονα το δικαίωμα ή να ανανεώσει τη μίσθωση ή να αγοράσει το πράγμα, ακόμη και πριν από τη λήξη της διάρκειας της μίσθωσης.

***Ουσιαστικές και τυπικές προϋποθέσεις για τη σύναψη της σύμβασης χρηματοδοτικής μίσθωσης***

Σύμβαση χρηματοδοτικής μίσθωσης μπορεί να συναφθεί μόνον μεταξύ τράπεζας ή ανώνυμης εταιρείας leasing ως εκμισθώτριας και επιχείρησης ή επαγγελματία ως μισθωτή. Ειδικότερα:

Συμβάσεις χρηματοδοτικής μίσθωσης μπορούν να συνάψουν ως εκμισθωτές μόνον: α) οι ανώνυμες εταιρείες χρηματοδοτικής μίσθωσης, β) τα πιστωτικά ιδρύματα που έχουν συσταθεί και λειτουργούν στην Ελλάδα, γ) τα πιστωτικά ιδρύματα που εδρεύουν σε κράτος μέλος του Ευρωπαϊκού Οικονομικού Χώρου (ΕΟΧ) και εγκαθίστανται στην Ελλάδα μέσω υποκαταστήματος ή παρέχουν διασυνοριακά υπηρεσίες, καθώς και πιστωτικά ιδρύματα που εδρεύουν σε τρίτο κράτος και εγκαθίστανται στην Ελλάδα μέσω υποκαταστήματος ή παρέχουν διασυνοριακά υπηρεσίες, καθώς και χρηματοδοτικά ιδρύματα που εδρεύουν σε τρίτο κράτος και εγκαθίστανται στην Ελλάδα μέσω υποκαταστήματος.

Ως *μισθωτής* μπορεί να συνάψει σύμβαση leasing κάθε φυσικό ή νομικό πρόσωπο δημοσίου ή ιδιωτικού δικαίου, υπό την προϋπόθεση ότι ασκεί επιχείρηση ή επάγγελμα και προτίθεται να εκμισθώσει τα αναγκαία για την επιχείρηση ή το επάγγελμα του κινητά (π.χ., μηχανήματα, αυτοκίνητα, μηχανολογικό εξοπλισμό κ.λ.π) ή ακίνητα για επαγγελματική εγκατάσταση. Μετά το Ν 3581/2007 και το Δημόσιο μπορεί να συνάπτει ως μισθωτής σύμβαση χρηματοδοτικής μίσθωσης μέσω της Κτηματικής Εταιρίας του Δημοσίου και ύστερα από απόφαση του υπουργού Οικονομίας και Οικονομικών.

Σύμβαση leasing δεν μπορούν να καταρτίσουν ως μισθωτές ιδιώτες, που θέλουν να προμηθευτούν αγαθά για προσωπική και όχι επαγγελματική χρήση. Το *μίσθωμα* απολαύει *ειδικής φορολογικής μεταχείρισης* π.χ., συγκαταλέγεται στις λειτουργικές δαπάνες του μισθωτή, που εκπίπτονται από τα ακαθάριστα έσοδα του. Η σύμβαση χρηματοδοτικής μίσθωσης είναι πάντα σύμβαση ορισμένου χρόνου. Η ελάχιστη από το νόμο οριζόμενη διάρκεια της σύμβασης είναι για τα κινητά τρία έτη για τα αεροσκάφη πέντε έτη και τα ακίνητα δέκα έτη.

Η σύμβαση χρηματοδοτικής μίσθωσης είναι σύμβαση **αμφοτεροβαρής**, εφόσον δημιουργεί υποχρεώσεις και για τα δύο συμβαλλόμενα μέρη και **τυπική**. Εκτός από την τήρηση τύπου, για την έγκυρη κατάρτιση σύμβασης χρηματοδοτικής μίσθωσης απαιτείται η τήρηση ορισμένων διατυπώσεων δημοσιότητας. Εάν πρόκειται για κινητά, η σύμβαση χρηματοδοτικής μίσθωσης καταχωρείται σε ειδικό δημόσιο βιβλίο, που τηρείται στο πρωτοδικείο της έδρας ή της κατοικίας του μισθωτή. Αν πρόκειται για αυτοκίνητα απαιτείται επιπλέον και η καταχώριση της στο ειδικό βιβλιάριο μεταβολών και προκειμένου για οχήματα ιδιωτικής χρήσεως στην άδεια κυκλοφορίας.

***Συμβατικοί τύποι χρηματοδοτικής μίσθωσης***

**α) η απλή χρηματοδοτική μίσθωση,** Στη μορφή αυτή, ο επαγγελματίας που χρειάζεται συγκεκριμένο κινητό ή ακίνητο αγαθό (κτίσμα, αυτοκίνητο, πλοίο, κλπ) διαπραγματεύεται απευθείας με συγκεκριμένο προμηθευτή τις ιδιότητες, τις προδιαγραφές, την τιμή του και ό,τι έχει σχέση με το αγαθό που χρειάζεται για την επιχείρηση του. Η εταιρεία leasing στην οποία απευθύνεται αγοράζει ή εισάγει το αγαθό καταβάλλοντας το τίμημα του και αυτό παραδίδεται απευθείας στον ενδιαφερόμενο επαγγελματία με τον οποίο έχει συνάψει τη σύμβαση χρηματοδοτικής μίσθωσης. Ο μισθωτής υποχρεούται να διατηρεί το πράγμα κατάλληλο για τη χρήση που συμφωνήθηκε, υποχρεούται να το ασφαλίζει, φέρει όλα τα βάρη του καθώς και τον κίνδυνο της τυχαίας βλάβης, καταστροφής, απώλειας ή κλοπής του πράγματος.

**β) η μικτή χρηματοδοτική μίσθωση,** Η εκμισθώτρια εταιρεία leasing αναλαμβάνει η ίδια την υποχρέωση να διατηρεί το πράγμα, τη χρήση του οποίου παρέδωσε στο μισθωτή, κατάλληλο για τη χρήση που συμφωνήθηκε, δηλαδή αναλαμβάνει η ίδια τη συντήρηση του, την ασφάλιση του και γενικά ότι απαιτείται για την καταλληλότητα της χρήσης του.

**γ) η αντίστροφη χρηματοδοτική μίσθωση,** Ο επιχειρηματίας ή ο επαγγελματίας που έχει ανάγκη χρημάτων πωλεί και μεταβιβάζει τη κυριότητα μέρους ή το σύνολο του παραγωγικού εξοπλισμού του στην εταιρεία leasing,η οποία στη συνέχεια του εκμισθώνει τη χρήση του.

**δ) η χρηματοδοτική υπομίσθωση.** Στην περίπτωση αυτή οι εταιρείες leasing δεν αγοράζουν αλλά μισθώνουν το αντικείμενο της χρηματοδοτικής μίσθωσης από τον προμηθευτή ή και από άλλη εταιρεία leasing, το οποίο στη συνέχεια υπεκμισθώνουν.

***Λήξη της σύμβασης χρηματοδοτικής μίσθωσης***

Η σύμβαση χρηματοδοτικής μίσθωσης λήγει *με την πάροδο του συμφωνημένου χρόνου,* εφόσον ο μισθωτής δεν άσκησε το δικαίωμα του για ανανέωση της. Η σύμβαση χρηματοδοτική μίσθωσης λήγει και προ του συμφωνημένου ή του νόμιμου χρόνου διάρκειας της *με καταγγελία της σύμβασης* από την εκμισθώτρια εταιρεία στις περιπτώσεις που ο μισθωτής αθετεί τις συμβατικές υποχρεώσεις. Επίσης η χρηματοδοτική μίσθωση λήγει με την *πτώχευση του μισθωτή*. Με τη λύση της σύμβασης ο μισθωτής (ή ο σύνδικος της πτώχευσης) υποχρεούται *να αποδώσει* στην εκμισθώτρια εταιρεία το αντικείμενο της σύμβασης.

***9.11.3. ΣΥΜΒΑΣΗ ΠΡΑΚΤΟΡΕΙΑΣ ΕΠΙΧΕΙΡΗΜΑΤΙΚΩΝ ΑΠΑΙΤΗΣΕΩΝ (FACTORING)***

***Γενικές παρατηρήσεις***

Πρόκειται ουσιαστικά για μια σύμβαση με την οποία ο πράκτορας (Factor), που είναι τράπεζα ή ανώνυμη εταιρεία που έχει συσταθεί αποκλειστικά για το σκοπό αυτό, αναλαμβάνει έναντι της συμφωνηθείσας αμοιβής, για ορισμένο ή αόριστο χρονικό διάστημα και για λογαριασμό του πελάτη του, που είναι φυσικό ή νομικό πρόσωπο το οποίο ασχολείται κατά κύριο επάγγελμα με την πώληση αγαθών ή υπηρεσιών, την προεξόφληση ή την είσπραξη ορισμένων ή όλων των χρηματικών απαιτήσεων του και γενικά τη διαχειριστική ή νομική παρακολούθηση τους.

Έτσι μέσω της εκχώρησης των απαιτήσεων μιας επιχείρησης στον πράκτορα με εξουσιοδότηση είσπραξης τους ή με μερική ή ολική προεξόφληση των απαιτήσεων παρέχεται στην επιχείρηση *κεφαλαιακή ρευστότητα, μείωση των ανείσπρακτων απαιτήσεων, δυνατότητα αποτελεσματικού ελέγχου της φερεγγυότητας των πελατών και κάλυψη του πιστωτικού κινδύνου, αύξηση του όγκου των πωλήσεων, βελτίωση της εικόνας του ισολογισμού της επιχείρησης στον τομέα των δανειακών υποχρεώσεων της.*

Για τις προσφερόμενες υπηρεσίες οι εταιρείες Factoring αμείβονται είτε με την εφάπαξ καταβολή δικαιωμάτων και εξόδων, είτε από προμήθειες (προεξόφλησης και διαχείρισης), που υπολογίζονται βάσει ύψους των προκαταβολών που η εταιρεία Factoring παρέχει στον πελάτη.

***Μορφές του Factoring***

**(α) Γνήσιο ή πλήρες ή χωρίς δικαίωμα αναγωγής και μη γνήσιο ή με δικαίωμα αναγωγής Factoring**

* **Στο *γνήσιο ή πλήρες Factoring*** ο προμηθευτής-πελάτης μεταβιβάζει το σύνολο των απαιτήσεων του στην εταιρεία Factoring, η οποία του καταβάλλει ολόκληρο ή μέρος του τιμήματος, αναλαμβάνοντας η ίδια τον κίνδυνο της αφερεγγυότητας του πελάτη της. Είναι ευνόητο ότι σύμβαση γνήσιου Factoring καταρτίζουν οι επιχειρήσεις που επιδιώκουν να επωφεληθούν και από τις τρείς βασικές λειτουργίες του Factoring, τη χρηματοδότηση, την εξασφάλιση και τη διαχείριση.
* **Στο *μη γνήσιο Factoring*** η εταιρεία Factoring καταβάλλει την αξία των εκχωρούμενων απαιτήσεων, αλλά σε περίπτωση μη είσπραξης της έχει δικαίωμα αναγωγής κατά του πελάτη της.

**(β) Αμιγώς χρηματοδοτικό και χωρίς χρηματοδότηση Factoring**

* **Το *αμιγώς χρηματοδοτικό Factoring*** συνίσταται στην προεξόφληση τμήματος της αξίας (συνήθως μέχρι του 80%) των εκχωρούμενων με δικαίωμα αναγωγής απαιτήσεων.
* Στην περίπτωση της σύμβασης *Factoring χωρίς χρηματοδότηση* ο πράκτορας πληρώνει τον προμηθευτή-πελάτη του μόλις εισπράξει τις απαιτήσεις από τον οφειλέτη ή εξ ιδίων κατά τη λήξη τους.

**(γ) Εμφανές και αφανές Factoring**

* **Στο *εμφανές Factoring*** η είσπραξη των απαιτήσεων γίνεται στο όνομα του πράκτορα, διότι η σύμβαση έχει γνωστοποιηθεί στους οφειλέτες, οι οποίοι απαλλάσσονται των υποχρεώσεων τους μόνον εφόσον πληρώσουν τα χρέη τους στον πράκτορα.
* **Στο *αφανές ή εμπιστευτικό Factoring*** δε γνωστοποιείται η σύμβαση στους οφειλέτες και η είσπραξη των απαιτήσεων γίνεται στο όνομα του προμηθευτή. Η μορφή του αφανούς Factoring είναι πολύ σπάνια στην πράξη.

**(δ) Εσωτερικό (ή εγχώριο) και διεθνές Factoring**

Η διάκριση σε εσωτερικό (εγχώριο) και διεθνές Factoring εξαρτάται από τον τόπο που ασκούν την επιχειρηματική τους δραστηριότητα ο προμηθευτής και ο πράκτορας και από τον τόπο που είναι εγκατεστημένοι οι οφειλέτες του πρώτου.

***Η αντιμετώπιση του Factoring από τον έλληνα νομοθέτη***

Ο όρος Factoringαποδόθηκε τα ελληνικά ως «σύμβαση πρακτορείας επιχειρηματικών απαιτήσεων», με το Ν 1905/1990. Σήμερα λειτουργούν πολλές εταιρείες Factoring στην Ελλάδα, οι πιο γνωστές των οποίων είναι: η ABC Factors (θυγατρική της Alpha Τράπεζας Πίστεως), η ΕΘΝΟFACT (θυγατρική της Εθνικής Τράπεζας), η Εμπορική Factoring (θυγατρική της Εμπορικής Τράπεζας), κλπ.

***Προϋποθέσεις κατάρτισης και λειτουργία της σύμβασης επιχειρηματικών απαιτήσεων***

Η δραστηριότητα της πρακτορείας επιχειρηματικών απαιτήσεων ασκείται μόνο από Τράπεζες που έχουν εγκατασταθεί και λειτουργούν νόμιμα στην Ελλάδα ή από ανώνυμες εταιρείες που έχουν συσταθεί αποκλειστικά για την άσκηση αυτών των εργασιών. Για τη σύσταση εταιρειών Factoring απαιτείται ειδική άδεια της Τράπεζας της Ελλάδος, που δημοσιεύεται στην Εφημερίδα της Κυβερνήσεως.

Ως αντισυμβαλλόμενος της Α.Ε. Factoring πρέπει να είναι φυσικό ή νομικό πρόσωπο κατά κύριο επάγγελμα προμηθευτής αγαθών ή υπηρεσιών.

Η σύμβαση πρακτορείας επιχειρηματικών απαιτήσεων είναι *τυπική*. Για τη σύσταση της ο νόμος απαιτεί έγγραφο. Αρκεί και το ιδιωτικό έγγραφο. Με τη σύμβαση πρακτορείας επιχειρηματικών απαιτήσεων ο προμηθευτής-πελάτης της Α.Ε. Factoring επιδιώκει να καλύψει ορισμένες ή και όλες τις παρακάτω αναφερόμενες βασικές ανάγκες της επιχείρησης του.

**(α) Τη χρηματοδότηση**  Ο προμηθευτής μεταβιβάζει στην εταιρεία Factoring στα πλαίσια της σχετικής σύμβασης, τις απαιτήσεις που έχει ή θα έχει απέναντι σε τρίτους από την πώληση αγαθών ή την παροχή υπηρεσιών και ο πράκτορας (Factor) καταβάλλει αμέσως την αξία του συνόλου ή μέρους των απαιτήσεων έναντι της συμφωνηθείσας αμοιβής.

**(β) Τη διαχείριση**  Ο προμηθευτής μπορεί να αναθέτει στην εταιρεία Factoring όλες τις εργασίες, τις σχετικές με τη λογιστική, στατιστική και νομική παρακολούθηση των απαιτήσεων κατά των οφειλετών του, ακόμη και τη δικαστική επιδίωξη της είσπραξης των απαιτήσεων του.

**(γ) Την εξασφάλιση** Στη σύμβαση πρακτορείας επιχειρηματικών απαιτήσεων ο προμηθευτής απαλλάσσεται από τον κίνδυνο της αφερεγγυότητας των οφειλετών του, αφού η εταιρεία Factoring αναλαμβάνει –έναντι βέβαια πρόσθετης προμήθειας- τον κίνδυνο μη είσπραξης των απαιτήσεων. Με άλλα λόγια η εταιρεία Factoring αναλαμβάνει την υποχρέωση να καταβάλλει εξ ιδίων την αξία των εκχωρούμενων απαιτήσεων.

***Δικαιώματα και υποχρεώσεις των συμβαλλόμενων από τη σύμβαση πρακτορείας επιχειρηματικών απαιτήσεων***

Από αυτή τη σύμβαση πλαίσιο δημιουργείται ένα σύνολο δικαιωμάτων και αντίστοιχων υποχρεώσεων για τους συμβαλλόμενους, πράκτορα και προμηθευτή.

Οι κυριότερες υποχρεώσεις του πράκτορα, που αποτελούν αντίστοιχα δικαιώματα για τον προμηθευτή είναι η ανάληψη της είσπραξης των απαιτήσεων του προμηθευτή και η τυχόν συμφωνηθείσα προεξόφληση τους, η εκτέλεση των εργασιών των σχετικών με τη λογιστική, διαχειριστική ή νομική παρακολούθηση των απαιτήσεων.

Αντίστοιχα ο προμηθευτής υποχρεούται να εκχωρήσει και να εκχωρεί στον πράκτορα τις απαιτήσεις που συμφωνήθηκαν, με τον τρόπο που συμφωνήθηκαν, παρέχοντας και κάθε σχετική πληροφορία ή παραστατικό έγγραφο ή να τον εξουσιοδοτεί για την είσπραξη τους και να μη συνάψει άλλη όμοια σύμβαση με άλλον πράκτορα για την ίδια απαίτηση.

***Λήξη της σύμβασης πρακτορείας επιχειρηματικών απαιτήσεων***

Η σύμβαση πρακτορείας επιχειρηματικών απαιτήσεων καταρτίζεται για ορισμένο χρονικό διάστημα, μετά την πάροδο του οποίου μετατρέπεται σε αορίστου χρόνου, λήγει δηλαδή ή με *την πάροδο του χρόνου που συμφωνήθηκε ή με καταγγελία*.

***9.11.4. ΣΥΜΒΑΣΗ ΠΩΛΗΣΗΣ ΕΠΙΧΕΙΡΗΜΑΤΙΚΗΣ ΑΠΑΙΤΗΣΗΣ (FORFAITING)***

***Έννοια και λειτουργία της σύμβασης Forfaiting***

O N 1905/90 «για τη σύμβαση πρακτορείας επιχειρηματικών απαιτήσεων...» ρυθμίζει παράλληλα και τη σύμβαση πώλησης επιχειρηματικής απαίτησης (Forfaiting) .

Σύμβαση Forfaiting είναι η σύμβαση, που καταρτίζεται εγγράφως μεταξύ ενός εξαγωγέα και μιας τράπεζας ή ειδικής εταιρείας Factroring, πώλησης επιχειρηματικών απαιτήσεων που προέρχονται από εξαγωγική δραστηριότητα και κατά κανόνα ενσωματώνονται σε αξιόγραφα (συναλλαγματικές, γραμμάτια εις διαταγήν).

Το κύριο χαρακτηριστικό της είναι ότι η Τράπεζα ή η ειδική εταιρεία Factoring αναλαμβάνει όλους τους κινδύνους μη πληρωμής για οποιοδήποτε λόγο των απαιτήσεων που αγόρασε, χωρίς να έχει δικαίωμα αναγωγής κατά του εξαγωγέα, σε περίπτωση που δεν ικανοποιηθεί από τον πρωτοφειλέτη. Για την κάλυψη αυτών των κινδύνων, οι εκχωρούμενες απαιτήσεις που προεξοφλούνται, είναι εγγυημένες από τη φερέγγυα τράπεζα.

***Ομοιότητες και διαφορές Factoring – Forfaiting***

Το Forfaiting αποτελεί μέθοδο χρηματοδότησης του εξωτερικού εμπορίου, δεν χρησιμοποιείται και στο εσωτερικό εμπόριο, όπως το Factoring.

Αντικείμενο του Factoring είναι βραχυπρόθεσμες απαιτήσεις, ενώ του Forfaiting μεσοπρόθεσμες και μακροπρόθεσμες (από 6 μήνες έως και 10 χρόνια).

Στο Forfaiting, αντίθετα με το Factoring, οι εκχωρούμενες απαιτήσεις πρέπει να είναι ασφαλισμένες με ιδιαίτερη εγγύηση, ενόψει των πολλαπλών κινδύνων μη εξόφλησης τους.

Οι δύο θεσμοί θα λέγαμε ότι λειτουργούν συμπληρωματικά.

***9.11.5. ΣΥΜΒΑΣΗ ΧΡΟΝΟΜΕΤΡΙΚΗΣ ΜΙΣΘΩΣΗΣ (TIME-SHARING)***

***Έννοια και χαρακτηριστικά***

Σύμφωνα με το άρθρο 1 του Ν 1652/86, σύμβαση χρονομεριστικής μίσθωσης είναι η σύμβαση με την οποία ο ένας συμβαλλόμενος *(εκμισθωτής)* αναλαμβάνει την υποχρέωση να παραχωρεί κατ’ έτος στον άλλο συμβαλλόμενο *(μισθωτή)* και κατά τη διάρκεια της σύμβασης που μπορεί να είναι από 3-60 χρόνια, τη *χρήση τουριστικού καταλύματος* και να παρέχει σ’ αυτόν συναφείς υπηρεσίες για το καθορισμένο από τη σύμβαση χρονικό διάστημα και ο μισθωτής να καταβάλλει το μίσθωμα που συμφωνήθηκε.

Ως *τουριστικό κατάλυμα* ο νόμος θεωρεί ξενοδοχειακές μονάδες και γενικά τουριστικές εγκαταστάσεις, που λειτουργούν με άδεια του Εθνικού Οργανισμού Τουρισμού (ΕΟΤ).

Η σύμβαση χρονομεριστικής μίσθωσης είναι σύμβαση ***ενοχική***. Επίσης, είναι σύμβαση **αμφοτεροβαρής** από την οποία προκύπτουν υποχρεώσεις και για τα δυο συμβαλλόμενα μέρη, ***διαρκής****,* δεδομένου ότι ο νόμος προσδιορίζει την κατώτατη (3 έτη) και την ανώτατη (έως 60 έτη) διάρκεια, και ***τυπική***, δεδομένου ότι για την έγκυρη κατάρτιση της απαιτείται συμβολαιογραφικό έγγραφο και μετεγγραφή του. Επίσης απαιτείται ο εκμισθωτής να γνωστοποιήσει την κατάρτιση της σύμβασης στον ΕΟΤ.

***Δικαιώματα και υποχρεώσεις των συμβαλλόμενων***

Ο εκμισθωτής υποχρεούται να παρέχει σε κάθε ενδιαφερόμενο κάθε πληροφορία για κάθε ακίνητο που υπόκειται σε καθεστώς χρονομεριστικής μίσθωσης, παραδίδοντας του μάλιστα και σχετικό έγγραφο, στο οποίο γίνεται περιγραφή του εν λόγω ακινήτου. Η *κύρια υποχρέωση του εκμισθωτή* μετά την κατάρτιση της σύμβασης, που, όπως προαναφέρθηκε, πρέπει να γνωστοποιηθεί στον ΕΟΤ, είναι η παράδοση της χρήσης του καταλύματος στο μισθωτή. Ο εκμισθωτής πρέπει να παραχωρήσει το τουριστικό κατάλυμα, *κατάλληλο* για τη χρήση που συμφωνήθηκε και να το διατηρεί κατάλληλο. Επίσης *κύρια υποχρέωση του εκμισθωτή* είναι η παροχή των συναφών με τη χρήση του καταλύματος υπηρεσιών (καθαρισμός, ύδρευση, κλιματισμός κλπ). Ο εκμισθωτής υποχρεούται επίσης στην καταβολή των πάσης φύσεως φόρων, τελών κλπ, που βαρύνουν την τουριστική μονάδα του.

Η *κύρια υποχρέωση του μισθωτή* είναι η καταβολή του μισθώματος, όπως συμφωνήθηκε. Επίσης ο μισθωτής υποχρεούται να διατηρεί το μίσθιο και τους κοινόχρηστους χώρους σε καλή κατάσταση. Σε περίπτωση αθέτησης των υποχρεώσεων του μισθωτή, *ο εκμισθωτής* *δικαιούται* να καταγγείλει τη μίσθωση και να απαιτήσει περαιτέρω αποζημίωση.

Ο μισθωτής δικαιούται να *υπομισθώσει ή να παραχωρήσει* τη χρήση του καταλύματος που μίσθωσε σε τρίτους για μια ή περισσότερους περιόδους.

***9.11.6. ΣΥΜΒΑΣΗ ΔΙΚΑΙΟΧΡΗΣΗΣ (FRANCHISING)***

***Έννοια και ιστορική εξέλιξη***

Από νομικής πλευράς το Franchising είναι μια σύμβαση μεταξύ δύο επιχειρήσεων, με την οποία η μια επιχείρηση, που ονομάζεται *δικαιοπάροχος (Franchisor)* αναλαμβάνει την υποχρέωση έναντι ανταλλάγματος να παραχωρήσει στην άλλη, που ονομάζεται *δικαιοδόχος (Franchisee)* το δικαίωμα εκμετάλλευσης ενός πακέτου Franchising με σκοπό την πώληση συγκεκριμένων τύπων προϊόντων ή υπηρεσιών. Από οικονομικής πλευράς το Franchising είναι μια μέθοδος εμπορικής συνεργασίας στο χώρο του Marketing, αφού ο στόχος της είναι η μεγιστοποίηση των κερδών μέσω της προσέλκυσης αγοραστικού κοινού.

Το πακέτο Franchising είναι *ένα σύνολο δικαιωμάτων βιομηχανικής ή πνευματικής ιδιοκτησίας,* που αφορούν *εμπορικά σήματα και επωνυμίες, τίτλους, διπλώματα ευρεσιτεχνίας, δικαιώματα τεχνογνωσίας,* κλπ.

***Είδη Franchising***

Ανάλογα με το αντικείμενο του, το Franchising διακρίνεται στα εξής τέσσερα είδη:

***(α) Franchising διανομής,*** Η πιο συνηθισμένη μορφή Franchising, όπου ο δικαιοδόχος πωλεί στους καταναλωτές προϊόντα συγκεκριμένης κατηγορίας μέσα σε κατάστημα που φέρει το διακριτικό γνώρισμα του δικαιοπάροχου. Γνωστές περιπτώσεις Franchising στην Ελλάδα στον τομέα των τροφίμων οι επιχειρήσεις Goody’s, Pizza Hut, παγωτά Δωδώνη, κλπ, στον τομέα της ένδυσης οι επιχειρήσεις Benetton, Stefanel, Kookai, κλπ.

***(β) Franchising υπηρεσιών,*** Όπου ο δικαιοδόχος παρέχει υπηρεσίες σε τελικούς χρήστες σύμφωνα με τις οδηγίες του δικαιοπάροχου, χρησιμοποιώντας τα διακριτικά γνωρίσματα και το σήμα του. Το Franchising υπηρεσιών συναντάται στις μεγάλες ξενοδοχειακές επιχειρήσεις (Hilton, Sheraton, Holiday Inn, κλπ) στις ενοικιάσεις αυτοκινήτων (Hertz, Interent, κλπ).

***(γ) Παραγωγικό ή βιομηχανικό Franchising,*** Όπου ο δικαιοδόχος χρησιμοποιώντας την τεχνογνωσία του δικαιοπάροχου παράγει ή μεταποιεί ορισμένα προϊόντα με την άδεια του δικαιοπάροχου, τα οποία πωλεί στους καταναλωτές με το σήμα αυτού (Coca Cola, Fanta, Seven up, κλπ).

***(δ) Μικτό Franchising,*** Το οποίο συνδυάζει στοιχεία Franchising διανομής και υπηρεσιών, δηλαδή συνδυάζει την πώληση προϊόντων με την παροχή υπηρεσιών π.χ., πώληση καλλυντικών με παροχή υπηρεσιών αισθητικής.

***Η σημασία του Franchising στη συναλλακτική πρακτική***

Η σύμβαση Franchising, ως μέθοδος εμπορικής συνεργασίας, παρουσιάζει σημαντικά πλεονεκτήματα για τους συμβαλλόμενους. Ο *δικαιοδόχος* δημιουργεί με πολύ λίγο κεφάλαιο μια σύγχρονη, ανεξάρτητη επιχειρηματική μονάδα, χρησιμοποιώντας την τεχνογνωσία και την εμπειρία του δικαιοπάροχου, καθώς και τα διακριτικά του γνωρίσματα και το σήμα του, απολαμβάνοντας έτσι τη φήμη και την πελατεία του.

Παράλληλα με το σύστημα Franchising ο *δικαιοπάροχος* διευρύνει την επιχειρηματική του δραστηριότητα, δημιουργώντας σε εθνικό και διεθνές επίπεδο ένα εκτεταμένο δίκτυο διάθεσης των προϊόντων ή των υπηρεσιών του με πολύ χαμηλότερο κόστος από αυτό που θα απαιτείτο για τη δημιουργία υποκαταστημάτων ή θυγατρικών επιχειρήσεων.

***Κατάρτιση και περιεχόμενο της σύμβασης δικαιόχρησης***

Ο έλληνας νομοθέτης δεν έχει ρυθμίσει με ειδικό νόμο τη σύμβαση δικαιόχρησης, που παραμένει αρρύθμιστη. Για την κατάρτιση και λειτουργία της εφαρμόζονται οι γενικές περί συμβάσεων διατάξεις του Αστικού Κώδικα και αναλογικά ορισμένες διατάξεις ειδικών νόμων, όπως του Ν 2251/1994 για την προστασία του καταναλωτή.

Το μοναδικό κείμενο που ρυθμίζει ρητά θέματα Franchising είναι ο Ευρωπαϊκός Κώδικας Δεοντολογίας για το Franchising της Ευρωπαϊκής Ομοσπονδίας Franchise, τον οποίο υιοθέτησε και ο Ελληνικός Σύνδεσμος Franchising, αλλά που έχει δεοντολογικό και όχι δεσμευτικό χαρακτήρα.

Η σύμβαση Franchising στην πράξη καταρτίζεται εγγράφως.

Οι *βασικές υποχρεώσεις του δικαιοπάροχου* είναι η παραχώρηση στο δικαιοδόχο της χρήσης και εκμετάλλευσης του πακέτου Franchising, το περιεχόμενο του οποίου προσδιορίζεται με ακρίβεια στη σύμβαση, η ένταξη του δικαιοδόχου στο σύστημα Franchisingκαι η διαρκής υποστήριξη του.

Οι κύριες υποχρεώσεις του δικαιοδόχου είναι η εφάπαξ καταβολή του τιμήματος για την παραχώρηση του πακέτου Franchising, η περιοδική καταβολή συγκεκριμένου ποσοστού από τις πωλήσεις.

***Λύση της σύμβασης δικαιόχρησης (Franchising)***

Ο τρόπος λύσης μιας σύμβασης Franchising εξαρτάται από το αν έχει συμφωνηθεί για ορισμένο ή για αόριστο χρονικό διάστημα. Η σύμβαση Franchising ορισμένου χρόνου λύεται με την πάροδο του συμφωνημένου χρόνου. Μπορεί όμως να λυθεί και πριν από την πάροδο του χρόνου αυτού με έκταση καταγγελία, όταν υπάρχει σπουδαίος λόγος.

Η σύμβαση Franchising αορίστου χρόνου λύεται οποτεδήποτε με τακτική καταγγελία, η οποία όμως δεν πρέπει να είναι άκαιρη, να γίνει δηλαδή πριν από τον εύλογο χρόνο που απαιτείται για την απόσβεση των επενδύσεων του δικαιοδόχου.

Η λύση της σύμβασης Franchising συνεπάγεται την *απόδοση των πραγμάτων και την παύση της χρήσης των δικαιωμάτων* που είχαν παραχωρηθεί στο δικαιοδόχο.

***9.11.7. ΣΥΜΒΑΣΗ ΔΙΑΦΗΜΙΣΗΣ***

***Έννοια, χαρακτηριστικά, κατάρτιση της σύμβασης***

Σύμβαση διαφήμισης είναι η σύμβαση με την οποία ο ένας συμβαλλόμενος *(διαφημιζόμενος)* αναθέτει στον άλλο *(διαφημιστή)* το σχεδιασμό και την εκτέλεση ενός διαφημιστικού προγράμματος προβολής των προϊόντων ή υπηρεσιών του, με στόχο την προσέλκυση αγοραστικού κοινού ή με άλλα λόγια την προώθηση των πωλήσεων του.

Ο έλληνας νομοθέτης δεν έχει ρυθμίσει με ειδικό νόμο τα της κατάρτισης και λειτουργίας των συμβάσεων διαφήμισης, θέματα που ρυθμίζονται βάσει των γενικών διατάξεων.

Από νομικής πλευράς η σύμβαση διαφήμισης χαρακτηρίζεται ως σύμβαση παροχής υπηρεσιών επί της οποίας εφαρμόζονται αναλογικά οι διατάξεις για τη μίσθωση έργου ή την εντολή.

***Δικαιώματα και υποχρεώσεις των συμβαλλομένων***

Οι *κύριες υποχρεώσεις του διαφημιστή* είναι η εκπλήρωση των υπηρεσιών που συμφωνήθηκαν και που συνοψίζονται στην επεξεργασία και παρουσίαση ενός διαφημιστικού προγράμματος που θα συμβάλλει στην προώθηση των πωλήσεων των προϊόντων ή υπηρεσιών του διαφημιζόμενου και στην παραγωγή του διαφημιστικού υλικού, που θα υλοποιήσει το συγκεκριμένο διαφημιστικό πρόγραμμα. Τέλος ο διαφημιστής υποχρεούται να λογοδοτήσει στο διαφημιζόμενο μετά το πέρας του έργου, που του ανατέθηκε.

Κύρια υποχρέωση του διαφημιζόμενου είναι η καταβολή της αμοιβής που συμφωνήθηκε, με τον τρόπο που συμφωνήθηκε, καθώς και η καταβολή των δαπανών που κατέβαλε ο διαφημιστής για την εκτέλεση του έργου που του ανατέθηκε.

***9.11.8. ΣΥΜΒΑΣΗ ΔΙΟΙΚΗΣΗΣ ΕΠΙΧΕΙΡΗΣΗΣ (MANAGEMENT)***

***Έννοια, χαρακτηριστικά, κατάρτιση***

Με τη σύμβαση αυτή ο επιχειρηματίας αναθέτει έναντι αμοιβής την οργάνωση και διοίκηση της επιχείρησης του σε τρίτον *(τον διοικητή-manager)*, που είναι φυσικό συνηθέστερα όμως νομικό πρόσωπο, το οποίο διαθέτει την κατάλληλη για το σκοπό αυτό εμπειρία και τεχνογνωσία.

Συνήθως ο διοικητής (manager) ασκεί δηλαδή τη διοίκηση της επιχείρησης στο όνομα και λογαριασμό αυτού *(γνήσιο management)*.

Παρά το ότι η σύμβαση managementείναι ιδιαίτερα συχνή στη συναλλακτική πρακτική και συνηθέστερη στις τουριστικές επιχειρήσεις, δεν έχει ρυθμιστεί με ειδικό νομοθετικό πλαίσιο. Επ’ αυτής εφαρμόζονται αναλογικά οι γενικές διατάξεις και εκείνες που αναφέρονται στη σύμβαση παροχής ανεξάρτητων υπηρεσιών, στη σύμβαση έργου και στην εντολή, με τις οποίες παρουσιάζει ορισμένες ομοιότητες. Είναι σύμβαση διαρκής, με συνηθέστερη διάρκεια στην πράξη μεταξύ 3 και 7 ετών και αμφοτεροβαρής, αφού από αυτήν πηγάζουν υποχρεώσεις και για τα δύο συμβαλλόμενα μέρη.

***Υποχρεώσεις των συμβαλλόμενων***

*Κύρια υποχρέωση του διοικητή* είναι η διοίκηση και η διεύθυνση ολόκληρης της επιχείρησης *(γενικό management)* ή των συγκεκριμένων τομέων που του έχουν ανατεθεί *(μερικό management)*.

Κατά τη διοίκηση της επιχείρησης ο διοικητής οφείλει να επιδεικνύει πίστη, επιμέλεια και εχεμύθεια για τα απόρρητα της επιχείρησης. Υποχρεούται επίσης να ενημερώνει τον επιχειρηματία για την πορεία της επιχείρησης του.

*Η βασικότερη υποχρέωση του επιχειρηματία* είναι η καταβολή της αμοιβής που συμφωνήθηκε, με τον τρόπο που συμφωνήθηκε (σταθερά ή κατ’ αποκοπή), καθώς και η καταβολή των δαπανών που συμφωνήθηκε να τον βαρύνουν.

***9.11. ΣΥΓΧΡΟΝΕΣ ΜΟΡΦΕΣ ΣΥΜΒΑΣΕΩΝ*  *9.11.1. Γενικά***

Η σύγχρονη οικονομία δημιούργησε νέους χρηματοδοτικούς και επενδυτικούς θεσμούς. Οι θεσμοί αυτοί σταδιακά διέπλασαν στην πράξη νέες μορφές συμβάσεων, που δεν προβλέπονταν και δε ρυθμίζονταν ρητά από τα μέχρι τότε δικαιϊκά συστήματα. Θα αναφερθούμε στις πιο γνωστές μορφές των σύγχρονων αυτών συμβάσεων.

***9.11.2. ΣΥΜΒΑΣΗ ΧΡΗΜΑΤΟΔΟΤΙΚΗΣ ΜΙΣΘΩΣΗΣ (Leasing)***

Η σύμβαση leasing καθιερώθηκε στην Ελλάδα με το Ν 1665/1986, ο οποίος τροποποιήθηκε αργότερα κυρίως με το Ν 2367/1995 αλλά και τους Ν 2250/1997 και 2682/1999 πρόσφατα δε με το Ν 3483/2006. Ο όρος leasing αποδόθηκε στα ελληνικά με τον όρο «σύμβαση χρηματοδοτικής μίσθωσης».

Στο ελληνικό δικαιϊκό σύστημα η έννοια και το περιεχόμενο της σύμβασης χρηματοδοτικής μίσθωσης προσδιορίζεται στο άρθρο 1 παρ.1 του Ν 1665/1986, όπως ισχύει μετά την τροποποίηση του με τους Ν 2367/95 και Ν 3483/2006. Σύμφωνα με αυτό χρηματοδοτική μίσθωση είναι η σύμβαση με την οποία ένα πιστωτικό ίδρυμα ή μια εταιρεία, που έχει συσταθεί αποκλειστικά για το σκοπό αυτό (εκμισθώτρια), υποχρεούται να παραχωρεί στον αντισυμβαλλόμενο επαγγελματία ή επιχείρηση (μισθωτή) έναντι μισθώματος τη χρήση κινητού ή ακινήτου πράγματος ή και των δυο, που προορίζονται αποκλειστικά για επαγγελματική χρήση για ορισμένο χρονικό διάστημα και δίνοντας του ταυτόχρονα το δικαίωμα ή να ανανεώσει τη μίσθωση ή να αγοράσει το πράγμα, ακόμη και πριν από τη λήξη της διάρκειας της μίσθωσης.

***Ουσιαστικές και τυπικές προϋποθέσεις για τη σύναψη της σύμβασης χρηματοδοτικής μίσθωσης***

Σύμβαση χρηματοδοτικής μίσθωσης μπορεί να συναφθεί μόνον μεταξύ τράπεζας ή ανώνυμης εταιρείας leasing ως εκμισθώτριας και επιχείρησης ή επαγγελματία ως μισθωτή. Ειδικότερα:

Συμβάσεις χρηματοδοτικής μίσθωσης μπορούν να συνάψουν ως εκμισθωτές μόνον: α) οι ανώνυμες εταιρείες χρηματοδοτικής μίσθωσης, β) τα πιστωτικά ιδρύματα που έχουν συσταθεί και λειτουργούν στην Ελλάδα, γ) τα πιστωτικά ιδρύματα που εδρεύουν σε κράτος μέλος του Ευρωπαϊκού Οικονομικού Χώρου (ΕΟΧ) και εγκαθίστανται στην Ελλάδα μέσω υποκαταστήματος ή παρέχουν διασυνοριακά υπηρεσίες, καθώς και πιστωτικά ιδρύματα που εδρεύουν σε τρίτο κράτος και εγκαθίστανται στην Ελλάδα μέσω υποκαταστήματος ή παρέχουν διασυνοριακά υπηρεσίες, καθώς και χρηματοδοτικά ιδρύματα που εδρεύουν σε τρίτο κράτος και εγκαθίστανται στην Ελλάδα μέσω υποκαταστήματος.

Ως *μισθωτής* μπορεί να συνάψει σύμβαση leasing κάθε φυσικό ή νομικό πρόσωπο δημοσίου ή ιδιωτικού δικαίου, υπό την προϋπόθεση ότι ασκεί επιχείρηση ή επάγγελμα και προτίθεται να εκμισθώσει τα αναγκαία για την επιχείρηση ή το επάγγελμα του κινητά (π.χ., μηχανήματα, αυτοκίνητα, μηχανολογικό εξοπλισμό κ.λ.π) ή ακίνητα για επαγγελματική εγκατάσταση. Μετά το Ν 3581/2007 και το Δημόσιο μπορεί να συνάπτει ως μισθωτής σύμβαση χρηματοδοτικής μίσθωσης μέσω της Κτηματικής Εταιρίας του Δημοσίου και ύστερα από απόφαση του υπουργού Οικονομίας και Οικονομικών.

Σύμβαση leasing δεν μπορούν να καταρτίσουν ως μισθωτές ιδιώτες, που θέλουν να προμηθευτούν αγαθά για προσωπική και όχι επαγγελματική χρήση. Το *μίσθωμα* απολαύει *ειδικής φορολογικής μεταχείρισης* π.χ., συγκαταλέγεται στις λειτουργικές δαπάνες του μισθωτή, που εκπίπτονται από τα ακαθάριστα έσοδα του. Η σύμβαση χρηματοδοτικής μίσθωσης είναι πάντα σύμβαση ορισμένου χρόνου. Η ελάχιστη από το νόμο οριζόμενη διάρκεια της σύμβασης είναι για τα κινητά τρία έτη για τα αεροσκάφη πέντε έτη και τα ακίνητα δέκα έτη.

Η σύμβαση χρηματοδοτικής μίσθωσης είναι σύμβαση **αμφοτεροβαρής**, εφόσον δημιουργεί υποχρεώσεις και για τα δύο συμβαλλόμενα μέρη και **τυπική**. Εκτός από την τήρηση τύπου, για την έγκυρη κατάρτιση σύμβασης χρηματοδοτικής μίσθωσης απαιτείται η τήρηση ορισμένων διατυπώσεων δημοσιότητας. Εάν πρόκειται για κινητά, η σύμβαση χρηματοδοτικής μίσθωσης καταχωρείται σε ειδικό δημόσιο βιβλίο, που τηρείται στο πρωτοδικείο της έδρας ή της κατοικίας του μισθωτή. Αν πρόκειται για αυτοκίνητα απαιτείται επιπλέον και η καταχώριση της στο ειδικό βιβλιάριο μεταβολών και προκειμένου για οχήματα ιδιωτικής χρήσεως στην άδεια κυκλοφορίας.

***Συμβατικοί τύποι χρηματοδοτικής μίσθωσης***

**α) η απλή χρηματοδοτική μίσθωση,** Στη μορφή αυτή, ο επαγγελματίας που χρειάζεται συγκεκριμένο κινητό ή ακίνητο αγαθό (κτίσμα, αυτοκίνητο, πλοίο, κλπ) διαπραγματεύεται απευθείας με συγκεκριμένο προμηθευτή τις ιδιότητες, τις προδιαγραφές, την τιμή του και ό,τι έχει σχέση με το αγαθό που χρειάζεται για την επιχείρηση του. Η εταιρεία leasing στην οποία απευθύνεται αγοράζει ή εισάγει το αγαθό καταβάλλοντας το τίμημα του και αυτό παραδίδεται απευθείας στον ενδιαφερόμενο επαγγελματία με τον οποίο έχει συνάψει τη σύμβαση χρηματοδοτικής μίσθωσης. Ο μισθωτής υποχρεούται να διατηρεί το πράγμα κατάλληλο για τη χρήση που συμφωνήθηκε, υποχρεούται να το ασφαλίζει, φέρει όλα τα βάρη του καθώς και τον κίνδυνο της τυχαίας βλάβης, καταστροφής, απώλειας ή κλοπής του πράγματος.

**β) η μικτή χρηματοδοτική μίσθωση,** Η εκμισθώτρια εταιρεία leasing αναλαμβάνει η ίδια την υποχρέωση να διατηρεί το πράγμα, τη χρήση του οποίου παρέδωσε στο μισθωτή, κατάλληλο για τη χρήση που συμφωνήθηκε, δηλαδή αναλαμβάνει η ίδια τη συντήρηση του, την ασφάλιση του και γενικά ότι απαιτείται για την καταλληλότητα της χρήσης του.

**γ) η αντίστροφη χρηματοδοτική μίσθωση,** Ο επιχειρηματίας ή ο επαγγελματίας που έχει ανάγκη χρημάτων πωλεί και μεταβιβάζει τη κυριότητα μέρους ή το σύνολο του παραγωγικού εξοπλισμού του στην εταιρεία leasing,η οποία στη συνέχεια του εκμισθώνει τη χρήση του.

**δ) η χρηματοδοτική υπομίσθωση.** Στην περίπτωση αυτή οι εταιρείες leasing δεν αγοράζουν αλλά μισθώνουν το αντικείμενο της χρηματοδοτικής μίσθωσης από τον προμηθευτή ή και από άλλη εταιρεία leasing, το οποίο στη συνέχεια υπεκμισθώνουν.

***Λήξη της σύμβασης χρηματοδοτικής μίσθωσης***

Η σύμβαση χρηματοδοτικής μίσθωσης λήγει *με την πάροδο του συμφωνημένου χρόνου,* εφόσον ο μισθωτής δεν άσκησε το δικαίωμα του για ανανέωση της. Η σύμβαση χρηματοδοτική μίσθωσης λήγει και προ του συμφωνημένου ή του νόμιμου χρόνου διάρκειας της *με καταγγελία της σύμβασης* από την εκμισθώτρια εταιρεία στις περιπτώσεις που ο μισθωτής αθετεί τις συμβατικές υποχρεώσεις. Επίσης η χρηματοδοτική μίσθωση λήγει με την *πτώχευση του μισθωτή*. Με τη λύση της σύμβασης ο μισθωτής (ή ο σύνδικος της πτώχευσης) υποχρεούται *να αποδώσει* στην εκμισθώτρια εταιρεία το αντικείμενο της σύμβασης.

***9.11.3. ΣΥΜΒΑΣΗ ΠΡΑΚΤΟΡΕΙΑΣ ΕΠΙΧΕΙΡΗΜΑΤΙΚΩΝ ΑΠΑΙΤΗΣΕΩΝ (FACTORING)***

***Γενικές παρατηρήσεις***

Πρόκειται ουσιαστικά για μια σύμβαση με την οποία ο πράκτορας (Factor), που είναι τράπεζα ή ανώνυμη εταιρεία που έχει συσταθεί αποκλειστικά για το σκοπό αυτό, αναλαμβάνει έναντι της συμφωνηθείσας αμοιβής, για ορισμένο ή αόριστο χρονικό διάστημα και για λογαριασμό του πελάτη του, που είναι φυσικό ή νομικό πρόσωπο το οποίο ασχολείται κατά κύριο επάγγελμα με την πώληση αγαθών ή υπηρεσιών, την προεξόφληση ή την είσπραξη ορισμένων ή όλων των χρηματικών απαιτήσεων του και γενικά τη διαχειριστική ή νομική παρακολούθηση τους.

Έτσι μέσω της εκχώρησης των απαιτήσεων μιας επιχείρησης στον πράκτορα με εξουσιοδότηση είσπραξης τους ή με μερική ή ολική προεξόφληση των απαιτήσεων παρέχεται στην επιχείρηση *κεφαλαιακή ρευστότητα, μείωση των ανείσπρακτων απαιτήσεων, δυνατότητα αποτελεσματικού ελέγχου της φερεγγυότητας των πελατών και κάλυψη του πιστωτικού κινδύνου, αύξηση του όγκου των πωλήσεων, βελτίωση της εικόνας του ισολογισμού της επιχείρησης στον τομέα των δανειακών υποχρεώσεων της.*

Για τις προσφερόμενες υπηρεσίες οι εταιρείες Factoring αμείβονται είτε με την εφάπαξ καταβολή δικαιωμάτων και εξόδων, είτε από προμήθειες (προεξόφλησης και διαχείρισης), που υπολογίζονται βάσει ύψους των προκαταβολών που η εταιρεία Factoring παρέχει στον πελάτη.

***Μορφές του Factoring***

**(α) Γνήσιο ή πλήρες ή χωρίς δικαίωμα αναγωγής και μη γνήσιο ή με δικαίωμα αναγωγής Factoring**

* **Στο *γνήσιο ή πλήρες Factoring*** ο προμηθευτής-πελάτης μεταβιβάζει το σύνολο των απαιτήσεων του στην εταιρεία Factoring, η οποία του καταβάλλει ολόκληρο ή μέρος του τιμήματος, αναλαμβάνοντας η ίδια τον κίνδυνο της αφερεγγυότητας του πελάτη της. Είναι ευνόητο ότι σύμβαση γνήσιου Factoring καταρτίζουν οι επιχειρήσεις που επιδιώκουν να επωφεληθούν και από τις τρείς βασικές λειτουργίες του Factoring, τη χρηματοδότηση, την εξασφάλιση και τη διαχείριση.
* **Στο *μη γνήσιο Factoring*** η εταιρεία Factoring καταβάλλει την αξία των εκχωρούμενων απαιτήσεων, αλλά σε περίπτωση μη είσπραξης της έχει δικαίωμα αναγωγής κατά του πελάτη της.

**(β) Αμιγώς χρηματοδοτικό και χωρίς χρηματοδότηση Factoring**

* **Το *αμιγώς χρηματοδοτικό Factoring*** συνίσταται στην προεξόφληση τμήματος της αξίας (συνήθως μέχρι του 80%) των εκχωρούμενων με δικαίωμα αναγωγής απαιτήσεων.
* Στην περίπτωση της σύμβασης *Factoring χωρίς χρηματοδότηση* ο πράκτορας πληρώνει τον προμηθευτή-πελάτη του μόλις εισπράξει τις απαιτήσεις από τον οφειλέτη ή εξ ιδίων κατά τη λήξη τους.

**(γ) Εμφανές και αφανές Factoring**

* **Στο *εμφανές Factoring*** η είσπραξη των απαιτήσεων γίνεται στο όνομα του πράκτορα, διότι η σύμβαση έχει γνωστοποιηθεί στους οφειλέτες, οι οποίοι απαλλάσσονται των υποχρεώσεων τους μόνον εφόσον πληρώσουν τα χρέη τους στον πράκτορα.
* **Στο *αφανές ή εμπιστευτικό Factoring*** δε γνωστοποιείται η σύμβαση στους οφειλέτες και η είσπραξη των απαιτήσεων γίνεται στο όνομα του προμηθευτή. Η μορφή του αφανούς Factoring είναι πολύ σπάνια στην πράξη.

**(δ) Εσωτερικό (ή εγχώριο) και διεθνές Factoring**

Η διάκριση σε εσωτερικό (εγχώριο) και διεθνές Factoring εξαρτάται από τον τόπο που ασκούν την επιχειρηματική τους δραστηριότητα ο προμηθευτής και ο πράκτορας και από τον τόπο που είναι εγκατεστημένοι οι οφειλέτες του πρώτου.

***Η αντιμετώπιση του Factoring από τον έλληνα νομοθέτη***

Ο όρος Factoringαποδόθηκε τα ελληνικά ως «σύμβαση πρακτορείας επιχειρηματικών απαιτήσεων», με το Ν 1905/1990. Σήμερα λειτουργούν πολλές εταιρείες Factoring στην Ελλάδα, οι πιο γνωστές των οποίων είναι: η ABC Factors (θυγατρική της Alpha Τράπεζας Πίστεως), η ΕΘΝΟFACT (θυγατρική της Εθνικής Τράπεζας), η Εμπορική Factoring (θυγατρική της Εμπορικής Τράπεζας), κλπ.

***Προϋποθέσεις κατάρτισης και λειτουργία της σύμβασης επιχειρηματικών απαιτήσεων***

Η δραστηριότητα της πρακτορείας επιχειρηματικών απαιτήσεων ασκείται μόνο από Τράπεζες που έχουν εγκατασταθεί και λειτουργούν νόμιμα στην Ελλάδα ή από ανώνυμες εταιρείες που έχουν συσταθεί αποκλειστικά για την άσκηση αυτών των εργασιών. Για τη σύσταση εταιρειών Factoring απαιτείται ειδική άδεια της Τράπεζας της Ελλάδος, που δημοσιεύεται στην Εφημερίδα της Κυβερνήσεως.

Ως αντισυμβαλλόμενος της Α.Ε. Factoring πρέπει να είναι φυσικό ή νομικό πρόσωπο κατά κύριο επάγγελμα προμηθευτής αγαθών ή υπηρεσιών.

Η σύμβαση πρακτορείας επιχειρηματικών απαιτήσεων είναι *τυπική*. Για τη σύσταση της ο νόμος απαιτεί έγγραφο. Αρκεί και το ιδιωτικό έγγραφο. Με τη σύμβαση πρακτορείας επιχειρηματικών απαιτήσεων ο προμηθευτής-πελάτης της Α.Ε. Factoring επιδιώκει να καλύψει ορισμένες ή και όλες τις παρακάτω αναφερόμενες βασικές ανάγκες της επιχείρησης του.

**(α) Τη χρηματοδότηση**  Ο προμηθευτής μεταβιβάζει στην εταιρεία Factoring στα πλαίσια της σχετικής σύμβασης, τις απαιτήσεις που έχει ή θα έχει απέναντι σε τρίτους από την πώληση αγαθών ή την παροχή υπηρεσιών και ο πράκτορας (Factor) καταβάλλει αμέσως την αξία του συνόλου ή μέρους των απαιτήσεων έναντι της συμφωνηθείσας αμοιβής.

**(β) Τη διαχείριση**  Ο προμηθευτής μπορεί να αναθέτει στην εταιρεία Factoring όλες τις εργασίες, τις σχετικές με τη λογιστική, στατιστική και νομική παρακολούθηση των απαιτήσεων κατά των οφειλετών του, ακόμη και τη δικαστική επιδίωξη της είσπραξης των απαιτήσεων του.

**(γ) Την εξασφάλιση** Στη σύμβαση πρακτορείας επιχειρηματικών απαιτήσεων ο προμηθευτής απαλλάσσεται από τον κίνδυνο της αφερεγγυότητας των οφειλετών του, αφού η εταιρεία Factoring αναλαμβάνει –έναντι βέβαια πρόσθετης προμήθειας- τον κίνδυνο μη είσπραξης των απαιτήσεων. Με άλλα λόγια η εταιρεία Factoring αναλαμβάνει την υποχρέωση να καταβάλλει εξ ιδίων την αξία των εκχωρούμενων απαιτήσεων.

***Δικαιώματα και υποχρεώσεις των συμβαλλόμενων από τη σύμβαση πρακτορείας επιχειρηματικών απαιτήσεων***

Από αυτή τη σύμβαση πλαίσιο δημιουργείται ένα σύνολο δικαιωμάτων και αντίστοιχων υποχρεώσεων για τους συμβαλλόμενους, πράκτορα και προμηθευτή.

Οι κυριότερες υποχρεώσεις του πράκτορα, που αποτελούν αντίστοιχα δικαιώματα για τον προμηθευτή είναι η ανάληψη της είσπραξης των απαιτήσεων του προμηθευτή και η τυχόν συμφωνηθείσα προεξόφληση τους, η εκτέλεση των εργασιών των σχετικών με τη λογιστική, διαχειριστική ή νομική παρακολούθηση των απαιτήσεων.

Αντίστοιχα ο προμηθευτής υποχρεούται να εκχωρήσει και να εκχωρεί στον πράκτορα τις απαιτήσεις που συμφωνήθηκαν, με τον τρόπο που συμφωνήθηκαν, παρέχοντας και κάθε σχετική πληροφορία ή παραστατικό έγγραφο ή να τον εξουσιοδοτεί για την είσπραξη τους και να μη συνάψει άλλη όμοια σύμβαση με άλλον πράκτορα για την ίδια απαίτηση.

***Λήξη της σύμβασης πρακτορείας επιχειρηματικών απαιτήσεων***

Η σύμβαση πρακτορείας επιχειρηματικών απαιτήσεων καταρτίζεται για ορισμένο χρονικό διάστημα, μετά την πάροδο του οποίου μετατρέπεται σε αορίστου χρόνου, λήγει δηλαδή ή με *την πάροδο του χρόνου που συμφωνήθηκε ή με καταγγελία*.

***9.11.4. ΣΥΜΒΑΣΗ ΠΩΛΗΣΗΣ ΕΠΙΧΕΙΡΗΜΑΤΙΚΗΣ ΑΠΑΙΤΗΣΗΣ (FORFAITING)***

***Έννοια και λειτουργία της σύμβασης Forfaiting***

O N 1905/90 «για τη σύμβαση πρακτορείας επιχειρηματικών απαιτήσεων...» ρυθμίζει παράλληλα και τη σύμβαση πώλησης επιχειρηματικής απαίτησης (Forfaiting) .

Σύμβαση Forfaiting είναι η σύμβαση, που καταρτίζεται εγγράφως μεταξύ ενός εξαγωγέα και μιας τράπεζας ή ειδικής εταιρείας Factroring, πώλησης επιχειρηματικών απαιτήσεων που προέρχονται από εξαγωγική δραστηριότητα και κατά κανόνα ενσωματώνονται σε αξιόγραφα (συναλλαγματικές, γραμμάτια εις διαταγήν).

Το κύριο χαρακτηριστικό της είναι ότι η Τράπεζα ή η ειδική εταιρεία Factoring αναλαμβάνει όλους τους κινδύνους μη πληρωμής για οποιοδήποτε λόγο των απαιτήσεων που αγόρασε, χωρίς να έχει δικαίωμα αναγωγής κατά του εξαγωγέα, σε περίπτωση που δεν ικανοποιηθεί από τον πρωτοφειλέτη. Για την κάλυψη αυτών των κινδύνων, οι εκχωρούμενες απαιτήσεις που προεξοφλούνται, είναι εγγυημένες από τη φερέγγυα τράπεζα.

***Ομοιότητες και διαφορές Factoring – Forfaiting***

Το Forfaiting αποτελεί μέθοδο χρηματοδότησης του εξωτερικού εμπορίου, δεν χρησιμοποιείται και στο εσωτερικό εμπόριο, όπως το Factoring.

Αντικείμενο του Factoring είναι βραχυπρόθεσμες απαιτήσεις, ενώ του Forfaiting μεσοπρόθεσμες και μακροπρόθεσμες (από 6 μήνες έως και 10 χρόνια).

Στο Forfaiting, αντίθετα με το Factoring, οι εκχωρούμενες απαιτήσεις πρέπει να είναι ασφαλισμένες με ιδιαίτερη εγγύηση, ενόψει των πολλαπλών κινδύνων μη εξόφλησης τους.

Οι δύο θεσμοί θα λέγαμε ότι λειτουργούν συμπληρωματικά.

***9.11.5. ΣΥΜΒΑΣΗ ΧΡΟΝΟΜΕΤΡΙΚΗΣ ΜΙΣΘΩΣΗΣ (TIME-SHARING)***

***Έννοια και χαρακτηριστικά***

Σύμφωνα με το άρθρο 1 του Ν 1652/86, σύμβαση χρονομεριστικής μίσθωσης είναι η σύμβαση με την οποία ο ένας συμβαλλόμενος *(εκμισθωτής)* αναλαμβάνει την υποχρέωση να παραχωρεί κατ’ έτος στον άλλο συμβαλλόμενο *(μισθωτή)* και κατά τη διάρκεια της σύμβασης που μπορεί να είναι από 3-60 χρόνια, τη *χρήση τουριστικού καταλύματος* και να παρέχει σ’ αυτόν συναφείς υπηρεσίες για το καθορισμένο από τη σύμβαση χρονικό διάστημα και ο μισθωτής να καταβάλλει το μίσθωμα που συμφωνήθηκε.

Ως *τουριστικό κατάλυμα* ο νόμος θεωρεί ξενοδοχειακές μονάδες και γενικά τουριστικές εγκαταστάσεις, που λειτουργούν με άδεια του Εθνικού Οργανισμού Τουρισμού (ΕΟΤ).

Η σύμβαση χρονομεριστικής μίσθωσης είναι σύμβαση ***ενοχική***. Επίσης, είναι σύμβαση **αμφοτεροβαρής** από την οποία προκύπτουν υποχρεώσεις και για τα δυο συμβαλλόμενα μέρη, ***διαρκής****,* δεδομένου ότι ο νόμος προσδιορίζει την κατώτατη (3 έτη) και την ανώτατη (έως 60 έτη) διάρκεια, και ***τυπική***, δεδομένου ότι για την έγκυρη κατάρτιση της απαιτείται συμβολαιογραφικό έγγραφο και μετεγγραφή του. Επίσης απαιτείται ο εκμισθωτής να γνωστοποιήσει την κατάρτιση της σύμβασης στον ΕΟΤ.

***Δικαιώματα και υποχρεώσεις των συμβαλλόμενων***

Ο εκμισθωτής υποχρεούται να παρέχει σε κάθε ενδιαφερόμενο κάθε πληροφορία για κάθε ακίνητο που υπόκειται σε καθεστώς χρονομεριστικής μίσθωσης, παραδίδοντας του μάλιστα και σχετικό έγγραφο, στο οποίο γίνεται περιγραφή του εν λόγω ακινήτου. Η *κύρια υποχρέωση του εκμισθωτή* μετά την κατάρτιση της σύμβασης, που, όπως προαναφέρθηκε, πρέπει να γνωστοποιηθεί στον ΕΟΤ, είναι η παράδοση της χρήσης του καταλύματος στο μισθωτή. Ο εκμισθωτής πρέπει να παραχωρήσει το τουριστικό κατάλυμα, *κατάλληλο* για τη χρήση που συμφωνήθηκε και να το διατηρεί κατάλληλο. Επίσης *κύρια υποχρέωση του εκμισθωτή* είναι η παροχή των συναφών με τη χρήση του καταλύματος υπηρεσιών (καθαρισμός, ύδρευση, κλιματισμός κλπ). Ο εκμισθωτής υποχρεούται επίσης στην καταβολή των πάσης φύσεως φόρων, τελών κλπ, που βαρύνουν την τουριστική μονάδα του.

Η *κύρια υποχρέωση του μισθωτή* είναι η καταβολή του μισθώματος, όπως συμφωνήθηκε. Επίσης ο μισθωτής υποχρεούται να διατηρεί το μίσθιο και τους κοινόχρηστους χώρους σε καλή κατάσταση. Σε περίπτωση αθέτησης των υποχρεώσεων του μισθωτή, *ο εκμισθωτής* *δικαιούται* να καταγγείλει τη μίσθωση και να απαιτήσει περαιτέρω αποζημίωση.

Ο μισθωτής δικαιούται να *υπομισθώσει ή να παραχωρήσει* τη χρήση του καταλύματος που μίσθωσε σε τρίτους για μια ή περισσότερους περιόδους.

***9.11.6. ΣΥΜΒΑΣΗ ΔΙΚΑΙΟΧΡΗΣΗΣ (FRANCHISING)***

***Έννοια και ιστορική εξέλιξη***

Από νομικής πλευράς το Franchising είναι μια σύμβαση μεταξύ δύο επιχειρήσεων, με την οποία η μια επιχείρηση, που ονομάζεται *δικαιοπάροχος (Franchisor)* αναλαμβάνει την υποχρέωση έναντι ανταλλάγματος να παραχωρήσει στην άλλη, που ονομάζεται *δικαιοδόχος (Franchisee)* το δικαίωμα εκμετάλλευσης ενός πακέτου Franchising με σκοπό την πώληση συγκεκριμένων τύπων προϊόντων ή υπηρεσιών. Από οικονομικής πλευράς το Franchising είναι μια μέθοδος εμπορικής συνεργασίας στο χώρο του Marketing, αφού ο στόχος της είναι η μεγιστοποίηση των κερδών μέσω της προσέλκυσης αγοραστικού κοινού.

Το πακέτο Franchising είναι *ένα σύνολο δικαιωμάτων βιομηχανικής ή πνευματικής ιδιοκτησίας,* που αφορούν *εμπορικά σήματα και επωνυμίες, τίτλους, διπλώματα ευρεσιτεχνίας, δικαιώματα τεχνογνωσίας,* κλπ.

***Είδη Franchising***

Ανάλογα με το αντικείμενο του, το Franchising διακρίνεται στα εξής τέσσερα είδη:

***(α) Franchising διανομής,*** Η πιο συνηθισμένη μορφή Franchising, όπου ο δικαιοδόχος πωλεί στους καταναλωτές προϊόντα συγκεκριμένης κατηγορίας μέσα σε κατάστημα που φέρει το διακριτικό γνώρισμα του δικαιοπάροχου. Γνωστές περιπτώσεις Franchising στην Ελλάδα στον τομέα των τροφίμων οι επιχειρήσεις Goody’s, Pizza Hut, παγωτά Δωδώνη, κλπ, στον τομέα της ένδυσης οι επιχειρήσεις Benetton, Stefanel, Kookai, κλπ.

***(β) Franchising υπηρεσιών,*** Όπου ο δικαιοδόχος παρέχει υπηρεσίες σε τελικούς χρήστες σύμφωνα με τις οδηγίες του δικαιοπάροχου, χρησιμοποιώντας τα διακριτικά γνωρίσματα και το σήμα του. Το Franchising υπηρεσιών συναντάται στις μεγάλες ξενοδοχειακές επιχειρήσεις (Hilton, Sheraton, Holiday Inn, κλπ) στις ενοικιάσεις αυτοκινήτων (Hertz, Interent, κλπ).

***(γ) Παραγωγικό ή βιομηχανικό Franchising,*** Όπου ο δικαιοδόχος χρησιμοποιώντας την τεχνογνωσία του δικαιοπάροχου παράγει ή μεταποιεί ορισμένα προϊόντα με την άδεια του δικαιοπάροχου, τα οποία πωλεί στους καταναλωτές με το σήμα αυτού (Coca Cola, Fanta, Seven up, κλπ).

***(δ) Μικτό Franchising,*** Το οποίο συνδυάζει στοιχεία Franchising διανομής και υπηρεσιών, δηλαδή συνδυάζει την πώληση προϊόντων με την παροχή υπηρεσιών π.χ., πώληση καλλυντικών με παροχή υπηρεσιών αισθητικής.

***Η σημασία του Franchising στη συναλλακτική πρακτική***

Η σύμβαση Franchising, ως μέθοδος εμπορικής συνεργασίας, παρουσιάζει σημαντικά πλεονεκτήματα για τους συμβαλλόμενους. Ο *δικαιοδόχος* δημιουργεί με πολύ λίγο κεφάλαιο μια σύγχρονη, ανεξάρτητη επιχειρηματική μονάδα, χρησιμοποιώντας την τεχνογνωσία και την εμπειρία του δικαιοπάροχου, καθώς και τα διακριτικά του γνωρίσματα και το σήμα του, απολαμβάνοντας έτσι τη φήμη και την πελατεία του.

Παράλληλα με το σύστημα Franchising ο *δικαιοπάροχος* διευρύνει την επιχειρηματική του δραστηριότητα, δημιουργώντας σε εθνικό και διεθνές επίπεδο ένα εκτεταμένο δίκτυο διάθεσης των προϊόντων ή των υπηρεσιών του με πολύ χαμηλότερο κόστος από αυτό που θα απαιτείτο για τη δημιουργία υποκαταστημάτων ή θυγατρικών επιχειρήσεων.

***Κατάρτιση και περιεχόμενο της σύμβασης δικαιόχρησης***

Ο έλληνας νομοθέτης δεν έχει ρυθμίσει με ειδικό νόμο τη σύμβαση δικαιόχρησης, που παραμένει αρρύθμιστη. Για την κατάρτιση και λειτουργία της εφαρμόζονται οι γενικές περί συμβάσεων διατάξεις του Αστικού Κώδικα και αναλογικά ορισμένες διατάξεις ειδικών νόμων, όπως του Ν 2251/1994 για την προστασία του καταναλωτή.

Το μοναδικό κείμενο που ρυθμίζει ρητά θέματα Franchising είναι ο Ευρωπαϊκός Κώδικας Δεοντολογίας για το Franchising της Ευρωπαϊκής Ομοσπονδίας Franchise, τον οποίο υιοθέτησε και ο Ελληνικός Σύνδεσμος Franchising, αλλά που έχει δεοντολογικό και όχι δεσμευτικό χαρακτήρα.

Η σύμβαση Franchising στην πράξη καταρτίζεται εγγράφως.

Οι *βασικές υποχρεώσεις του δικαιοπάροχου* είναι η παραχώρηση στο δικαιοδόχο της χρήσης και εκμετάλλευσης του πακέτου Franchising, το περιεχόμενο του οποίου προσδιορίζεται με ακρίβεια στη σύμβαση, η ένταξη του δικαιοδόχου στο σύστημα Franchisingκαι η διαρκής υποστήριξη του.

Οι κύριες υποχρεώσεις του δικαιοδόχου είναι η εφάπαξ καταβολή του τιμήματος για την παραχώρηση του πακέτου Franchising, η περιοδική καταβολή συγκεκριμένου ποσοστού από τις πωλήσεις.

***Λύση της σύμβασης δικαιόχρησης (Franchising)***

Ο τρόπος λύσης μιας σύμβασης Franchising εξαρτάται από το αν έχει συμφωνηθεί για ορισμένο ή για αόριστο χρονικό διάστημα. Η σύμβαση Franchising ορισμένου χρόνου λύεται με την πάροδο του συμφωνημένου χρόνου. Μπορεί όμως να λυθεί και πριν από την πάροδο του χρόνου αυτού με έκταση καταγγελία, όταν υπάρχει σπουδαίος λόγος.

Η σύμβαση Franchising αορίστου χρόνου λύεται οποτεδήποτε με τακτική καταγγελία, η οποία όμως δεν πρέπει να είναι άκαιρη, να γίνει δηλαδή πριν από τον εύλογο χρόνο που απαιτείται για την απόσβεση των επενδύσεων του δικαιοδόχου.

Η λύση της σύμβασης Franchising συνεπάγεται την *απόδοση των πραγμάτων και την παύση της χρήσης των δικαιωμάτων* που είχαν παραχωρηθεί στο δικαιοδόχο.

***9.11.7. ΣΥΜΒΑΣΗ ΔΙΑΦΗΜΙΣΗΣ***

***Έννοια, χαρακτηριστικά, κατάρτιση της σύμβασης***

Σύμβαση διαφήμισης είναι η σύμβαση με την οποία ο ένας συμβαλλόμενος *(διαφημιζόμενος)* αναθέτει στον άλλο *(διαφημιστή)* το σχεδιασμό και την εκτέλεση ενός διαφημιστικού προγράμματος προβολής των προϊόντων ή υπηρεσιών του, με στόχο την προσέλκυση αγοραστικού κοινού ή με άλλα λόγια την προώθηση των πωλήσεων του.

Ο έλληνας νομοθέτης δεν έχει ρυθμίσει με ειδικό νόμο τα της κατάρτισης και λειτουργίας των συμβάσεων διαφήμισης, θέματα που ρυθμίζονται βάσει των γενικών διατάξεων.

Από νομικής πλευράς η σύμβαση διαφήμισης χαρακτηρίζεται ως σύμβαση παροχής υπηρεσιών επί της οποίας εφαρμόζονται αναλογικά οι διατάξεις για τη μίσθωση έργου ή την εντολή.

***Δικαιώματα και υποχρεώσεις των συμβαλλομένων***

Οι *κύριες υποχρεώσεις του διαφημιστή* είναι η εκπλήρωση των υπηρεσιών που συμφωνήθηκαν και που συνοψίζονται στην επεξεργασία και παρουσίαση ενός διαφημιστικού προγράμματος που θα συμβάλλει στην προώθηση των πωλήσεων των προϊόντων ή υπηρεσιών του διαφημιζόμενου και στην παραγωγή του διαφημιστικού υλικού, που θα υλοποιήσει το συγκεκριμένο διαφημιστικό πρόγραμμα. Τέλος ο διαφημιστής υποχρεούται να λογοδοτήσει στο διαφημιζόμενο μετά το πέρας του έργου, που του ανατέθηκε.

Κύρια υποχρέωση του διαφημιζόμενου είναι η καταβολή της αμοιβής που συμφωνήθηκε, με τον τρόπο που συμφωνήθηκε, καθώς και η καταβολή των δαπανών που κατέβαλε ο διαφημιστής για την εκτέλεση του έργου που του ανατέθηκε.

***9.11.8. ΣΥΜΒΑΣΗ ΔΙΟΙΚΗΣΗΣ ΕΠΙΧΕΙΡΗΣΗΣ (MANAGEMENT)***

***Έννοια, χαρακτηριστικά, κατάρτιση***

Με τη σύμβαση αυτή ο επιχειρηματίας αναθέτει έναντι αμοιβής την οργάνωση και διοίκηση της επιχείρησης του σε τρίτον *(τον διοικητή-manager)*, που είναι φυσικό συνηθέστερα όμως νομικό πρόσωπο, το οποίο διαθέτει την κατάλληλη για το σκοπό αυτό εμπειρία και τεχνογνωσία.

Συνήθως ο διοικητής (manager) ασκεί δηλαδή τη διοίκηση της επιχείρησης στο όνομα και λογαριασμό αυτού *(γνήσιο management)*.

Παρά το ότι η σύμβαση managementείναι ιδιαίτερα συχνή στη συναλλακτική πρακτική και συνηθέστερη στις τουριστικές επιχειρήσεις, δεν έχει ρυθμιστεί με ειδικό νομοθετικό πλαίσιο. Επ’ αυτής εφαρμόζονται αναλογικά οι γενικές διατάξεις και εκείνες που αναφέρονται στη σύμβαση παροχής ανεξάρτητων υπηρεσιών, στη σύμβαση έργου και στην εντολή, με τις οποίες παρουσιάζει ορισμένες ομοιότητες. Είναι σύμβαση διαρκής, με συνηθέστερη διάρκεια στην πράξη μεταξύ 3 και 7 ετών και αμφοτεροβαρής, αφού από αυτήν πηγάζουν υποχρεώσεις και για τα δύο συμβαλλόμενα μέρη.

***Υποχρεώσεις των συμβαλλόμενων***

*Κύρια υποχρέωση του διοικητή* είναι η διοίκηση και η διεύθυνση ολόκληρης της επιχείρησης *(γενικό management)* ή των συγκεκριμένων τομέων που του έχουν ανατεθεί *(μερικό management)*.

Κατά τη διοίκηση της επιχείρησης ο διοικητής οφείλει να επιδεικνύει πίστη, επιμέλεια και εχεμύθεια για τα απόρρητα της επιχείρησης. Υποχρεούται επίσης να ενημερώνει τον επιχειρηματία για την πορεία της επιχείρησης του.

*Η βασικότερη υποχρέωση του επιχειρηματία* είναι η καταβολή της αμοιβής που συμφωνήθηκε, με τον τρόπο που συμφωνήθηκε (σταθερά ή κατ’ αποκοπή), καθώς και η καταβολή των δαπανών που συμφωνήθηκε να τον βαρύνουν.

**11. ΟΙ ΔΟΥΛΕΙΕΣ**

***11.1. Έννοια και διακρίσεις των δουλειών***

*Δουλείες* είνια περιορισμένα εμπράγματα δικαιώματα πάνω σε ξένο πράγμα, που παρέχουν **απόλυτη αλλά μερική** (ως προς ορισμένες μόνο χρησιμότητες) εξουσία στο δικαιούχο, που αποσκοπεί στη υλική απόλαυση του πράγματος χωρίς δικαίωμα διάθεσης αυτού π.χ. δουλεία διόδου. Αντικείμενο δουλειών είναι **μόνο ακίνητα**. Εξαίρεση αποτελεί η προσωπική δουλεία της επικαρπίας, που μπορεί να έχει αντικείμενο και κινητό πράγμα ή δικαίωμα. Βασικά διακρίνουμε δύο είδη δουλειών : **Τις πραγματικές** και τις **προσωπικές δουλείες.**

***Γενικές αρχές που διέπουν όλες τις δουλείες***

α) Η δουλεία για να είνια έγκυρη πρέπει να παρέχει κάποια άμεση ή έμμεση ωφέλεια στο δικαιούχο. β) Δουλεία μπορεί να υπάρξει μόνο σε ξένο πράγμα. γ) Δουλεία μπορεί να συσταθεί μόνο σε πράγμα, εξαίρεση αποτελεί η επικαρπία, που μπορεί να συσταθεί και σε κινητό πράγμα ή δικαίωμα. δ) Περιεχόμενο της δουλείας δεν μπορεί να είναι υποχρεωμένη του κυρίου του δουλεύοντος για ενέργεια, αλλά μόνο για παράλειψη ή ανοχή.

***11.2. Οι πραγματικές δουλείες***

**I. Έννοια και διακρίσεις πραγματικών δουλειών**

*Πραγματική δουλεία* είναι το εμπράγματο δικαίωμα πάνω σε ακίνητο υπέρ του εκάστοτε κυρίου άλλου ακινήτου, που του παρέχει κάποια ωφέλεια (π.χ. δουλεία άντλησης νερού ή δουλεία διόδου). Αντικείμενο της πραγματικής δουλείας είναι *ολόκληρο* το ακίνητο. Οι πραγματικές δουλείες διακρίνονται σε *θετικές* και *αρνητικές*. Οι *θετικές*, παρέχουν εξουσία στο δικαιούχο να ενεργεί πάνω στο δουλεύον ακίνητο π.χ. δουλεία οδού. Οι αρνητικές περιορίζουν την κυριότητα του δουλεύοντος ακινήτου, αφού υποχρεώνουν τον κύριο αυτού να αποφεύγει ορισμένες ενέργειες π.χ. η δουλεία του να μην εμποδίζεται η θέα, δουλεία μη ανέγερσης τοίχου.

***11.3. Οι προσωπικές δουλείες***

**I. Έννοια και είδη προσωπικών δουλειών**

*Προσωπική δουλεία* είναι το εμπράγματο δικαίωμα, κατά κανόνα πάνω σε ακίνητο κατ’ εξαίρεση και σε κινητό, που συνιστάται για την αποκλειστική ωφέλεια συγκεκριμένου προσώπου. Οι προσωπικές δουλείες διακρίνονται σ’ αυτές που παρέχουν **πλήρη απόλαυση του πράγματος** και σ’ αυτές που παρέχουν **περιορισμένη**. Στην πρώτη περίπτωση ανήκει η **επικαρπία** και η **οίκηση**, στη δεύτερη οι περιορισμένες προσωπικές δουλείες.

**II. Επικαρπία**

**α) Έννοια και είδη**

Επικαρπία είναι το περιορισμένο εμπράγματο δικαίωμα πάνω σε ξένο πράγμα, με το οποίο παρέχεται η εξουσία στο δικαιούχο **να χρησιμοποιεί και να καρπώνεται το ξένο αυτό πράγμα**. Από τον ορισμό προκύπτει ότι, αφού η επικαρπία συνίσταται στην πλήρη χρήση και κάρπωση του ξένου πράγματος, απογυμνώνεται η κυριότητα αυτού η οποία πλέον ονομάζεται **ψιλή κυριότητα**. Η επικαρπία συνιστάται όχι μόνο σε ακίνητα αλλά και σε κινητά. Παράδειγμα: Ο πατέρας με γονική παροχή μεταβιβάζει την κυριότητα ενός διαμερίσματος στον γιό του όχι όμως και την επικαρπία. Ο πατέρας ως επικαρπωτής έχει δικαίωμα να μένει ο ίδιος στο διαμέρισμα ή να το μισθώνει, ο γιός ως ψιλός κύριος έχει δικαίωμα μόνο να το εκποιήσει.

**β) Σύσταση, λειτουργία, λήξη της επικαρπίας**

Η επικαρπία συνιστάται α) **με δικαιοπραξία εν ζωή** (μόνο σύμβαση) β) αιτία **θανάτου** και γ) **με χρησικτησία τακτική ή έκτακτη**. Για τη σύσταση επικαρπίας πάνω σε **ακίνητο** με σύμβαση απαιτούνται οι εξής προϋποθέσεις: α) αυτός που παραχωρεί την επικαρπία να είναι **κύριος του πράγματος** β) να υπάρχει **συμφωνία** μεταξύ κυρίου και επικαρπωτή, γ) η συμφωνία να γίνει με συμβολαιογραφικό έγγραφο κια να μεταγραφεί. Για τη σύσταση επικαρπίας πάνω σε **κινητό** με σύμβαση απαιτούνται οι εξής προϋποθέσεις: α) αυτός που παραχωρεί την επικαρπία να είναι **κύριος** του πράγματος, β) να υπάρχει **συμφωνία** μεταξύ κυρίου και επικαρπωτή γ) ο κύριος να **παραδώσει** στον επικαρπωτή την οιονεί νομή του κινητού. Επικαρπία μπορεί να συσταθεί και με δικαστική απόφαση: α) στην περίπτωση που υπάρχει προσύμφωνο σύστασης επικαρπίας και αυτός που την υποσχέθηκε αρνείται τη σύναψη της και β) στην περίπτωση δικαστικής διανομής κοινού πράγματος, όταν χωρίς επικαρπία δεν είναι δυνατή η δίκαιη διανομή. Οι βασικότερες υποχρεώσεις του επικαρπωτή είναι: Να διατηρεί τον έως τώρα οικονομικό προορισμό του πράγματος. Να μην επιφέρει ουσιώδεις μεταβολές στο πράγμα. Παράδειγμα: Ο Α έχει επικαρπία επί ακινήτου που χρησιμοποιείται ως κατάστημα καταψυγμένων τροφίμων. Δεν μπορεί να το μετατρέψει σε δικηγορικό γραφείο. Επίσης ο επικαρπωτής υποχρεούται να επιμελείται της επισκευής ή συντήρησης του πράγματος και να ειδοποιεί τον κύριο χωρίς υπαίτια καθυστέρηση να πάρει μέτρα για την αποτροπή βλάβης. Τέλος, ο επικαρπωτής υποχρεούται να αποδώσει το πράγμα στον κύριο μετά τη λήξη της επικαρπίας. Η επικαρπία, εφόσον δε συμφωνήθηκε διαφορετικά, είναι αμεταβίβαστη. Μπορεί μόνο να μεταβιβαστεί η άσκηση της ολικά ή μερικά για χρόνο που δεν υπερβαίνει τη διάρκεια της. Η επικαρπία χάνεται: α) με το θάνατο του επικαρπωτή αν είναι φυσικό πρόσωπο ή με τη διάλυση του νομικού προσώπου, β) όταν ενωθεί με την κυριότητα στο ίδιο πρόσωπο και γ) με την παραίτηση του επικαρπωτή.

**III.Οίκηση**

Οίκηση είναι το εμπράγματο και αποκλειστικό δικαίωμα του δικαιούχου να χρησιμοποιεί ως κατοικία ξένη οικοδομή ή διαμέρισμα της. Το δικαίωμα οίκησης περιορίζεται μόνο στη χρήση της οικοδομής ή του διαμερίσματος της κατοικίας και δεν επεκτείνεται και στην εκμετάλλευση της οικοδομής (π.χ. χρησιμοποίηση της για επαγγελματική στέγη). Το δικαίωμα οίκησης και η άσκηση της δεν μεταβιβάζονται. Δεν πρέπει βεβαίως η οίκηση να συγχέεται με τη μίσθωση που είναι ενοχική σχέση.

**IV. Περιορισμένες προσωπικές δουλείες**

Περιορισμένη προσωπική δουλεία είναι το εμπράγματο δικαίωμα πάνω σε ξένο ακίνητο, που παρέχει υπέρ ορισμένου προσώπου κάποια εξουσία ή χρησιμότητα (δικαίωμα χρήσης ή κάρπωσης) ή οτιδήποτε αποτελεί περιεχόμενο πραγματικής δουλείας (π.χ. δουλεία οδού πάνω στο Α ακίνητο υπέρ του Β). Η περιορισμένη προσωπική δουλεία, αν δεν συμφωνήθηκε διαφορετικά, είναι αμεταβίβαστη και χάνεται με το θάνατο του δικαιούχου.

12. Η ΕΜΠΡΑΓΜΑΤΗ ΑΣΦΑΛΕΙA

*12.1. Έννοια, σημασία, είδη και αρχές τηs εμπράγματης ασφάλειας*

Ο ΑΚ γνωρίζει δύο είδη δικαιωμάτων εμπράγματης ασφάλειας. Το **ενέ­χ**υροπάνω σε κινητά πράγματα ή περιουσιακά δικαιώματα και την υποθήκη πάνω σε ακίνητα.

Η ασφαλιζόμενη με ενέχυρο ή υποθήκη απαίτηση ικανοποιείται προνο­μιακά, πριν δηλαδή από τις απαιτήσεις των άλλων δανειστών, από την αξία του πράγματος που βαρύνεται με ενέχυρο ή υποθήκη.

Ο ΑΚ ρυθμίζει τα θέματα που αφορούν στο ενέχυρο στα άρθρα 1209- 1256 και τα θέματα που αφορούν στην υποθήκη στα άρθρα 1257-1345. Από τη ρύθμιση αυτή προκύπτουν οι εξής βασικές αρχές.

α) **Η**αρχή του παρεπόμενου, που σημαίνει ότι τα εμπράγματα δικαιώ­ματα του ενέχυρου και της υποθήκης προϋποθέτουν ασφαλιζόμενη με αυτά απαίτηση, χωρίς την οποία δεν μπορούν να υπάρξουν.

β) **Η αρχή του αδιαί**ρετου, που σημαίνει ότι αν διαιρεθεί η απαίτηση, δε διαιρείται ανάλογα ούτε το ενέχυρο, ούτε η υποθήκη, αλλά κάθε ένα από αυτά τα δικαιώματα υπάρχει αδιαίρετα για κάθε τμήμα αυτής Π.χ. αν ο οφειλέτης κληρονομηθεί από πολλούς δεν μπορεί κάποιος από τους κληρονόμους να εξοφλήσει το μερίδιο της απαίτησης που του αναλογεί και να ζητήσει την απαλλαγή, από την εμπράγματη ασφάλεια του πράγματος που κληρονόμησε.

*12.2. Το ενέχυρο*

Το ενέχυρο διακρίνεται ανάλογα με τον τρόπο σύστασής του σε συμβατικό και νόμιμο. Ανάλογα με το αντικείμενό του το ενέχυρο διακρίνεται σε ενέχυρο **πράγματος** και ενέχυρο **δικαιώματος**. Ειδική κατηγορία ενεχύρου αποτελεί το ενέχυρο αξιόγραφων.

**Ι. Ενέχυρο πράγματος**

**α) Συμβατικό ενέχυρο πράγματος** Το άρθρο 1209 ΑΚ ορίζει ότι: «Σε ξένο κινητό πράγμα μπορεί να συσταθεί εμπράγματο δικαίωμα ενεχύρου για την εξασφάλιση απαίτησης με την προνομιακή ικανοποίηση του δανειστή από το πράγμα». Δηλαδή ενέχυρο είναι δικαίωμα προνομιακής ικανοποίησης του δανειστή μιας απαίτησης από την αξία ενός κινητού πράγματος.

Αυτό σημαίνει ότι η ανυπαρξία και το άκυρο ή ακυρώσιμο τns ασφαλιζόμενης απαίτησης καθιστά ανύπαρκτο, άκυρο ή ακυρώσιμο και το ενέχυρο.

Το ενέχυρο εξασφαλίζει τη συγκεκριμένη απαίτηση σε όλη τns την έκταση, δηλαδή μαζί με τoυs τυχόν τόκους, ποινικές ρήτρες ή δαπάνες.

Ενέχυρο μπορεί να συσταθεί μόνο σε πράγμα ατομικά ορισμένο. Αντικείμενο του ενεχύρου στην ουσία είναι το δικαίωμα κυριότητας πάνω στο πράγμα.

Για να συσταθεί συμβατικό ενέχυρο πράγματος απαιτείται εμπράγματη σύμβαση. Η συμφωνία αυτή πρέπει να προσδιορίζει την απαίτηση και να περιγράφει το ενεχυραζόμενο πράγμα και πρέπει να γίνει με συμβολαιογραφικό έγγραφο ή έγγραφο που να φέρει Βέβαιη χρονολογία.

**Το κυριότερο δικαίωμα του δανειστή**, που αποτελεί εκδήλωση του περιεχομένου του εμπράγματου δικαιώματος του ενεχύρου, **είναι το δικαίωμα εκποίησης του ενεχυράσματος**. Δηλαδή ο δανειστής από τη στιγμή που η απαίτηση του γίνει απαιτητή έχει δικαίωμα να πωλήσει το πράγμα με πλειστηριασμό.

**β) Ενέχυρο αξιόγραφων** Τα αξιόγραφα ως έγγραφα, είναι κινητά πράγματα. Επομένως το ενέχυρο πάνω σε αξιόγραφο είναι ενέχυρο πράγματος. Έτσι, σύμφωνα με το άρθρο 1244 ΑΚ στο ενέχυρο ανωνύμων τίτλων εφαρμόζονται οι διατάξεις για το ενέχυρο κινητών.

ΙΙ. Νόμιμο ενέχυρο

Το νόμιμο ενέχυρο προβλέπεται από το νόμο σε ορισμένες περιπτώσεις που ρυθμίζονται ειδικά ή γενικά. Έτσι π.χ. ειδικό νόμιμο ενέχυρο υπάρ­χει υπέρ του εκμισθωτή ακινήτου (άρθρα 604 ΑΚ) υπέρ του εκμισθωτή αγροτικού κτήματος (άρθρο 626 ΑΚ) υπέρ του ξενοδόχου (άρθρο 838 ΑΚ) για τις απαιτήσεις τους από καθυστερούμενα μισθώματα ή λόγω μη καταβολής του αντίτιμου διαμονής. Επίσης νόμιμο ενέχυρο είναι το γεωργικό ενέχυρο της Αγροτικής Τράπεζας πάνω σε καρπούς των οφειλετών της.

ΙΙΙ. Πλασματικό ενέχυρο

Με τον όρο «πλασματικό ενέχυρο» νοείται το ενέχυρο που μπορεί να συσταθεί με μόνη τη συμφωνία, χωρίς παράδοση της νομής του κινητού πράγματος. Π.χ. το γεωργικό ενέχυρο που ασφαλίζει δάνεια που χορηγούνται από συνεταιρισμούς ή τράπεζες σε γεωργούς, το ενέχυρο καπνού που ασφα­λίζει δάνεια που χορηγούνται από τράπεζες σε καπνοπαραγωγούς κ.λπ.

IV. Ενέχυρο δικαιώματος Ενέχυρο μπορεί να συσταθεί και σε (κάθε) δικαίωμα π.χ. δικαίωμα ευρεσιτεχνίας, πνευματικής ιδιοκτησίας, με την προϋπόθεση ότι είναι περιουσιακό και μεταβιβάσιμο. Η σύμβαση σύστασης είναι τυπική, απαι­τείται δηλαδή να γίνει με συμβολαιογραφικό έγγραφο ή με ιδιωτικό έγγραφο με βέβαιη χρονολογία.

*12.3.* ***Η υποθήκη***

Υποθήκη είναι το εμπράγματο δικαίωμα πάνω σε ξένο ακίνητο για την εξασφάλιση απαίτησης με την προνομιακή ικανοποίηση του δανειστή από το πράγμα.

Η υποθήκη είναι δικαίωμα αδιαίρετο, με την έννοια ότι καταλαμβάνει ολό­κληρο το πράγμα που βαρύνεται με υποθήκη και ασφαλίζει ολόκληρη την απαίτηση για την εξασφάλιση της oπoίας συστήθηκε.

Η υποθήκη αποκτάται μόνο σε ακίνητα που μπορούν να εκποιηθούν καθώς και στην επικαρπία τέτοιων ακινήτων.

Οι **προϋποθέσεις** για την απόκτηση υποθήκης είναι: **τίτλος,** που χορηγεί δικαίωμα υποθήκης και εγγραφή**στο βιβλίο υποθηκών**.

Τίτλos είναι ο νομικός λόγος που χορηγεί στο δανειστή δικαίωμα για την απόκτηση υποθήκης. Ο τίτλος πηγάζει από το νόμο, από δικαστική απόφαση ή από ιδιωτική θέληση.

Τίτλο (από το νόμο) για απόκτηση υποθήκη έχουν τα παρακάτω φυσικά ή νομικά πρόσωπα που απαριθμούνται περιοριστικά στο άρθρο 1262 ΑΚ:

1) το δημόσιο, στα ακίνητα των οφειλετών του 2) το δημόσιο, οι δήμοι, οι κοινότητες, τα θρησκευτικά ή τα κοινής ωφελείας ιδρύματα και τα νομικά πρόσωπα δημοσίου δικαίου στα ακίνητα των διαχειριστών ή των εγγυητών τους 3) εκείνοι που τελούν υπό γονική μέριμνα ή επιτροπεία στα ακίνητα των γονέων 4) ο κάθε σύζυγος για την απαίτησή του από την επαύξηση της περιουσία του άλλου συζύγου 5) οι κληροδόχοι στα ακίνητα της κληρονομιάς 6) ο ενυπόθηκος δανειστής, στο ενυπόθηκο ακίνητο για τους καθυστερούμενους τόκους της απαίτησης.

Τίτλος για απόκτηση υποθήκης, όπως προαναφέρθηκε, πηγάζει και από τις δικαστικές αποφάσεις.

Τίτλος για απόκτηση υποθήκης μπορεί να βασίζεται, όπως προαναφέρθηκε και στην ιδιωτική Βούληση (δικαιοπρακτικός τίτλος).

Η παραχώρηση εγγραφής υποθήκης γίνεται με μονομερή δήλωση (μονομερής δικαιοπραξία), που έχει το χαρακτήρα εμπράγματης, τυπικής, αφού πρέπει να γίνει με συμβολαιογραφικό έγγραφο.

Τίτλος εγγραφής υποθήκης μπορεί να παραχωρηθεί και με διαθήκη που πρέπει να είναι δημόσια.

Εγγραφή της υποθήκης είναι η με πράξη της αρχής (υποθηκοφύλακα) ύστερα από αίτηση του ενδιαφερομένου καταχώρηση της υποθήκης σε ειδικό δημόσιο βιβλίο, το βιβλίο υποθηκών του υποθηκοφυλακείου.

Από την ημέρα εγγραφής εξαρτάται η προτίμηση των υποθηκών, δηλαδή η προνομιακή ικανοποίηση των δανειστών. Παράδειγμα: Ο Α έχει ένα ακίνητο αξίας 1.000.000 € και τρεις δανειστές, τους οποίους αδυνατεί να εξοφλήσει. Ο Β δανειστής, στον οποίο οφείλει 300.000 € εγγράφει πρώτη υποθήκη πάνω στο ακίνητο, ο Γ δανειστής, στον οποίο οφείλει 200.000 € εγγράφει δεύτερη υποθήκη και ο Δ, στον οποίο οφείλει 100.000 € εγγράφει Τρίτη υποθήκη. Το εκπλειστηρίασμα ανήλθε στο καθαρό ποσό μετά την αφαίρεση των εξόδων των 550.000 €, από το οποίο θα ικανοποιηθούν πλήρως οι Β και Γ, ενώ ο Δ μόνο εν μέρει (κατά 50.000 €)

Η υποθήκη εκτείνεται σε ολόκληρο το ενυπόθηκο ακίνητο.

Το κυριότερο δικαίωμα του ενυπόθηκου δανειστή είναι το δικαίωμα προνομιακής ικανοποίησης από το εκπλειστηρίασμα του ενυπόθηκου ακινήτου.

**Προσημείωση**, δηλαδή μια **ειδική μορφή υποθήκης**, που εγγράφεται βάσει (προσωρινού) δικαστικού τίτλου, που χορηγείται κατά τη διαδικασία των ασφαλιστικών μέτρων. **Η υποθήκη αυτή τελεί υπό την αναβλητική αίρεση της τελεσίδικης επιδίκασης της ασφαλιζόμενης απαίτησης** στο δανειστή και της έγκαιρης μετατροπής της προσημείωσης σε υπο­θήκη. Μόλις η ασφαλιζόμενη απαίτηση επιδικαστεί τελεσίδικα στο δανειστή, η προσημείωση μετατρέπεται σε υποθήκη αναδρομικά.

**Κατάργηση της υποθήκης**. Αυτό γίνεται με την απόσβεση του δικαιώματος υποθήκης και την εξάλειψη της, δηλαδή τη διαγραφή της από τα βιβλία υποθηκών του Υποθηκοφυλακείου, που γίνεται με πράξη του υποθηκοφύλακα, ύστερα από αίτηση του ενδιαφερομένου. Η εξάλειψη γίνεται: α) με τη συναίνεση του ενυπόθηκου δανειστή β) βάσει δικαστικής αποφάσεως γ) με αναγκαστικό πλειστηριασμό.

**ΕΠΑΝΑΛΗΠΤΙΚΕΣ ΕΡΩΤΗΣΕΙΣ**

1.Αναλύσατε σύντομα τις προϋποθέσεις έγκυρης κατάρτισης της δικαιοπραξίας. 2. Πώληση. Έννοια και Χαρακτηριστικά. Αναλύσατε σύντομα. 3. Έννοια και είδη της κυριότητας. Αναλύσατε σύντομα. 4. Ποια είναι τα είδη των δικαιοπραξιών; 5. Έννοια υπερημερίας δανειστή. Αναλύσατε σύντομα. Ποιες είναι οι κυριότερες συνέπειες της υπερημερίας δανειστή; 6. Έννοια της ενοχής. Αντικείμενο αυτής. 7. Τόπος και χρόνος εκπλήρωσης της παροχής. 8. Δωρεά. Έννοια, αντικείμενο της σύμβασης, χαρακτηριστικά αυτής. 9. Αντιπροσώπευση. Έννοια. Άμεση και έμμεση αντιπροσώπευση. 10. Πληρεξουσιότητα. Έννοια. Τύπος, ανάκληση και παύση της πληρεξουσιότητας. 11. Έννοια, φύση και διακρίσεις των νομικών προσώπων. Αναλύσατε σύντομα. 12. Διακρίσεις των δικαιωμάτων. Αναλύσατε σύντομα. 13. Ποια είναι τα είδη των ενοχών. Αναλύσατε σύντομα. 14. Συμβατικές ενοχικές σχέσεις. Έννοια και είδη. Αναλύσατε σύντομα. 15. Ποια είναι τα μέσα που εξασφαλίζουν την εκπλήρωση της ενοχής; Αναλύσατε σύντομα. 16. Ποιοι είναι οι τρόποι που μεταβιβάζεται η ενοχή; Αναλύσατε σύντομα. 17. Ποια είναι η έννοια της νομής και ποια της κατοχής; 18. Ποια είναι η έννοια του Δικαίου. Αναλύσατε σύντομα. 19. Ποιοι είναι οι κλάδοι του Εσωτερικού Δικαίου; 20. Ποια είναι η έννοια και ποιες οι διακρίσεις των δουλειών; 21. Ποια είναι η έννοια και ποια τα είδη της εμπράγματης ασφάλειας. Αναλύσατε σύντομα. 22. Κτήση, αλλοίωση και απώλεια δικαιώματος. Αναλύσατε σύντομα τις έννοιες. 23. Ποια είναι τα είδη των Δικαιοπραξιών; 24. Σύσταση και λύση των Νομικών Προσώπων. Αναλύστε σύντομα.